ބެންކް އާއިމާރާތުގެ މަސައްކަތް އަލުން ފަށައިފި – Ungoofaaru\nބަނޑޭރިގަނޑު/ޙަބަރު/ބެންކް އާއިމާރާތުގެ މަސައްކަތް އަލުން ފަށައިފި\nބެންކް އޮފް މޯލްޑިވްސް އުނގޫފާރު ބްރާންޗް\nއިބްރާހީމް ޒަޔާން 31 ޖަނަވަރީ 2019\nއުނގޫފާރުގައި އިމާރާތް ކުރަމުންދާ ބެންކް އޮފް މޯލްޑިވްސް އުނގޫފާރު ބްރާންޗްގެ އާ އިމާރާތުގެ މަސައްކަތް މަޑުޖެހިފައި އޮތުމަށްފަހު މަސައްކަތް އަލުން ފަށައިފިއެވެ.\nއިމާރާތުގެ މަސައްކަތް އިއްޔެ ފެށިއިރު މަސައްކަތް އަވަސްކޮށް ނިންމުމަށްޓަކައި އިތުރު ލޭބަރުންވެސް ވަނީ ސައިޓައް ނެރެފައެވެ. ސައިޓުން ވާހަކަ ދެއްކި އިސް މީހަކު މައުލޫމާތުދެމުން ބުނެފައިވަނީ މި ފެބްރުއަރީ މަސް ތެރޭގައި މަސައްކަތް ނިންމާލެވޭނެ ކަމުގައެވެ.\nބެންކް އޮފް މޯލްޑިވްސް އުނގޫފާރު ބްރާންޗް ގެ އައު އިމާރާތުގެ މަސައްކަތް ފަށާފައިވަނީ 24 އޮކްޓޯބަރ 2017 ވީ އަންގާރަ ދުވަހުއެވެ. މިމަސައްކަތް ފެށުމުގެ ގޮތުން އެންމެ ފުރަތަމަ ކޮށްފައިވަނީ ބިން ސާފުކުރުމުގެ މަސައްކަތެވެ.\nއުނގޫފާރު ޕޮލިސް ސްޓޭޝަންގެ އުތުރުން އޮތް ބިމުގައި ބަނދަރަށް ވާގޮތަށް އިމާރާތްކުރާ މިއިމާރާތުގެ މަސައްކަތް 200 ދުވަހުގެ ތެރޭގައި ނިންމުމަށް ހަވާލުކޮށްފައިވަނީ ކްރޮޕް ކުންފުންޏާއެވެ. މިމަސައްކަތް އެކުންފުންޏާ ހަވާލުކޮށްފައިވަނީ 2017 ސެޕްޓެމްބަރ މަހުގެތެރޭގައެވެ. މިމަސައްކަތް ކޮށްދޭނެ ފަރާތެއްހޯދުމަށް ބޭންކުން އިއުލާންކޮށްފައިވަނީ 2017 މެއި މަހުގެތެރޭގައެވެ.\nބީއެމްއެލް އުނގޫފާރު ބުރާންޗު މިހާރު ހިންގަމުންދަނީ އުނގޫފާރު ކައުންސިލް އިދާރާގެ އިމާރާތުގެ ބައެއްގައެވެ. ބީއެމްއެލް އުނގޫފާރު ބުރާންޗުން ޚިދުމަތް ހޯދާ ކަސްޓަމަރުންގެ އަދަދު އެތައް ގުނައެއް އިތުރުވެ އިމާރާތުގެ ޖާގައިގެ ދަތިކަން ވަނީ ވަރަށް ބޮޑަށް ކުރިމަތިވެފައެވެ. މިކަމުގެ ޝަކުވާ ކަސްޓަމަރުންގެ ފަރާތުން އަންނަނީ ކުރަމުންނެވެ. އަދި ބެންކްގެ އެެހެން ބްރާންޗް ތަކުން ލިބެންހުރި ފަހުގެ ހިދުމަތްތަކާއި ފަސޭހަަތައް އުނގޫފާރު ބްރާންޗުން ނުލިބޭތީ އެކަމުގެ ޝަކުވާވެސް ގިނަބޔަކު އަންނަނީ ކުރަމުންނެވެ.\nކަސްޓަމަރުންގެ މިޝަކުވާތަކަށް ހައްލެއް ނުވަތަ ލުޔެއް ލިބެން އޮތީ ބެންކް އާއިމާރާތް ނިމިގެން ކަމަށް މައުލޫމާތު ލިބެއެވެ.\nރ.އުނގޫފާރު ބެންކް އޮފް މޯލްޑިވްސް


SunOnline: Raees Ariatholhu uthuruburi ah kurevvi dhathurufulhu nimmavaalavvaifi\nރައީސް އަރިއަތޮޅު އުތުރު ބުރިއަށް ކުރެއްވި ދަތުރުފުޅު ނިންމަވާލައްވައިފި\nފާޠިމަތު ނަޒީފާ އަޙްމަދު 22 Oct 2021, 17:33\nރައީސް އއ އަތޮޅަށް ކުރެއްވި ދަތުރުފުޅު ނިންމަވާލެއްވުން -- ފޮޓޯ/ ރައީސް އޮފީސް\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު އަރިއަތޮޅު އުތުރުބުރީގެ ހަ ރަށަކަށް ކުރެއްވި ދަތުރުފުޅު ނިންމަވާލެއްވުމަށްފަހު ރޭ މާލެ ވަޑައިގެންފިއެވެ.\nރައީސްގެ ދަތުރުފުޅުގައި އއ. އަތޮޅުގެ ތޮއްޑުއާއި ރަސްދޫގެ އިތުރުން އުކުޅަހާއި މަތިވެރި އަދި ބޮޑުފޮޅުދޫއާއި ހިމަންދޫއަށް ވަޑައިގެންނެވިއެވެ. އަދި ރައީސް ޒިޔާރަތް ކުރެއްވި ހުރިހާ ރަށްރަށެއްގެ ރަށު ކައުންސިލާއި، އަންހެނުންގެ ތަރައްގީއަށް މަސައްކަތްކުރާ ކޮމިޓީތަކުގެ މެންބަރުންނާ ބައްދަލުކުރެއްވިއެވެ.\nރައީސްގެ ދަތުރުފުޅުގައި ތޮއްޑޫ ދަނޑުވެރިންނާއި ގެސްޓްހައުސް ހިންގާ މީހުންނާ ބައްދަލުކުރެއްވިއެވެ. އަދި ދަނޑުވެރިންނަށް ބޭނުންވާ ގަސްކާނާ ހެޔޮ އަގުގައި، ޑިއުޓީއަކާ ނުލައި ދަނޑުވެރިންނަށް ފޯރުކޮށްދޭނެ ގޮތް ހަމަޖައްސައިދެއްވާނެ ކަމަށް ވިދާޅުވެފައެވެ.\nހަމައެއާއެކު އުކުޅަހު ރައްޔިތުންނާ ބައްދަލު ކުރައްވަމުން ރައީސް ވަނީ ސިއްހީ ދާއިރާއާއި ތައުލީމީ ދާއިރާގައި މަސައްކަތް ކުރާ މުވައްޒަފުންގެ މުސާރަ ބޮޑުކުރުމަށް އަންނަ އަހަރުގެ ބަޖެޓުގައި ހިމަނާނެ ކަމުގެ ޔަގީންކަން ދެއްވާފައެވެ.\nމީގެ އިތުރުން، ރަސްދޫ ކައުންސިލާ ބައްދަލު ކުރައްވައި ރައީސް ވަނީ ސަރުކާރުގެ ވައުދުތަކާ އެއްގޮތަށް ފަށައިފައިވާ ހުރިހާ މަޝްރޫއެއް ކުރިއަށް އޮތް ދެ އަހަރު ތެރޭ ނިންމުމަށް މަސައްކަތް ކުރައްވާނެ ކަމަށް ވިދާޅުވެފައެވެ.\nރައީސް ސޯލިހު ރާއްޖޭގެ އަތޮޅުތަކަށް ކުރައްވަމުން ގެންދަވާ ސިލްސިލާ ދަތުރުތަކުގައި އެންމެ ފަހުން ވަޑައިގަތީ ށ. އަދި ރ. އަތޮޅުގެ ރަށްރަށަށެވެ.\nމިދިޔަ މަހުގެ ކުރީކޮޅު ރައީސް ކުރެއްވި އެ ދަތުރުފުޅުގައި ށ. އަތޮޅުން ވަޑައިގަންނެވީ ފުނަދޫ، ޅައިމަގު އަދި ފޯކައިދޫ އާއި މާއުނގޫދޫއަށެވެ. އަދި ރ. އަތޮޅުން ވާދޫ އާއި އަލިފުށީގެ އިތުރުން ރަސްގަތީމާއި އަނގޮޅީތީމަށް ރައީސް ވަޑައިގަންނެވިއެވެ.


Hagu bathalaainnaa eku film kulheythee Akshey ah faadu kiyanee!\nހަގު ބަތަލާއިންނާ އެކު ފިލްމު ކުޅޭތީ އަކްޝޭއަށް ފާޑު ކިޔަނީ!\nއަކްޝޭ އާއި މާނޫޝީ\nއަކްޝޭ ކުމާރުގެ އަލަށް ރިލީޒްވާން ތައްޔާރު ވެފައިވާ ފިލްމު "ޕްރިތުވިރާޖް" ގެ ފުރަތަމަ ޓީޒާ ރިލީޒް ކުރުމާއެކު ގިނަ ބަޔެއްގެ މަލާމާތާއި ފާޑުކިޔުން އޭނާއަށް ވަނީ އަމާޒުވެފަ އެވެ. އެ ފިލްމުގައި އަކްޝޭގެ ލޯބިވެރިޔާގެ ރޯލު ކުޅޭ ބަތަލާ އޭނާއަށްވުރެ މާ ހަގުވީމަ އެވެ.\nޔާޝް ރާޖް ފިލްމްސްގެ "ޕްރިތުވީރާޖް"ގެ ބަތަލާއަކީ މިސް ވޯލްޑް 2017 މާނޫޝީ ޝިލާ އެވެ. އަކްޝޭއަށް ވުރެ މާނޫޝީ 30 އަހަރު ހަގެވެ. އެހެން ގޮތަކަށް ބުނާނަމަ އަކްޝޭގެ ދަރިއެއްގެ ރޯލު ކުޅެން ވެސް މާނޫޝީ ރަނގަޅު ވާނެ އެވެ. އެހެންވެ ފުރަތަމަ އިޝްތިހާރާއެކު ސޯޝަލް މީޑިއާގައި ބަޔަކު ވަނީ މިކަމާ ގުޅުވައިގެން އަކްޝޭ އާ ވަރަށް ދިމާކޮށްފަ އެވެ.\nނަމަވެސް ފާޑު ކިޔުމަކީ މިހާރު ފިލްމީ ތަރިންނަށް މާ އާ ކަމަކަށް ނުވާނެ އެވެ. އެމީހުންނަށް ކޮންމެ ދުވަހަކު ވެސް އެތައް ބަޔެއްގެ ފާޑުކިޔުންތަކާ އަމާޒުވަމުން ދާތީ އެވެ. ނަމަވެސް އެމީހަކަށް ވުރެ އުމުރުން ހަގު ބަތަލާއިންނާއެކު ފިލްމު ކުޅޭ އެކްޓަރުންނަށް މަލާމާތް ކުރާނަމަ ހަމައެކަނި އަކްޝޭ ކުމާރަށް މަލާމާތް ކުރުމަކުން ނުފުދެ އެވެ.\n"ޕްރިތުވީރާޖް" އޮފިޝަލް ޓީޒާ\nސަލްމާން ޚާނާއި ދިޝާ ޕަޓްނީގެ އުމުރުގައި ވެސް ހަމަ މާނޫޝީ އާއި އަކްޝޭގެ އުމުރުގައި ހުރި ވަރުގެ ތަފާތެއް އެބަހުއްޓެވެ. "ދޭ ދޭ ޕިޔާރް ދޭ" ގައި އަޖޭ ދޭވްގަން އާއެކު ހަރަކާތްތެރިވި ރަކުލް ޕްރީތު ސިންގް އާއި އަޖޭގެ އުމުރުގައި ވެސް ހަމަ އެހާ ފަރަގު އެބަހުއްޓެވެ. އަދި މިއީ ޒަމާނުއްސުރެ ބޮލީވުޑްގައި ކަން ހިނގަމުން އަންނަ ގޮތެވެ. ނަމަވެސް މިހާރު ސޯޝަލް މީޑިއާގައި އެމީހަކު ހިތަށް އެރިހާ އެއްޗެއް ގޮވޭތީ މީހުންނަށް މަލާމާތްކުރުމުގެ ފުރުސަތު ލިބެނީ އެވެ.\nއަކްޝޭ ލޯބީގެ ރޯލުތައް ކުޅޭ ގިނަ ބަތަލާއިން އޭނާއަށް ވުރެ މާ ހަގެވެ. "އަތުރަންގީ ރޭ"ގައި އަކްޝޭގެ ބަތަލާ އަކީ ސާރާ އަލީ ޚާން އެވެ. އަކްޝޭގެ ފުރަތަމަ ފިލްމު "ސައުގަންދް" 1991 ގައި ރިލިޒްކުރިއިރު ސާރާ އުފަން ވެސް ނުވެ އެވެ. ސާރާ އުފަންވީ 1995 ގައެވެ. އަކްޝޭގެ "ލަކްޝްމީ" ކޯސްޓާ ކިއާރާ އަދުވާނީ އުފަންވީ 1992 ގައެވެ. މަނޫޝީ އުފަންވެފައިވަނީ 1997 ގައެވެ.\nއަކްޝޭ ގޮތަށް ހަގު ބަތަލާއިންނާއެކު ފިލްމު ކުޅޭ އެކްޓަރުންނަށް މަލާމާތްކުރުމަށްވުރެ އެކަން ވާ ސަބަބު ހޯދުން މާ ރަނގަޅު ކަމަށް ފެނެ އެވެ.\nމިހެން ދިމާވަނީ ބަތަލުންގެ ފިލްމީ ކެރިއަރު ބަތަލާއިންނަށް މާ ދިގުލާ ދާތީ އެވެ. މިސާލަކަށް ޝާހްރުކް ޚާނާއި ސަލްމާން ޚާން އަދި އާމިރު ޚާނުގެ ކެރިއަރުގެ ކުރީކޮޅު އެމީހުންނާއެކު ފިލްމު ކުޅުނު ބަތަލާއިން މިހާރު ފިލްމުތަކުގައި ލީޑް ރޯލުތަކެއް ނުކުޅެ އެވެ. ޖޫހީ ޗައުލާ، މާދުރީ ޑިކްޝިޓް، މަނީޝާ ކޮއިރާލާ ފަދަ ތަރިން މިހާރު ތިބީ ފާޑަކަށް ފިލްމުކުޅުމުން ރިޓަޔާ ވެގެންނެވެ. ނަމަވެސް އަދިވެސް ސަލްމާން މެން ޝާހްރުކް މެން ފިލްމުތަކުގައި ޒުވާން ފިރިހެނުންގެ ރޯލުތައް އެބަ ކުޅެ އެވެ. އެހެންކަމަށް ވާނަމަ އެމީހުންނާއެކު ފިލްމު ކުޅޭނީ އެ އިރެއްގައި ފިލްމުތަކުގައި މަސައްކަތްކުރާ ޒުވާން ބަތަލާއިންނެވެ.\nޓްރޯލްކުރާ މީހުން އެކަން އެ ކުރަނީ ކަމުގެ ހަގީގަތް ނޭނގި ކަމަށް ބެލެވެނީ އެހެންވެ އެވެ.\nއިންޑިއާ ސަލްމާން ހާން އަކެޝޭ ކްމާރު\nލަވައިގައި ސަލްމާން ގަމީސް ނުލި ސަބަބު!


BREAKING NEWS: Kuryge CP Hahyarukohfi - Vaguthu\nކުރީގެ ސީޕީ ހައްޔަރުކޮށްފި\nކުރީގެ ސީޕީ އަރީފް\nކުރީގެ ކޮމިޝަނަރ އޮފް ޕޮލިސް އަހުމަދު އަރީފް ހައްޔަރުކޮށްފިއެވެ.\nއާރިފް ހައްޔަރުކޮށްފައިވަނީ މިއަދު ފުލުހުން އާރިފް ދިރިއުޅުއްވާ މ.ސްނޯރޯސްއަށް ވަދެ އެގެ ބަލާ ފާސް ކުރުމަށްފަހުގައެވެ. އާރިފް ހައްޔަރުކޮށްފައިވަނީ ކޮންސަބަބަކާ ހުރެ ކަމެއް އަދި ހާމަކޮށްފައެއް ނުވެއެވެ.\nއެއްބާރުލުން ނުލިބޭ ކަމަށް ބުނެ އަރީފް ޕޮލިސް ކޮމިޝަނަރު ކަމުން ވަކިކުރީ މިދިޔަ މަހުގެ2ގަ އެވެ. ސިޔާސީ ލީޑަރުންތަކެއް ދޫކޮށްލަން ސުޕްރީމް ކޯޓުގެ ފަސް ފަނޑިޔާރުންގެ އިއްތިފާގުން މި މަހު 1 ގައި ނެރުއްވި އަމުރާ ގުޅޭގޮތުން މަޝްވަރާ ކުރަން ސަރުކާރުގެ އިސް ބޭފުޅުން ގުޅުއްވުމުން، އަރީފް ފޯނަށް ޖަވާބު ނުދެއްވި ކަމަށް ބަންޑާރަ ނައިބު މުހައްމަދު އަނިލް ވަނީ ޕްރެސް ކޮންފަރެންސެއްގައި ވިދާޅުވެފަ އެވެ.\nފާއިތުވެދިޔަ ދެ ހަފްތާ ތެރޭ ރާއްޖޭގެ އެކި ކަންކޮޅުތަކުން ފުލުހުންނާއި ސިފައިންގެ ބަޔަކު ވަނީ އެކި ފަހަރު މަތިން ހައްޔަރުކޮށްފައެވެ. އޭގެ ތެރޭގައި ކުރީގެ އެސްއޯ ކޮމާންޑާރ ސައިފްވެސް ހިމެނެއެވެ. ސައިފް މިހާރު ވަނީ ފުލުހުންގެ ކޯޑް އޮފް ކޮންޑަކްޓާ ޚިލާފު ވެފައިވާ ކަމަށް ބުނެ ވަޒީފާއިން ވަކިކޮށްފައެވެ.\nމާޗް 6, 2018 10:14\nތީ ބުރުމާގެ އެޖެންޓެއް\nމާޗް 6, 2018 10:15\nމުޖޭ ބަޣާވާތު ނަޒަރު އާތީހޭ\nމީނައަކީ ފެބްރުއަރީ ބަޣާވާތުގައި އިދިކޮޅަށް އެހީތެރިވީ އެކަކަު! މީނަޔަށް އެ ބަޣާވާތާބެހެ ގިނަކަންތައްތަކެއް އެނގޭނެ! ކޮންމެ ވަގުެއްގަވެސް ރައީސުލްޖުމްހޫރިއްޔާއަށް ޖަވާބުދާރީވުމަކީ ސީޕީގެ ޒިންމާއެއް! އެދުވަހު ރައީސުލްޖުމްހޫރިއްޔަ ގުޅާ ފޯނަށް ޖަވާބު ނުދިނުމުން މީނަ އެނުބައި ކަންތައްތަކުގެތރެއަށް ވަދެ ހުރި މިންވަރު އެނގޭ!\nމާޗް 6, 2018 10:22\nއަހުރެން ހައިރާންވި ރައީސް ޔާމީން\nޕޮލިސް ކޮމިސަނަރ މަގާމު\nފުރަތަމަ އޭނާއަށް ދިންދުވަހުވެސް\nއެމަގާމަށް އޭނާއަކީ އެހާކުފޫ\nމާޗް 6, 2018 12:52\nކަންފަސޭހަ ވަރިހަމަ ރައީސެއްވީމަ މީ ވެސް މައްސަލަޔެއް\nމާޗް 6, 2018 10:31\nގާނޫނު އަސާސީގެ 106 ވަނަ މާއްދާގެ ދަށުން ޕޮލިހުންގެ ކޮމާރންޑަރ އިން ޗީފް އަކީ އެއީ މަމެން ޕިންކީންގެ ބިއުޓިފުލް އެން އޯސަމް އެން ފްލޯލެސް ސަރުކާރޭ. އިން އެނަދަރ ވޯރޑްސް މަމެން މީ ކައްޕިއޭ މަމެން މީ ދަ ހާކިމާއޭ ދަ ހާކިމާ ބުނާ ގޮތަށް އޯޑަރ ފޯލޯ ނުކުރެވޭ މީހުން ޕޮލިސް ކަމިޝަނަރު ކަން ކުރީ އެއީ ކީއްވެގެންތޭ އެމެންނާއި ދަ ނަހަލާލު ކޯޓް އަމުރު ނެރުނު ބޮޑު ދެހުކުމޭ މެންނާއި އެކު ހެދި ސިއްރު ޑީލް އަކީ ކޮބައިތޭ އެކަން ވެސް ޖެހޭނެއޭ ބެލެން. ދެން މީގެ ފަހުން ޕޮލިހުންގެ ވެސް އެންމެ މަތީވެރިއަކީ އެއީ ރައީސުލް ޖުމްހޫރިއްޔާ އޭ އެގޮތަށޭ ގާނޫނު އަސާސީގެ 106 ވަނަ މާއްދާގެ (ށ) ބަޔާން ކުރަނީ. އޭގައި އެބުނާ ސަރުކާރުގެ އެންމެ މަތީވެރިއަކީ އެއީ މަމެން ޕިންކީން ނޭ ފުލުހުންގެ އިދާރާ އަކީ އެއީ ސަރުކާރުގެ އެއްބައޭ. މަމެން މީ ދަ ހާކިމާ އޭ ދަ ހާކިމާ ބުނާ ގޮތަށް ހުރިހާ ރައްޔިތުން ޖެހޭނެއޭ ތަބާވާން ނުވާނަމަ އަހުވަ ދައްކާނަމޭ މަމެން ބުނަން ނެތީމު ދޯ.\nމާޗް 6, 2018 10:35\nރައީސް ޔާމީން މި ޤައުމަމު ތަރައްޤީ ކުޔެއްވުމަށް ކުރައްވަމުން ގެންދަވާ އަގުހުރި މަސައްކަތް ތަކަށް ކަނޑައެޅިގެން ހުރަސްއަލައި ޤާނޫނާއި ޚިލާފަށް އެމަނިކުފާނުގެ ވެރިކަން ވައްޓާލުމަށް މަސައްކަތް ކުރަމުންދާ ޤައުމުގެ ޢަދުއްވުންނާ މެދު ޤާނޫނީ އެންމެ ހަރުކަށި ފިޔަވަޅު އެޅުއްވުމަށް މިއަދުގެ ސަރުކާރަާރަށް ގޮވާލަން\nމާޗް 6, 2018 10:37\nކޮބާ ރަންރީނދޫ ޓްވިޓަރޭ ތަމެންނަށް ފެނޭތޭ ފެނޭތޭ ފެނޭތޭ ފެނޭދޯ ފެނޭދޯ ފެނޭދޯ. މީ މަމެންގެ ވެރިކަން އަދި މީ މަމެންގެ ގައުމު އަދި މަމެން މީ ދަ ހާކިމާ ދޯ. އޯއް އައި ކާންޓް ބިލީވް ވީއާރ ދަ ހާކިމާ ދޯ. އޯއް އިޓްސް އަ ސިމްޕްލް އީކްއޭޝަން ނޯ ކޮމްޕްލިކޭޝަން. އޯއް ރަންރީނދޫ ޓްވިޓަރޭ ކަމް ކަމް އެން ޖޮއިން އަސް. އޯއް ޔުއަރ ސެލްފް އިޒް ގްރާސްޕްޑް އޮން ދަ ސްކްރީން. ދިސް އިޒް އަސް ދިސް އިޒް އަސް ވީ ކާންޓް ބީ ބީޓެން ބައި އެނީވަން.\nމާޗް 6, 2018 10:43\nފުއްޕާހަންފަޅައިންދާނެ ދެން އިތުރައް ޖެހޭކައްނެތް\nބޮޑުންނައް މީގެކުރިން އަދަބުނުލިބޭތީ ތިމީހުން ހީކުރީ މިހާރުވެސް ހަމަވާނީ އެހެން ކަމައް. ދިވެހިރައްޔިތުން މިސަރުކާރު ހިމާޔަތްކުރަންޖެހޭނެ އެއީ ދިވެހިން އެދުނީ ނިކަމެތިންނާއި އެއްގޮތައް ކުއްކުރީމަ ބޮޑުންނައްވެސް ހަމަހަމަ އުސޫލަކުން އަދަބުލިބެން ޖެހޭނެކަން.. މިއަދު ޔާމީން އެކަންވެސް ރައްޔިތުންނައް ކަށަވަރު ކޮއްދެއްވައިފި.. ހުރިހާ ރައްޔިތހުން ފުރިހަމަ ތާއީދު ނާމީނައް 2018.\nމާޗް 6, 2018 11:04\nޔާމީނާ ހެދި މިގައުމުގަ ފުލުހަކުވެސް އުޅޭނެކަމެއް ނެތެއްނު\nމާޗް 6, 2018 16:50\nފުލުހުން އުޅޭނެ އެކަމަކު ބާޣީން ނަކަށް ނޫޅެވޭނެ.\nމާޗް 6, 2018 11:49\nއިލެކްޝަންސް ކޮމިޝަނަށް ޝަރީފް އައްޔަން ކުރަން މަޖިލީހުން ރުހުން ދީފި ނަމަ އެއީ މަމެން އުފާ ކުރާ ކަމެކޭ. މިހާރު ތަމެން ރަންރީނދޫ ޓްވިޓަރޭ ބިއުޓީ ކްއީނޭ މެންނަށް އިނގޭނެ އެއް ނޫންތޭ މަމެން މީ ރިއަލީ ދަ ހާކިމާ އިން ކަން ހާކިމާ އިންނާއި ނުކުޅެވޭނެ ކަން މަމެންގެ ވެރިކަން ކުޅަދާނަ އެއް ނޫނޭ ތަމެންނަށް ވައްޓާލަން. ތަމެން ހަމަ މިހާރުން މިހާރަށް ހަތިޔާރު ބަހައްޓާ މުޒާހަރާ މާލޭގެ މަގު ތަކުގައި ކުރުން ހުއްޓާލާ ގުޅި ފަޅަށް ދަގަ މުޒާހަރާ ކުރަން. ތަމެން ބޭނުން ވަރަށް ކުރަންވީ މުޒާހަރާ ގުޅި ފަޅުގައި ލާރޖް ކޮށް ބީޗް ގައި ބީޗް ޑާންސް އާއި އެކު ދޯ. ތަމެންނަށް މަމެންގެ ވެރިކަން ނުވެއްޓޭނެއޭ. އައި އޭމް ވޮންޑަރިންގް ކޭން ޔޫ ވިން ފްރޮމް އަސް ކޭން ޔޫ ބީ ކޭން ޔޫ ބީ އާއާ ކޭން ޔޫ ބީ އާއާ ކޭން ޔޫ ބީ އާއާއާއާ އާއާއާއާ އާއާއާއާ...\nމާޗް 6, 2018 11:51\nތިދަނީ މިވެރިކަމުގެ ދުވަސް.. ފުލުހުންނާއި ސިފައިންގެ ޙިދުމަތުގަ ތިބޭ ގިނަމީހުން އެެއްފަހަރާ ވަޒީފާއިން ކަނޑާލުމަކީ ޤައުމަށް ވަރަށް ނުރައްކާތެރިކަމެއް..\nމާޗް 6, 2018 15:56\nހައްޔަރު ކުރަންވީމާ އިނގޭނީ ޕޮލިހަށެވެ. އޭގައި ނޯންނާނެ ކުރީގައި ޕޮލިސް ކަމިޝަނަރު މިހާރުގެ ޕޮލިސް ކަމިޝަނަރު އެހެން ކިޔެން. ހައްޔަރު ކުރަންވީމާ ކުރާނެއެވެ. އެއީ އެ ނިޒާމް މަސައްކަތް ކުރާ ގޮތަކީ. މިކަމާއި ގަބޫލު ނޫން މީހުން ޕޮލިހުންގެ ވަޒީފާ އަށް ނުވަނީމާ ނިމުނީ އެވެ.\nމާޗް 6, 2018 16:05\nހައްޔަރު ކުރީ ކާކު ކަން މިހާރު އަށް ވަނީ ކަށަވަރުވެފައޭ އެހެންތޭ ދެން ތަމެން ކަށަވަރު ކަށަވަރަށް ޖަހަ ޖަހާ ތިބެގަ އިނގޭ. ބަލަގަ މީހުން ވައްކަން ވެސް ކުރޭ ދޯ. އަދި މީހުން ހައްޔަރު ކުރޭ ދޯ ކުރެވޭ ތުހުމަތަަކަށް ވެސް. އޭގެ މާނައަކީ އެއީ އަދި އެމީހާ ކުށްވެރިވީ އެއް ނޫނޭ. މަމެން ނުދެނެހުރިން އުތުރު ކޮރެޔާ އިން ވިޔަފާރި ކުރުމަކީ މަނާ ކަމެއް ކަމަށް. އުތުރު ކޮރެއާ އާއި އެކު ޗައިނާ ވެސް ވިޔަފާރި ކުރޭ އެހެން ކަމަށްވާނަމަ މަމެންނަށް ވެސް ވިޔަފާރި ކުރެވޭނެއެވެ. އެއީ އެއްވެސް މައްސަލަ އެއް ނޫނެވެ.\nމާޗް 6, 2018 19:12


Breaking: Gasim ah curt in kuri sharuthuthah uvaalaifi | Mihaaru\nކްރިމިނަލް ކޯޓުގެ ޝަރީއަތުގެ އަޑުއެހުމަކަށް ފަހު ގާސިމް ނުކުމެވަޑައިގަންނަވަނީ -- ފައިލް ފޮޓޯ: މިހާރު\n17 މެއި 2017 - 16:18 53 comments\nމިދިޔަ ބުދަދުވަހު އޮތް ޝަރީއަތުގައި މާމިގިލީ ދާއިރާގެ މެމްބަރު ގާސިމްގެ މައްޗަށް ކޮށްފައިވާ ހަތް ޝަރުތު ކްރިމިނަލް ކޯޓުން އުވައިލީ އިއްޔެ ފުލުހުން އެ ކޯޓަށް ފޮނުވި ސިޓީއަކާ ގުޅިގެންނެވެ.\nބޮޑެތި ޝަރުތުތަކެއް ކަނޑައަޅައި ކްރިމިނަލް ކޯޓުން ގާސިމް ދޫކޮށްލީ އޭނާގެ މައްސަލަ ޕްރޮސެކިއުޓާ ޖެނެރަލްގެ އޮފީހަށް ފޮނުވައިވޭތޯ ބުދަދުވަހުގެ ޝަރީއަތުގެ މަޖިލީހުގައި ގާޒީ ސުވާލުކުރެއްވުމުން ނުފޮނުވާ ކަމަށް ފުލުހުން ބުނުމުންނެވެ. އެކަމަކު ފަހުން އެނގުނު ގޮތުގައި ފުލުހުން އޮތީ އެ މައްސަލަ އޭގެ ކުރީ ދުވަހު ޕްރޮސެކިއުޓާ ޖެނެރަލްގެ އޮފީހަށް ފޮނުވައިފަ އެވެ. އަދި އެ މައްސަލާގައި ދައުވާނުކުރަން ނިންމައި، އަނބުރާ ފުލުހުންނަށް ފޮނުވީ ވެސް ޝަރުތުތަކާ އެކު ގާސިމް ދޫކޮށްލަން ގާޒީ ނިންމެވި ޝަރީއަތް ބޭއްވި ދުވަހު އެވެ.\nގާސިމް ބަންދުކޮށްފައި ބަހައްޓަން ފުލުހުން ކުރި ތުހުމަތުތަކުގެ މައްޗަށް ބިނާކޮށް ދައުވާކުރަން ފޮނުވި މައްސަލަ ޕީޖީން އަނބުރާ ފޮނުވާލުމުން އެ ޝަރުތުތައް އުވާލަން ޖެހޭނެ ކަމަށް ގާސިމްގެ ވަކީލުން ގެންދެވީ ވިދާޅުވަމުންނެވެ.\nޝަރުތުތައް އުވާލި ކަމަށް އަންގައި، ކްރިމިނަލް ކޯޓުން ގާސިމަށް މިއަދު ފޮނުވި ލިޔުމުގައި ވަނީ، ގާސިމްގެ މައްސަލަ ޕީޖީ އޮފީހަށް ނުފޮނުވާ ކަމަށް ބުދަދުވަހުގެ ޝަރީއަތުގެ މަޖިލިހުގައި ފުލުހުންނަށް ބުނެވުނީ މައުލޫމާތުގެ ކުށަކުން ކަމަށް، ފުލުހުން އެ ކޯޓަށް ފޮނުވި ސިޓީގައި ބަޔާންކޮށްފައިވާ ކަމަށެވެ. އަދި އެކަމަށްޓަކައި މޯލްޑިވްސް ޕޮލިސް ސާޥިސްގެ ފަރާތުން "ނިހާޔަތަށް މައާފަށް އެދޭ ކަމަށް" ފުލުހުން ކޯޓަށް ފޮނުވި ސިޓީގައިވާ ކަމަށް ކޯޓުން ގާސިމަށް ފޮނުވި ލިޔުމުގައިވެ އެވެ.\nއެހެންވެ ގާސިމްގެ މައްޗަށް ކުރި ޝަރުތުތައް އުވައިލީ ކަމަށް ކޯޓުގެ ލިޔުމުގައިވެ އެވެ.\nBREAKING: Gasim dhookollaifi | Mihaaru\nގާސިމްގެ ބަންދުގެ މުއްދަތު ޖެހުމަށް މިދިޔަ ބުދަދުވަހު ކްރިމިނަލް ކޯޓަށް އޭނާ ގެންދިއުމުން ދޫކޮށްލީ ހަތް ޝަރުތެއް ކުރިމަތިކޮށްފަ އެވެ.\nއެއީ ތަހުގީގަށް އެއްބާރުލުން ދެއްވުމާއި ފުލުހުންގެ ހުއްދަ ލިބިގެން ނޫނީ ރަށުން ބޭރަށް ވަޑައިނުގަތުމަށާއި ފިތުނަ އުފެދޭ ފަދަ ވާހަކަތައް ދައްކާ މީހުންނާ އެކު ބައްދަލުވުންތައް ނުބޭއްވެވުމަށާއި ހެކި ގެއްލިދާނެ ފަދަ ނުވަތަ ހެއްކަށް ނުފޫޒު ފޯރާ ފަދަ އެއްވެސް ކަމެެއް ނުކުރެއްވުމަށާއި ފިތުނަ އުފެދޭ ވާހަކަތައް ނުދެއްކެވުމާއި ފިތުނަ އުފެދޭ ވާހަކަތައް ދެއްކެވުމަށް ގާސިމްގެ ގޯތިގެދޮރު ބޭނުން ނުކުރެއްވުމާއި އެފަދަ ކަންކަމަށް މީހުންނަށް ތަންތަން ދޫ ނުކުރެއްވުމާއި ދައުލަތުގެ ތިން ބާރާއި އެ ބާރުގެ ވެރިންނާ ބެހޭގޮތުން ނުތަނަވަސްކަން އުފެދޭ ވާހަކަތައް ނުދެއްކެވުމެވެ.\nގާސިމްގެ މައްޗަށް ކުރި ޝަރުތުތަކާ ގުޅިގެން ސިޔާސީ އެއްވެސް ވާހަކައެއް ވެސް ދެއްކުން އޭނާއަށް ހުއްދަ ނޫން ކަމުގެ ބިރު އޮތީ އުފެދިފަ އެވެ. އަދި ދައުލަތުގެ ތިން ބާރުގެ ވެރިންނާ މެދު ނަފުރަތު އުފެދޭ ވާހަކަތައް ނުދެއްކުމާއި ފިތުނަ އުފެދޭ ފަދަ ވާހަކަތައް ދައްކަން ގާސިމްގެ ގެދޮރު ދޫނުކުރަން ވެސް ޝަރުތުކޮށްފައިވެ އެވެ.\nއެ ޝަރުތުތަކާ އެކު، ޖުމްހޫރީ ޕާޓީގެ ޖަގަހަ މ. ކުނޫޒުގައި އިދިކޮޅު ފަރާތްތަކުގެ ޖަލްސާތައް ބޭއްވުން ވެސް ވަނީ ހުއްޓާލައިފަ އެވެ. ސަބަބަކީ އެއީ ގާސިމްގެ ނަމުގައި ހުރި އިމާރާތަކަށް ވާތީ، އޭނާގެ މައްޗަށް ކޯޓުން ކަނޑައެޅި ޝަރުތުތަކާ ގުޅިގެން ކުނޫޒްގައި ޖަލްސާތައް ބޭއްވިދާނެ ކަމުގެ ސުވާލު އުފެދުމުންނެވެ.\nގާސިމްގެ މައްޗަށް ދައުވާކޮށްދިނުމަށް އެދި ޕްރޮސެކިއުޓާ ޖެނެރަލްގެ އޮފީހަށް ފުލުހުން ފަހުން ފޮނުވި މައްސަލާގައި ދައުވާ ކުރެވެން ނެތް ކަމަށް ނިންމި ނަމަވެސް، ރައްޔިތުންގެ މަޖިލީހުގެ މެމްބަރުންނަށް ރިޝްވަތު ހުށަހަޅަން އުޅުނު ކަމަށް ބުނެ ތިން ދައުވާއެއް އުފުލައި މިހާރު ވެސް ގާސިމްގެ ޝަރީއަތް ކުރިއަށް އެބަދެ އެވެ.


Mithibee Russia Jaluthakuge Gaadun - Vaguthu\n8 ގަޑިއިރު ކުރިން ( ޖޫން 10, 2021 )\nރަޝިއާގެ ޖަލުތަކުގެ ގާޑުންގެ ގޮތުގައި ތިބޭ އަންހެނުންގެ މެދުގައި ކޮންމެ އަހަރަކު ވެސް ރީތީގެ ރާނީން ހޮވުމުގެ މުބާރާތެއް ކުރިއަށް ގެންދެއެވެ. މިއީ ރަޝިއާގެ ހުރިހާ ސަރަހައްދެއްގައި ހުންނަ ޖަލުތަކުގެ ގާޑުން ބައިވެރިކޮށްގެން ކުރިއަށް ގެންދާ މުބާރާތެކެވެ.\nރަޝިއާގެ ފެޑްރަލް ޕެނިޓެންޝަރީ ސާވިސް އިން ވަނީ މިސް ޕީނަލް ސިސްޓަމް ކޮންޓެސްޓްގައި ބައިވެރިވާ އެންމެ ރީތި 12 ގާޑުން މިހާރު ހޮވާފައެވެ. މުބާރާތުގެ ފައިނަލް ބުރުގައި ބައިވެރިވާ 12 ގާޑުން ހޮވާފައި ވަނީ 100 ވަރަކަށް ގާޑުންގެ މެދުގައި ބޭއްވުނު ލޯކަލް މުބާރާތުގެ ތެރެއިންނެވެ.\nމިހާރު ވަނީ އެންމެ ރީތި ގާޑަކު ހޮވަން އާއްމުން ވޯޓް ދިނުމުގެ ފުރުސަތު ހުޅުވާލާފައެވެ. މިވޯޓްލުން މިމަހުގެ 07 ވަނަ ދުވަހުން ފެށިގެން 11 ވަނަ ދުވަހުގެ ނިޔަލަށް ކުރިއަށް ދާނެއެވެ. ވޯޓް ލުމުގެ ފުރުސަތު ހުޅުވަލާފައި ވަނީ އޮންލައިންކޮށެވެ. އެހެންކަމުން ވޯޓް ލުމަށް ކޮންމެހެން ރަޝިއާ މީހަކަށް ވާކަށް ނުޖެހެއެވެ.\nރީތި ގާޑަކު ހޮވުމަށް ވޯޓް ލާނެ ލިންކް\nރަޝިއާގެ ޖަލުތަކުގައި މަސައްކަތް ކުރާ ގާޑުންގެ ތެރެއިން އެންމެ ރީތި ގާޑަކު ހޮވުމުގެ މުބާރާތުގެ ޚަބަރު އާއްމުވުމާއިއެކު އެތައް ބަޔަކު ދަނީ އެމީހުން ޖަލަށް ދާން ބޭނުންވާ ކަމަށް ބުނެ މީސް މީޑިއާގައި ތަފާތު ކޮމެންޓްތައް ކުރަމުންނެވެ. އެކޮމެންޓްތަކަށް ޖަވާބުދާރީވަރުން ރަޝިއާގެ ފެޑްރަލް ޕެނިޓެންޝަރީން ބުނީ މިއީ ޖަލަށް މީހުން ދިއުމަށް ހިތްވަރު ދިނުމުގެ ގޮތުން ބާއްވާ މުބާރާތެއް ނޫން ކަމަށެވެ. މިއީ ގާޑުންނަށް އިތުރު ފުރުސަތުތައް ތަނަވަސްކޮށްދޭން ބާއްވާ މުބާރާތެއް ކަމަށް އެއިދާރާ އިން ބުނެއެވެ.\nތިވީގޮތުން ރާއްޖޭގަވެސް ތިކަން ފަށާފާނެ.\nޖޫން 10, 2021 17:54\nޔާމީނާއި އަދީބު ރަށިޔާ ޖަލައްބަދަލު ކުރަން ޕީޕީ ކުދިން ގޮވާނެ މިފަހަރު


Amilla Dhathurufulheh Gai Raees Dubai Ah - Vaguthu\nއަމިއްލަ ދަތުރުފުޅެއްގައި ރައީސް ދުބާއީގައި\nރައީސް އިބްރާހިމް މުހައްމަދު ސޯލިހްއާއި އަނބިކަނބަލުން ފަޒުނާ އަހުމަދު ފުރާވަޑައިގަންނަވަނީ\nއަމިއްލަފުޅު ދަތުރުފުޅެއްގައި ރައީސް އިބްރާހިމް މުހައްމަދު ސޯލިހް ޔުނައިޓެޑް އެރެބް އެމިރެޓްސް (ޔޫއޭއީ) ގެ ދުބާއީއަށް ވަޑައިގެންފިއެވެ.\nރައީސް އޮފީހުގެ ތަރުޖަމާނު އިބްރާހިމް ހޫދު "ވަގުތު" އަށް ވިދާޅުވީ ރައީސް ސޯލިހް ދުބާއީއަށް ވަޑައިގެންނެވީ މިދިޔަ ހޮނިހިރު ދުވަހު ކަމަށެވެ. އަނބުރާ ރާއްޖެ ވަޑައިގަންނަވާނީ މާދަމާ ކަމަށް ހޫދު ވިދާޅުވިއެވެ. އެ ދަތުރުފުޅަކީ ރައީސްގެ އަމިއްލަފުޅު ދަތުރުފުޅެއް ކަމަށް ވިދާޅުވިއެވެ.\nމިއީ ކޮވިޑް-19 ގެ ބަލިމަޑުކަމުގެ ހާލަތުގައި ރާއްޖޭގެ ބޯޑަރުތައް ބަންދުކޮށް ފަހުން ބޯޑަރު ހުޅުވާލި ފަހުން ރައީސް ރާއްޖޭން ބޭރަށް ކުރައްވާ ފުރަތަމަ ދަތުރުފުޅު ވެސް މެއެވެ. މި ދަތުރުފުޅުގެ އިތުރު ތަފްސީލެއް ނުލިބެއެވެ.\nކޮވިޑް-19 ގެ ބަލިމަޑުކަމުގެ ހާލަތުގައި ދުނިޔޭގެ ހުރިހާ ގައުމެއްގެ ބޯޑަރު ބަންދުކޮށްފައި އޮތުމަށް ފަހު ބޯޑަރު އަލުން ހުޅުވާލި މަދު ގައުމުތަކުގެ ތެރޭގައި ރާއްޖެއާއި ޔޫއޭއީ ހިމެނެއެވެ. އެހެންވެ ރާއްޖެއިން ބޭރަށް ދަތުރުކުރާ ދިވެހިންގެ އާންމު މަންޒިލަކަށް ވެސް ދުބާއީ މިހާރު ވެފައިވެއެވެ.\nކަލޭފާނު .4 ،ޖެނުއަރީ ؛2021\nޖެނުއަރީ 4, 2021 11:08\nސަރުކާރު ބަޖެޓުދަވާލީ އަދިވެސް ބުނޭ ރައީސް ޔާމިނު އޭސަރުކާރުދަވާލީ ތިޔޯފަޅާއަރަނީ\nޖެނުއަރީ 4, 2021 11:10\nޗައިނާ ކޮވިޑް ވެކްސިން ޖަހަން...!!\nޖެނުއަރީ 4, 2021 11:40\nމިކޮޅުން ޑޮލަރުކޮޅު ތާށިކޮށްފައި އަހަރު ފެށުނީމާ އަންހެނުން ގޮވައިގެން ދުބާއީއަށް ވިޔާފާރިކޮށްލަން ސޯލިބެ އެ ދަނީ! ކިހާ ތާހިރު!\nޖެނުއަރީ 4, 2021 12:01\nހެޔެ ނުވާނެ ދެން އެނބުރި މި ޤައުމަށް ނާންނާތި ތިތާންގަ މަޖާކޮށްލަން ހުރޭ،ރައްޔިތުން މިހާރު ތިބޭފުޅާ ބޭނުމެއްނޫން،\nޖެނުއަރީ 4, 2021 12:15\nއަޖައިބެއް🙄 އަހަރުމެން މިތިބެނީ ޑޮކްޓަރަށް ނުދެއްކޭތީ ރޯލަ ރޯލަ😭 އަހަރުމެން މާލެ ދިޔަސް ކަރަންޓީނު ވާންޖެހޭ🙄 މިމީހުން ހެޔޮ ކޮންމެ ގޮތަކަށް އުޅުނަސް😒\nޖެނުއަރީ 4, 2021 12:21\nރައީސްވެސް ބްރޭކެއް ބޭނުންވާނެ ނު!\nޖެނުއަރީ 4, 2021 17:37\nތީތި ހުންނަނީ އަބަދު ބްރޭކްޖެހި ބޮލަށް ތެޔޮއަރާފައި\nޖެނުއަރީ 4, 2021 18:07\nއައިސީޔޫގައި އޮތް އެމް.ޕީ އަށް ކުރެއްވި ޒިޔާރަތެއް\nޖެނުއަރީ 4, 2021 19:03\nއަޅުގަނޑުވެ ސް ތިދަތުރުފުޅުގައި އަޅުގަނޑުގެ ޢާއިލާއާއި އެކު ބައިވެރިވިން.\nޖެނުއަރީ 4, 2021 19:17\nދަތް ދޮޅިދަށުގައި އޮތް ރޫ ބޮނޑި ބާރުކޮށް ހަން ބާރުކުރަން. އަދި ބޮޓޮކްސް އިންޖެކްޝަން ޖަހަން. ކުރިންވެސް ސިންގަޕޫރުން އައިއިރު ހުރީ ދަތްދޮޅިދަށުގަ އޮތް ހަން ގަނޑު ދަމާ ފޭސާންކޮށްފަ. މިއީ ދޮގެއްތޯ ބަލަން ސިންގަޕޫރަށް ދިއުމުގެ ކުރިން ނަގާފައިހުރި ފޮޓޯތައް ބަލާބަލަ. މިއީ ދެވަނަ މައުމޫން. މައުމޫނަށް ވެސް 92. ކިޔައިގެން އުޅެނީ 25 ކަމަށް. ޅަގެރި ހެދިން އުޅެނީ. ސޯލިޙު އަށް ވެސް 62. ކިޔައިގެން އުޅެނީ 15 ނުފުރޭކަމަށް. ދެ މީހުން ވެސް ހަން ބާރު ކުރުމަށް މަރެއް.


ރަންބޫޓް ހޯދުމުގެ ރޭހުގެ ކުރީގައި ހަމަ ސަމައްޓޭ އާއި ޖަވާ | Landhooinfo\nމާދަމާ އިމާމުވެ ހުކުރު ކުރައްވާނީ ލަންދޫއިންފޯގެ ޗެއާރމަން\nލަންދޫގައި ދެވޭ އެންމެ ގިނަދުވަސްވީ އަދި އެންމެ ޝަރަފްވެރި އެވޯޑުކަމުގައިވާ “ލަންދޫއިންފޯ އެވޯރޑު” އެންމެގިނަ ގޯލްޖަހާ ކުޅުންތެރިޔާއަށް ވާދަކުރާ ކުޅުންތެރިންނަކީ ވޭތުވެ ދިޔަ އަހަރުތަކުގައިވެސް މި އެެވޯރޑަށް އެންމެ ބޮޑަށް ވާދަކުރި ލަންދޫ ޓީމުގެ ހުނަރުވެރި ފޯވާޑު މުޙައްމަދު ސަމާޙް ( ސަމައްޓޭ ) އާއި ލަންދޫޓީމުގެ ކާމިޔާބު ކެޕްޓަން ހުސެއިން ޖަވާދު (ކެޕްޓަން ޖަވާ ) އެވެ.\n2009 ވަނަ އަހަރު ތަޢާރަފް ކުރެވުނު “ލަންދޫއިންފޯ އެވޯޑު” ނައިޓް 2014 ވަނަ އަހަރުން ފެށިގެން ދެއަހަރުން 1 އަހަރު ދޭ ގޮތައް ހަމަޖެހިފައިވާއިރު ، 2015 އިން 2016 ގެ މިހާ ހިސާބަށް ކުޅެފައިވާ ވާދަވެރި މުބާރާތްތަކާއި އަދި އެކުވެރިކަމުގެ މެޗުތަކަށް ބަލާއިރު ލަންދޫ ޓީމުން މުޅިޖުމުލަ 79 ގޯލް ކާމިޔާބުކޮށްފައި ވާއިރު، ސަމައްޓޭ ވަނީ ޖުމުލަ 24 ގޯލް ލަންދޫޓީމަށް ކާމިޔާބު ކޮށްދީފައެވެ. މި މުއްދަތުގެ ތެރޭގައި ކެޕްޓަން ޖަވާ ލަންދޫ ޓީމަށް 16 ގޯލް ކާމިޔާބު ކޮށްދީފައިވެއެވެ.\nމި އަހަރު އަދި ކުރިއަށް ހޮލިޑޭކަޕް އޮތުމާއި އެކު ލަނޑު ލިސްޓަށް ބޮޑު ބަދަލުތަކެއް އައުމަކީ ހަމަ އެކަށީގެންވާ ކަމެކެވެ.\nމިއަންނަ އަހަރު ބޭއްވުމަށް ހަމަޖެހިފައިވާ “ލަންދޫއިންފޯ އެވޯރޑް ނައިޓް ” ވެގެންދާނީ ހުރިހާ ގޮތަކުންވެސް ތަފާތު ހަމަ އެކަނި ކުޅިވަރު ކުޅުންތެރިންގެ އަގު އެކަނި ވަޒަން ކުރާ އެވޯޑުނައިޓަކަށް ނޫނެވެ. މީގެ ބަދަލުގައި ލަންދޫއަށް ރީތިނަމާއި ޝަރަފް ހޯދައިދޭ ފަރާތްތަކުގެ އަގުވަޒަން ކުރުމުގެ އިތުރުން އިޖުތިމާއީ ގޮތުން ލަންދޫއަށް ފައިދާހުރި މަސައްކަތްތައްް ކޮށްދެއްވާ ފަރާތްތަކުގެ އަގުވަޒަންކޮށް އެވޯރޑު ދެވޭ ޚާއްޞަ ހަފްލާއަކަށްވެސް މެއެވެ.\nމިއަންނަ އަހަރު ބޭއްވުމަށް ހަމަޖެހިފައިވާ “ލަންދޫއިންފޯއެވޯޑު ނައިޓް ” ސްޕޮންސަރ ކުރުމަށް ބައެއް ފަރާތްތަކުން ޝަޢުޤުވެރިކަން ފާޅުކުރަމުންދާއިރު “ލަންދޫ އިންފޯ ” ޓީމުން އަންނަނީ މި އެވޯޑް ހަފްލާއަށް ވާންޖެހޭ ތައްޔާރީތައް ދުރާލާ ވަމުންނެވެ.


BML in hulhumale' gai Investment tha fulhaa kuraane kan haama kohfi\nހުޅުމާލޭގައި ބީއެމްއެލްގެ އިންވެސްޓްމަންޓްތައް ފުޅާކުރަނީ\nބިޒްނަސް ސެންޓަރަކާއި އިތުރު ތިން އޭޓީއެމް އަލަށް ހުޅުވާނެ\nކ. މާލެ 12 މެއި 2017 | ހުކުރު 20:10 2,033\nބީއެމްއެލްގެ އޭޓީއެމްއަކުން މީހަކު ޙިދުމަތް ހޯދަނީ - ބީއެމްއެލް\nބޭންކް އޮފް މޯލްޑިވްސްގެ ޚިދުމަތްތައް ހުޅުމާލޭގައި އިތުރުށް ފުޅާކުރާނެކަމަށް އެބޭންކުން ހާމަކޮށްފިއެވެ.\nއެގޮތުން މިއަހަރުގެ އޮކްޓޫބަރު މަހުގެ ތެރޭގައި ޓްރީޓޮޕް ހޮސްޕިޓަލްގައި އިތުރު ސެލްފް ސާވިސް ބޭންކިން އޭޓީއެމްއެއް ބަހައްޓާ، އޭގެ އިތުރުން މިއަހަރު ނިމުމުގެ ކުރިން އާ ބިޒްނަސް ސެންޓަރަކާއި އިތުރު ދެ އޭޓީއެމް ހުޅުމާލެ ފެރީ ޓާމިނަލް ސަރަހައްދުގައި ގާއިމްކުރުމަށް ވަނީ ހަމަޖެހިފައެވެ.\nމި ޕްލޭންތައް ހާމަކޮށްފައިވަނީ ޓްރީޓޮޕް އިންވެސްޓްމަންޓްސްގެ ޑިރެކްޓަރ އަހުމަދު ސަލީމްގެ ދައުވަތަކަށް އެ ހޮސްޕިޓަލްގެ މަސައްކަތްތައް ބައްލަވާލެއްވުމަށް ބޭންކްގެ އިސްވެރިން ހުޅުމާލެއަށް ކުރެއްވި ޒިޔާރަތަށް ފަހުގައެވެ.\nމިކަމާބެހޭ ގޮތުން ވާހަކަދައްކަވަމުން ބޭންކްގެ ސީއީއޯ އަދި މެނޭޖިންގ ޑިރެކްޓަރ އެންޑްރޫ ހީލީ ވިދާޅުވީ ހުޅުމާލޭގެ އާންމުންނަށާއި ވިޔަފާރިތަކަށް އެހީތެރިވުމުގެ ގޮތުން ޓްރީޓޮޕް ހޮސްޕިޓަލްގައި އޭޓީއެމްއެއް ގާއިމްކުރެވޭ ކަމީ ލިބޭ ވަރަށް ބޮޑު އުފަލެއް ކަމަށެވެ.\nއަދި ޚާއްސަކޮށް މިފަދަ ރަގަޅު ހޮސްޕިޓަލެއް ގާއިމްކުރުމަށް މާލީ ގޮތުން ބީއެމްއެލް އަދާކޮށްފައިވާ ދައުރުގެ ސަބަބުން މިކަން އިތުރަށް ޚާއްސަ ވެގެންދާ ކަމަށާއި މިއަހަރު ފަށާފައިވާ އިންވެސްޓްމަންޓް ޕްރޮގްރާމްގެ ތެރެއިން ހުޅުމާލޭގައި ގާއިމްކޮށްފައިވާ އޭޓީއެމްތަކުގެ އަދަދު ދެގުނައަށް އިތުރުކޮށް ހަ އެޓީއެމްއެއް މިއަހަރު ނިމުމުގެ ކުރިން ހުޅުމާލޭގައި ހުންނާނެ ކަމަށް ހީލީ ވިދާޅުވި އެވެ.\n" މިރަށުގައި އިތުރުވަމުންދާ ކުދި އަދި މެދުފަންތީގެ ވިޔަފާރިތަކަށް އެއްބާރުލުން ދިނުމުގެ ގޮތުން ބިޒްނަސް ސެންޓަރ އެއް ގާއިމްކުރުމަށްވެސް ވަނީ ހަމަޖެހިފައި." ހީލީ ވިދާޅުވި އެވެ.


Anhenakah maruge inzaaru dhin taxi driver egge massala balanee | Mihaaru\nއަންހެނަކަށް މަރުގެ އިންޒާރު ދިން ޓެކްސީ ޑްރައިވަރެއްގެ މައްސަލަ ބަލަނީ\nއިންޒާރު ދިން ޓެކްސީ ޑްރައިވަރު، ހައްޔަރުކޮށްގެން ފުލުހުންގެ ވެހިކަލަށް ރޭ އަރުވަނީ.\nފުލުހުންގެ މީޑިއާ އޮފިޝަލަކު ވިދާޅުވީ މީހަކަށް އިންޒާރު ދިން މައްސަލައެއް ފުލުހުންނަށް ހުށަހެޅުމާ ގުޅިގެން އެ ކަން ހިނގި ގޮތް ބަލަމުން އަންނަ ކަމަށެވެ. އެކަމަކު އިތުރު ތަފްސީލެއް އޭނާ ނުދެއްވަ އެވެ.\nކުރީގެ ރައީސް މައުމޫން އަބްދުލްގައްޔޫމް ފެކްޝަންގެ އެކްޓިވިސްޓް ރަހުމާ އައްބާސް ފޭސްބުކްގައި ލިޔުނު ޕޯސްޓެއްގައި ބުނި ގޮތުގައި އަންހެން މީހާ އަށް އިންޒާރު ދިނީ ޓެކްސީ ޑްރައިވަރެކެވެ. އެކަމަކު އެ މައްސަލައިގައި ޓެކްސީ ޑްރައިވަރު ހައްޔަރު ކުރިތާ މާ ގިނައިރުތަކެއް ނުވެ ދޫކޮށްލާފައިވާ ކަމަށްވެ އެވެ.\n"ޓެކްސީ ދުއްވަން އިން ޑްރައިވަރު ބާރު ސްޕީޑުގައި ދުއްވާފައި އައީ ގުރުއާން ޖަހަމުން. އައިސް (އިއްތި) އިން ސައިކަލް ކައިރި އަށް މަޑުކޮށްލާފައި ބުނީ މަރާލާނަމޯ. މި ގައުމުގައި ތިހެން ބުރުގާ ނާޅައި ނޫޅެވޭނެއޯ. މިއީ އަހަރުމެންގެ ސަރުކާރޯ،" ރަހުމާގެ ފޭސްބުކް ޕޯސްޓުގައިވެ އެވެ.\n"ފުލުހުން ހުއްޓާ (ޓެކްސީ ޑްރައިވަރު) ބުނީ ކުރިމައްޗަށް އަރާބަލާށޯ ހަމަ ޗިސްޗިސް ކޮށްލާނަމޯ،"\nރަހުމާ ބުނީ ފުލުހުން، ޓެކްސީ ޑްރައިވަރުގެ އަތުގައި ބިޑި އަޅުވައިގެން ގެންދިޔަ އިރު، އަންހެން މީހާގެ މައުލޫމާތު ނުނަގާ ކަމަށެވެ. އެހެންވެ، ޝަހީދު ހުސައިން އާދަމް ބިލްޑިންގަށް ގޮސް، މައްސަލަ ރަސްމީކޮށް ފުލުހުންނަށް ހުށަހަޅަން ޖެހުނީ ކަމަށް ވެސް ރަހުމާ ބުންޏެވެ.\nކުށްކުރުން ފުލުހުން މާލެ މަރުގެ އިންޒާރު\n20 ކޮމެންޓް, 60 ރިއެކްޝަންސް\nމިއީ ހޭބަލިވެފަ ތިބި ހައްދުފަހަނަ އަޅާފަ ހުރި ބަޔެއްދޯ. ކަލޭމެން އެކަހެރިވެ ބޭނުންވަރަކަށް ބުރުގާނާޅާ މީހުންގެ އެކިޒާތްޒާތުގެ ފޮޓޯއާއި ވީޑިއޯ ސްމާޓްފޯނުން ބެލިޔަސް އޯކޭދޯ ދީނާ މަތިވަނީ ޓެކްސީގަނޑުގަ މަގުމައްޗަށް ނުކުންނަ ހިސާބުންދޯ. ތިޔައީ އިސްލާމްދީން ފަތުރާ އެދީނަށް ލޯބިހޯދާ ހެޔޮކަންކަމަށް އަމުރުކުރަން އަދި މުންކަރާތް ނަހީ ކުރަން އޮތްގޮތެއްނޫން. ދީނުގެ އޮތީ ރިވެތި ގޮތުގައި ނަސޭހަތްދިނުމާއި ރިވެތި އަޚަލާޤުން މިސާލުދެއްކުން.\nދީނަކީ އިންސާނާއާ އޭނާގެ ހެއްދެވިފަރާތާ ދެމެދު ވާކަމެއް. ކިތައްމެ ވަރަކަށް ތަޅާ މަރައިގެން ބުރުގާ އެޅުވިއަސް، ޖުއްބާ ލެއްވިއަސް އަދި އެހެން ކަމަެއް ކުރިއަސް ވާނެ ފައިދާއެއް އޮތްނަމަ ރަސޫލް ޒަމާނުގައި ބިރުން އިސްލާމް ދީނަށް ވަދެ ތިބި ހުރިހާ މުނާފިގުން ދާނީ ސުވަރުގެއަށް. އިސްލާމްދީން ފޮނުއްވީ އެންމެން މަރާކަށް ނޫން. މާ މަތިވެގެން ނޫޅޭ. ބިރުދައްކައިގެން ދީނަށް ލެންބުވުމަކީ ދީން ފެތުރުމެއް ނޫން. ހެއްދެވި ފަރާތް މަޢުރިފާވުމަކީ ވިސްނުމާ ފިކުރާ ބުއްދިއާ މުޅިޖާނުން ގަބޫލްކުރެވޭ އެއްޗެއް. އެކަން ވާނީ ކަނޑި ދިއްކޮއްލައިގެނެއްނޫން. ގުރުއާނުގައި އިންނަނީ ވިސްނާށޭ، ކަންކަން ބަލާށޭ. ކަނޑިކަރަށް މަޅާލާށެކޭނޫން. ވަރަށް ވެދުން ދީން ހިމާޔަތް ކުރަން އުޅޭ ކުދިންނަށް.\nރަގަޅު ވާހަކައެއް. ދަސްކޮއް، ބަލާފަ ދެން ގަބޫލު ނުކުރިއްޔާ؟ ދެނޯ؟\nކިހާ ދެރަ ކަމެއް މިއީ؟ ބުރުގާ އެޅުމަކީ އަންހެނާގެ އަމިލަ އިޙްތިޔާރުގާ ވާކަމެކެވެ. އެހެން އެވެސް މީހަކާ ބެހެވޭނެ ކަމެއް ނޫނެވެ. މިގައުމުގެ ޓެކްސީ ޑްރައިވަރަކަސް، މާތްﷲ ބަސްފުޅު ވުރެއް މަތީ ނުހުރެވޭނެއެވެ.\nއެހެންތަ? ބަލާބަލަ ކިޔާބަލަ ގުރުއާން ތަރުޖަމާ. އަންހެނާގެ އައުރަ އަކީ ކޮބައިކަމާ ނިވާކުރަންޖެހޭ ވަރު އެއޮތީނު. އެއީ ﷲ ގެ ވަޙީ ބަސްފުޅު. ބޯލަނބާ ކިޔަމަންވާންޖެހޭނެ.\nބުރޯ ސަޅި އިންގޭ، ވަނުވާ، ތަނެއް ދޮރެ، މިވަނީ ކިހިނެއް ކަމެއް ނޭގެ.\n@ބައިރޯ. ތިއީ ކަލެއައް ވިސްނޭގޮތް ދެއްތޯ؟ ހުރިހާއެއްމެން ތިހާ ގަމާރެއް ނުވާނެ!\nމީ ހަގީގަތެއްނަމަ މިކަން ކުރިމީހެއްގެ މެންޓަލްޓެސްޓެއްހަދާ އިސްލާހުޖާޑިއަށްލާ ދީން އޮޅުންފިލުވައި ދިނުން ރަނގަޅުވާނެ، ނަމަވެސް މިކަން ހިނގިގޮތް ސާފުވާނީ ދެފަރާތުން ދައްކާވާހަކަ އަޑުއިވުނީމަ،\nމިކަން ހިނގިގޮތުން ލަފާކުރެވެނީ ވަރަށް ރާވައިގެން ދީނަށް ނަފުރަތު އުފައްދަން ކުރިކަމަކަށް. މިވެދާނެ ބޮޑު ރޭވުމަކަށް!! ފެށުމަކަށް!!\nފެށުނީ ޔާމީނާ މޮޔަމީހާއާ ހަމައިން. ނިމޭނީ އެންމެންނަށް މިކަން ޖެހިގެން. ޖެހޭކަށް ލަހެއް ނުވިއެއްނު. އަދުލު އިންސާފު ނެތްތަނެއްގައި ދެން ވާނީ މިކަހަލަ ގޮތެއް.\nތިކަލޭގެ ބުނިކަމަށްވޭ ބުރުގާ ނާޅާ އުޅޭންޏާ މަރާލާނަމޭ، މިއީ ސުންނަތުގެ މީހުން ބުނާ ކަހަލަ ވާހަކައެއް ނޫން، މޮޔަތަކަށް ނޭންގޭ ރަސޫލުން ޒަމާނުގަވެސް ނުދޭ ތިކަހަލަ އިންޒާރެއް، އިސްލާމްދީން މީހުން ހިޔާރުކުރަނީ ލޯތްބާ އިންސާފާ ކުލުނުގެ ދީން ކަމަށް ވާތި، އިންޒާރާ ގޭންގު ސްޓައިލް އޮންނަނީ ޔަހޫދީންގެވެސް އެންމެ އަނިޔާވެރިންގެ ތެރޭގައި\nމިކަހަލަ މީހުންނަށް މިކެރެނީ ނުދަންނަ އަންހެނުންނަށް އިންޒާރުދޭން. ތިހާ ގަޓު ހުރިއްޔާ މަގުމަތިން ސައިކަލުގަ ދާ ތުނބުޅިނެތް ފިރިހެނެއް ހުއްޓުވާފައި ތުނބުޅި ނުހުންނާތީ އިންޒާރުދޭން ނުކެރެނީ ކީއްވެބާ؟ ކޮންމެ ކަމެއްވެސް އަންހެނުންނަށް. މިމީހުންގެ މުޅި ދުނިޔެ އެނބުރެނީ އަންހެނުންނަށް.\nދެން ބުނާނެ މީހުން އިސްލާމްދީނާއި މެދު ދެކޭގޮތް ކުޑާއިމީސް ކޮށް ދެކެންފެށީމަ ފަށައިފިއޭ. މިހިރީ މިމީހުން ދީނުގެ ނަމުގަ ކުރާ ކަންކަން. މޮޔަވެދާނެ!\nކޮންމެމީހަކުކުރިޔަސް އަނިޔާވާނީ އަނިޔާއަށެވެ. އެއީ އިސްލާމްދީން ދެކޭގޮތެވެ. ބޮލުގެ އެއްޗެހި ހަދައިގެން އިސްލާމްދީނެއް ނުހުއްުޓުވޭނެ ޓެކްސީޑްރައިވަރެއްވިޔަސް އަނިޔާއަކަށް ގޮވައެއްނުލެވޭނެ! މައްސަލަޔަކީ ވަކިހިސާބަކުން މަތިން ކުރާ އަނިޔާ އަނިޔާއަކަށް ނުވާތީ! ބިރުދެއްކުމާ އަނިޔާވެރިކަން މަތިން ފެށިގެން ދިގުދެމެމުން މިއަންނަނީ އަނިޔާވެރިންނަށް ﷲ އެކަން ދައްކަވާނެ


Pogba ge agu 35 million Euro ah vehtenee? | Mihaaru\nމެންޗެސްޓާ ޔުނައިޓެޑްގެ ތަރި ޕޮގްބާ.-- ފޮޓޯ: އޭއެފްޕީ\nޕޮގްބާގެ އަގު 35 މިލިއަން ޔޫރޯ އަށް ވެއްޓެނީ؟\n31 މާޗް 2020 - 12:53\nލަންޑަން (މާޗް 31) - ކޮވިޑް-19 ގެ ސަބަބުން ކުރިމަތިވާ އިގްތިސާދީ ދަތިކަމާ ހެދި، ކުރިއަށް އޮތް ފުޓްބޯޅައިގެ ޓްރާންސްފާ މާކެޓްގައި ކުޅުންތެރިންގެ އަގު ދަށްވާނެ ކަމަށް ސީއައިއީއެސް ފުޓްބޯލް އޮބްޒަވޭޓަރީން ރިޕޯޓްކޮށްފި އެވެ.\nޔޫރަޕާއި އެމެރިކާ އަށް މި ބަލިމަޑުކަމުގެ ނުރައްކާ ވަރަށް ބޮޑަށް ބޮޑުވެފައިވާއިރު، މި ގައުމުތަކުގައި ކުޅޭ ފުޓްބޯޅަ ކުޅުންތެރިންގެ މުސާރަތަށް ކްލަބްތަކުން އަންނަނީ ކުޑަކުރަމުންނެވެ. އަދި ބައެއް ކްލަބްތަކުން ވަނީ ކުޅުންތެރިން މުސާރަ ކުޑަކުރަން އެއްބަސްނުވުމުން ކޮންޓްރެކްޓް އުވާލައިފަ އެވެ.\nފީފާގެ ޕާޓްނަރެއްގެ ގޮތުގައި ވެސް މަސައްކަތްކުރަމުން އަންނަ ސީއައިއީއެސް އިން އާންމުކުރި ރިޕޯޓެއްގައި ބުނެފައިވަނީ ފުޓްބޯޅަ ކުޅުންތެރިންގެ އަގުތަކަށް ކުރިއަށް އޮތް ޓްރާންސްފާ މާކެޓްގެ ތެރޭގައި ވަރަށް ބޮޑު ބަދަލެއް އަންނާނެ ކަމަށާއި މި ވަގުތު ލަފާކުރާ ގޮތަށް ބަލާއިރު ކޮންމެ ކުޅުންތެރިއެއްގެ އަސްލު އަގަށް ވުރެ 28 ޕަސެންޓް ކުޑަކުރަން ޖެހޭނެ ކަމަށެވެ.\nސީއައިއީއެސް އިން މި ރިޕޯޓް ތައްޔާރުކުރުމުގައި ބަލާފައިވަނީ ޖޫން މަހުގެ ނިޔަލަށް އެއްވެސް މެޗެއް ކުޅެވޭގޮތް ނުވެއްޖެނަމަ އެ ހާލަތަށް ވިސްނުމަށް ފަހު އެވެ. އެ ދަނޑިވަޅުގައި އެއްވެސް ކްލަބަކުން ކުޅުންތެރިޔަކާ އެކު ހަދާފައިވާ އެއްބަސްވުމެއް އާ ނުކުރާނެ ކަމަށް ބަލައި ސީއައިއީއެސް އިން ރިޕޯޓްކުރާގޮތުގައި މިއީ ހުރިހާ ކްލަބަކާއި ކުޅުންތެރިންނަށް ލިބޭނެ ވަރަށް ބޮޑު ގެއްލުމެއް ކަމަށެވެ.\n"ބޮޑު ފަސް ލީގަށް ބަލާއިރު ކުޅުންތެރިންގެ އަގު ވަރަށް ބޮޑަށް ދަށްވުމުގެ ފުރުސަތު އެބައޮތް. ކުރިން 32.7 ބިލިއަން ޔޫރޯގައި ރެކޯޑް ކުރެވޭ ޓްރާންސްފާ މާކެޓްގެ ހަރަދުތަށް 23.4 ބިލިއަން ޔޫރޯ އަށް ދަށްވާނެ،" ސީއައިއީއެސްގެ ރިޕޯޓްގައިވެ އެވެ.\nކުޅުންތެރިންގެ އަގު ކަނޑައެޅުމުގައި ސީއައިއީއެސް އިން ބެލި އަނެއް މިންގަނޑަކީ މިދިޔަ ދެ ސީޒަނުގައި އެ ކުޅުންތެރިއަކު ކުޅެފައިވާ މެޗުތަކުގެ މުއްދަތަށެވެ. އެ އުސޫލުން ބަލައި ސީއައިއީއެސް އިން މިސާލެއްގެ ގޮތުގައި ދެއްކީ މެންޗެސްޓާ ޔުނައިޓެޑުގެ ޕައުލް ޕޮގްބާ އެވެ. ކުޅުނު މެޗުތަކުގެ އަދަދާއި މުސާރަ އަށް ބަލާއިރު ސީއައިއީއެސް އިން ކަނޑައަޅާ ޕޮގްބާގެ އަގަކީ 65 މިލިއަން ޔޫރޯ އެވެ. އެކަމަކު މިހާރު ކޮވިޑް-19އާ ގުޅިގެން މި ހޭދަވާ މުއްދަތުގައި ލިބޭ ގެއްލުމަށް ބަލާއިރު ޕޮގްބާގެ އަގު 35 މިލިއަން ޔޫރޯ އަށް ވެއްޓޭނެ ކަމަށް ސީއައިއީއެސް އިން ލަފާކުރެ އެވެ.\nމިދިޔަ އަހަރު ސީއައިއީއެސް އިން ވަނީ ޔޫރަޕްގެ މެޖޯރިޓީ ފުޓްބޯޅަ ކްލަބްތަށް ހިންގަމުން އަންނަ މޮޑިއުލަށް ބަދަލުތަކެއް ގެންނަން ގޮވާލައިފަ އެވެ. އެ ގޮތުން ޓީވީ ރައިޓްސް އާއި އެހެނިހެން ގޮތްގޮތުން ކްލަބްގެ ބްރޭންޑް ވިއްކޭނެ ގޮތްތަކެއް ހަދަން ޖެހޭނެ ކަމަށާއި ކޮންމެ ކޮންޓްރެކްޓެއްގައި ވެސް ކްލަބަށްވާ ގެއްލުން ކުޑަކުރަން ޖެހޭނެ ކަމަށް އެންގި އެވެ. އަދި ޔޫރަޕްގެ ގިނަ ކްލަބްތަކުގެ އާމްދަނީގެ ބޮޑު އިންސައްތަ އެއް ކުޅުންތެރިންގެ މުސާރަ އަށް ހޭދަކުރުމަކީ އަހަރުން އަހަރަށް ކްލަބް ޑިވެލޮޕްކުރަން ބަލާއިރު ދަތިތަކެއް ދިމާވާނެ ކަމެއްކަން ސީއައިއީއެސް ފާހަގަކޮށްފައިވެ އެވެ.


މިދުވަސްވަރަކީ ރާއްޖޭގެ ހުރިހާ ހިސާބަކަށް ވެސް އާދަޔާހިލާފަށް ހޫނުގަދަވާނެ ދުވަސްވަރަކަށް ވުމުން، މިކަމަށް ސަމާލުވެ، ރައްކާތެރިވުމަކީ މުޙިއްމު ކަމެކެވެ.\nއެގޮތުން، ހޫނުން ރައްކާތެރިވުމަށް ހޫނު ގަދަ ގަޑިތަކުގައި ކުޅިވަރު ކުޅުމާއި އެކިއެކި ހަރަކާތްތައް ބޭރުގައި ނުވަތަ އަވީގައި އިންތިޒާމުކުރުމުގެ ބަދަލުގައި ފިނި ވަގުތުތަކުގައި ނުވަތަ އެތެރޭގައި އެފަދަ ކަންތައް އިންތިޒާމުކުރުން މުޙިއްމެވެ. އަދި އެންމެ އަވިގަދަ ވަގުތުތަކުގައި އަވީގައިއުޅޭ މިންވަރު މަދުކޮށް ހަށިގަނޑުން ފެން މަދުވިޔަ ނުދިނުމަށް، ކަރު ނުހިއްކި ނަމަވެސް ފެން ބޯންވާނެއެވެ. ހަމައެހެންމެ، ހަކުރު އަދި ކެފެއިން ހުންނަ ބުއިންތައް ބޭނުން ކުރުމުން ދުރުވުމަކީ ކުރެވިދާނެ މުޙިއްމު ކަމެކެވެ.\nމީގެ އިތުރަށް، ބޭރަށް ނިކުންނަ އިރު އަތްވާއި ހޫނުން ރައްކާތެރިވުމަށް ޔޫވީ ރޭޑިއޭޝަން ފިލްޓާ ކޮށްދޭ އަވިއައިނު އެޅުމުގެ އިތުރުން، ވިހާވެސް ކުލަމަޑު، ހަށިގަނޑު ނިވާވާނެ ހެދުން ލުމަކީ ވެސް ކުރެވިދާނެ ކަމެކެވެ.\nހޫނު ގަދަވުމުގެ ސަބަބުން ފެންމަދުވެ، ބޯއަނބުރާ، އަތްފައި ފިނިވުން ފަދަ ކަންތައް ދިމާވާނެއެވެ. ލޮލަށް ލިބޭ ގެއްލުންތަކުގެ ސަބަބުން ލޮލުގެ މަތީފަށަލަ ފިހުން ލޯ ފުސްވުން ފަދަ ކަންތައް ދިމާވާނެއެވެ. އަދޖ ހަންގަނޑު ރަތްވެ ފޮޅުނެގުން، ކުދި ރަތް ބިހި ނެގުން ފަދަ ކަންކަމާ ކުރިމަތިލާންޖެހޭނެއެވެ.


ހަރުބަސްތައް 24\n1 ނުބައި މީހުން އުޅޭގޮތަށް އުޅެން ހިތް ނޭދޭށެވެ. އެމީހުންނާ ގުޅިގެން އުޅެން ނޭދޭށެވެ.2އެހެނީ އެމީހުންގެ ހިތުގައި ވާނީ އަނިޔާވެރިކަން އުފެއްދުމެވެ. އެމީހުންގެ ބަސްތަކުން އުފައްދާނީ ހައިޖާނެވެ.\n3 ޙިކުމަތުން ބިނާ ކުރާ ގެއެއް ވަރުގަދަވާނީ ހެޔޮ ވިސްނުން އެކުލެވުނީމައެވެ.4އިލްމު އެކުލެވުމުން ކޮޓަރިތަކުގައި ތަނަވަސްކަމާއި އަގުހުރި ތަކެއްޗާއި މުއްސަނދިކަން އެކުލެވޭނެއެވެ.\n5 ބުއްދިވެރިޔާ ގައިބާރުގަދަ މީހާއަށް ވުރެން މަތިވެރިވާނެއެވެ. އިލްމު އެއްދުވަހުން އަނެއް ދުވަހަށް ކުރިއަރަމުން ދާނެއެވެ.6ބުއްދިވެރި ލަފާއާއި ނުލައި ހަނގުރާމައަކަށް ނުދާށެވެ. ކާމިޔާބު ލިބުން އޮތީ ގިނަ ބައެއްގެ މަޝްވަރާއާ އެކުގައެވެ.\n7 ބުއްދިވެރިކަމަކީ މޮޔައިންނަށް ފަހުމުވާ ވަރަށް ވުރެން މާނަ ފުން އެއްޗެކެވެ. މުހިންމު ކަމަކާމެދު ވެރިން ޖަލްސާ ކުރާއިރު މޮޔައިން ބުނާނެ އެއްޗެއް ނޯވެއެވެ.\n8 ނުބައިކަންތައް ރާވާ މީހާއަކީ ކަންތައް ގޯސް ކުރާ މީހެއްގެ ގޮތުގައި މަޝްހޫރުވާނެ މީހެކެވެ.9ނުބައި ރޭވުން ރާވާ މީހާއަކީ ފާފަވެރިއެކެވެ. މަމޮޅޭވެފަ ހުންނަ މީހާ ދެކެ އެންމެންވެސް ނަފްރަތު ކުރެއެވެ.\n10 ބުރަ ބޮޑުވުމުން ދޫދޭ މީހާގެ އަޒުމު ދެރައީއެވެ.\n11 ބޭއިންސާފުން މަރާލެވޭ މީހާ ސަލާމަތްކުރުމަށް ފަސްނުޖެހޭށެވެ. 12 މަށަކަށް ނޭނގެއޭ ބުނެ ކަންކަމުން ރެކެން ނޫޅޭށެވެ. އެހެނީ މާތްކަލާނގެ ހުރިހާ ހިތްތަކެއް ދެނެވޮޑިގަންނަވެއެވެ. އަދި އެކަލާނގެ ހުރިހާކަމެއް ބައްލަވާ ވޮޑިގަންނަވައެވެ. ކަލޯގެ ފުރާނަ ބަލަހައްޓަވާ ފަރާތަށް ކަލޯ އެނގިވޮޑިގަންނަވައެވެ. އެމީހަކު ކުރި އަމަލެއްގެ ޙައްޤު ޖަޒާ އެމީހަކަށް އެކަލާނގެ ދެއްވާނެތެވެ.\n13 ދަރިފުޅާއެވެ. މާމުޔަކީ ފައިދާހުރި އެއްޗެކެވެ. މާމުއި ހަތާ އަކީ ފޮނިރަހަ ދޭ އެއްޗެއްވެސް މެއެވެ. 14 ހަމަ އެގޮތަށް ބުއްދިއަކީ ފުރާނައަށް ފޮނިކަން ލިއްބައިދޭ އެއްޗެކެވެ. އެ ހޯދައިގަނެވިއްޖެނަމަ ކަލޯއަށް އަލި މުސްތަގުބަލެއް ލިބޭނެއެވެ. އަދި ކަލޯގެ އުންމީދު ގެއްލިގެނެއް ނުދާނެއެވެ.\n15 ތެދުވެރިޔާގެ ގެއިން ވައްކަން ކުރަން ވަންނަން ނުދާށެވެ. ސާލިހުމީހާގެ ގެއަށް ވަދެގަނެ އެގޭގެ ހުރުމަތް ނުކަނޑާށެވެ. 16 ހެޔޮ މީހާ ހަތްފަހަރު ވެއްޓިދާނެއެވެ. އެކަމަކު އޭނާ އަދިވެސް ތެދުވާނެއެވެ. ނުބައިމީހާ އެންމެ ކަމެއް ދިމާވާއިރަށް ބަލިވެގެން ވެއްޓިދާނެއެވެ.\n17 އަދާވާތްތެރިޔާއަށް ދެރަގޮތެއް ދިމާވީމާ އުފާފާޅު ނުކުރާށެވެ. އޭނާ ވެއްޓުނީމާ އެކަމާ ނުހޭށެވެ. 18 މާތްކަލާނގެ އެކަމާ ރުހިވޮޑިއެއް ނުގަންނަވާނެއެވެ. އޭރުން އެކަލާނގެ އޭނާއަށް މެދުވެރި ކުރެއްވި މުސީބާތް އެހެން ދިމާއަކަށް އަނބުރާލައްވާފާނެއެވެ.\n19 ނުބައިމީހުންނާމެދު ހަސަދަވެރި ނުވާށެވެ. އެފަދަ މީހުން ކުރާކަންތަކާ އަޅާނުލާށެވެ. 20 އެހެނީ ނުބައި މީހުންނަކަށް މުސްތަގުބަލެއް ނެތެވެ. އެމީހުންގެ ބައްތި ވަނީ އަބަދަށްޓަކައި ނިވިފައެވެ.\n21 މަގޭ ދަރިފުޅާއެވެ. މާތްކަލާނގެއާއި ރަސްގެފާނު ދެކެ ބިރުވެތިވާށެވެ. ބާޣީންނާ ބައިވެރިނުވާށެވެ. 22 އެހެނީ ނުދެނެތިއްބާ އެމީހުންނަށް ބޮޑު މުސީބާތެއް ކުރިމަތި ވެދާނެއެވެ. މާތްކަލާނގެ ކިބަފުޅުންނާއި ރަސްގެފާނުގެ އަރިހުން އަންނާނީ ކޮން މުސީބާތެއްކަން އެނގޭނީ ކާކަށްހެއްޔެވެ؟\nހެޔޮކަންތަކަށް މަގުދައްކައިދޭ އިތުރު ބަސްތައް\n23 މިއީވެސް ބުއްދިވެރި ބަސްތަކެވެ. އަދުލު އިންސާފުގައި ގާތްމީހަކަށް ފަހިވާގޮތަށް ނިޔާކަނޑަނާޅާށެވެ. 24 ނުބައި މީހާގެ ކުށެއް ނެތްކަމަށް ނިޔާކަނޑައަޅާ ފަނޑިޔާރު ދެކެ ޤައުމުތަކުގެ އެންމެން ލަޢުނަތް ލާނެއެވެ. 25 ނުބައި މީހާ ކުށްވެރި ކުރާ ފަނޑިޔާރަށް ތަނަވަސްކަން ލިބި އާންމުންގެ ރުހުން ލިބިގެންދާނެއެވެ.\n26 ތެދު ބަހުންދޭ ޖަވާބު ރައްޓެހިކަމުގެ ދޮނެއް ދިނުން ފަދައެވެ.\n27 ގެ އިމާރާތް ކުރުމުގެ ކުރީގައި ބިންގަނޑު ތައްޔާރުކޮށް ދަނޑުގޮވާން ކުރާށެވެ.\n28 ސަބަބެއް ނެތި އަވަށްޓެރިޔާއާ އިދިކޮޅަށް ހެކިބަސް ނުދޭށެވެ. އެމީހުންނާ މެދު ދޮގު ނުހަދާށެވެ. 29 އެއްވެސް މީހެއްގެ ކިބައިން ބަދަލު ހިފާނަމޭ ނުބުނާށެވެ. އެމީހަކު ކުރި ކަންތަކުގެ ބަދަލު ހޯދާނަމޭ ނުބުނާށެވެ.\n30 ކަންނެތް މޮޔަ މީހާގެ ދަނޑުތެރޭން އަހަރެން ހިނގާލަން ދިޔައިމެވެ. 31 އެތަނުގައި ވަނީ ކަށިގަސްތަކާއި ވިނަގަސްތައް ހެދި ވަލަކަށްވެފައެވެ. އެދަނޑުވަނީ ފާރު ވެއްޓި ވީރާނާވެފައެވެ. 32 މިތަން ބަލައި ވިސްނާލުމުން އަހަންނަށް އިބުރަތެއް ލިބުނެވެ. 33 ކުޑަކޮށް ނިދާލައި، ކުޑަކޮށް އަރާމުކޮށްލައި، ކުޑަކޮށް އަތްއުރާލުމުން، 34 ހައިހޫނުކަން އައިސް މަގުފޭރޭ މީހަކު ފަދައިން ގަދަވެގަންނާނެއެވެ. ހަތިޔާރާއެކު އައިސް ކަލޯ ލޫޓުވާލާނެއެވެ.


މައުލޫމާތު ހޯދައި، ލިބިގަތުމުގެ ގާނޫނުގެ ދަށުން ޝަރުއީ ދާއިރާއިން ހުށަހަޅަންޖެހޭ ރިޕޯޓްތައް ގަވާއިދުން ހުށަހަޅާފައިވާނެ ކަމަށް ޑިޕާޓްމެންޓް އޮފް ޖުޑީޝަލް އެޑްމިނިސްޓްރޭޝަން (ޑީޖޭއޭ) އިން މިއަދު ބުނެފި އެވެ.\nއިންފޮމޭޝަން ކޮމިޝަނަރަކު އައްޔަން ނުކުރެވި ހުސްކަމެއް!\nއިންފޮމޭޝަން ކޮމިޝަނަރަކު އައްޔަންކުރަން ގާނޫނުގައި ބުނާ މުއްދަތު ހަމަވެ، އެ މުއައްސަސާ އަށް ގާނޫނީ ހުސްކަމެއް އަތުވެއްޖެ އެވެ.\nމައުލޫމާތު ހާމަކުރުމުގެ ރަންވަނަ ތިން އިދާރާއަކަށް\nމައުލޫމާތު ހާމަކުރުމުގެ ރަންވަނައިގެ އެވޯޑު ތިން އިދާރާއަކަށް ރޭ ލިބިއްޖެ އެވެ.\n"މައުލޫމާތު ނުލިބިގެން ހުށަހެޅި މައްސަލަތައް ހައްލުވި"\nމައުލޫމާތު ހޯދައި ލިބިގަތުމުގެ ގާނޫނާ އެއްގޮތްވާ ގޮތުގެ މަތިން، މައުލޫމާތު ނުލިބިގެން މިދިޔަ އަހަރު ހުށަހެޅި މައްސަލަތައް ހައްލުކޮށްދީފައިވާ ކަމަށް އިންފޮމޭޝަން ކޮމިޝަނަރު އަބްދުލްއަޒީޒް ޖަމާލް އަބޫބަކުރު މިއަދު ވިދާޅުވެއްޖެ އެވެ.\nއެންމެ ރަނގަޅަށް މައުލޫމާތު ހާމަކުރަނީ އޭސީސީން\nމިދިޔަ އަހަރު ދައުލަތުގެ އިދާރާތަކުގެ ތެރެއިން، އެންމެ ރަނގަޅަށް މައުލޫމާތު ހާމަކުރި މުއައްސަސާ އަކަށް އެންޓި ކޮރަޕްޝަން ކޮމިޝަން (އޭސީސީ) މިރޭ ހޮވައިފި އެވެ.


ފިރިމީހާއަށް ޝުކުރު ކުރުން – DhiSalafiyyah\nފިރިމީހާއަށް ޝުކުރު ކުރުން\n01/05/2013 އުޚްތުންއައްޝައިޚު އަބޫބަކުރު އިބްރާހީމް ޢަލީ – رحمه الله\nފިރިމީހާ ކޮށްދޭ ހެޔޮކަމަށް ޝުކުރު ކުރުމީ އަނބީންގެ ވާޖިބެކެވެ. އޮޅުމެއްނެތި އެގޭގޮތުގައި ފިރިމީހާ ވަރަށްގިނަ ތަފާތު ރޮނގު ރޮނގުން އަނބިމީހާއަށް ހެޔޮ ފޯރުވައިދީ އެހީތައް ވަމުންދެއެވެ. ކެއިންބުއިމުގެ ކަންތަކާ ފޭރާންލުމާ ނިދާތަނާ އަދި ބަލިވީމާ ބޭސްކޮށްދިނުމާ އަދި މީގެ އިތުރަށް އަނބިމީހާ އުފާވެ ހިތްހަމަޖެހޭ ހުރިހާކަމެއްވެސް ކޮށްދިނުމުގެ ވެރިޔަކީ ފިރިމީހާއެވެ. ވީމާ ހުރިހާކަމެއްގެ މަޤާބިލްގައި އަނބިމީހާ ފިރިމީހާއަށް ޝުކުރު ކުރުމީ އިޙްސާންތެރިޔާއަށް ޝުކުރު ކުރުމުގެ ބާބުގެ ތެރޭގެ ކަމެކެވެ. ހެޔޮކަމެއް ކޮށްދިން ކޮންމެ މީހަކަށް އެންމެ ކުޑަމިނުން ޝުކުރު އަދާކުރުމީ ވާޖިބެކެވެ. ފިރިންގެ ހެޔޮކަމަށް ޝުކުރުނުކުރާ އަނބިންނަށް ހުރި ނުރައްކާ ބަޔާން ކުރައްވައި ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘް ކުރެއްވިއެވެ.\nوَرَأَيْتُ النَّارَ فَلَمْ أَرَ كَالْيَوْمِ مَنْظَرًا قَطُّ وَرَأَيْتُ أَكْثَرَ أَهْلِهَا النِّسَاءَ قَالُوا لِمَ يَا رَسُولَ اللَّهِ قَالَ بِكُفْرِهِنَّ قِيلَ يَكْفُرْنَ بِاللَّهِ قَالَ يَكْفُرْنَ الْعَشِيرَ وَيَكْفُرْنَ الإِحْسَانَ لَوْ أَحْسَنْتَ إِلَى إِحْدَاهُنَّ الدَّهْرَ ثُمَّ رَأَتْ مِنْكَ شَيْئًا قَالَتْ مَا رَأَيْتُ مِنْكَ خَيْرًا قَطُّ (ޞަޙީޙުލް ބުޚާރީ 5198)\nމި ޙަދީޘަކީ ވަރަށް ދިގު ޙަދީޘެއްގެ ބައެކެވެ. މި ޙަދީޘްގެ މިބައި ބަޔާން ކުރައްވަނީ ރަސޫލުﷲ ޞައްލަﷲ ޢަލައިހި ވަސައްލަމް ނަރަކަ ދެކެވަޑައިގެންނެވި ވާހަކަ އާއި އޭގައި ހުރިބައެއް ޚަބަރުގެ ވާހަކައެވެ. އިސްވެދިޔަ ޙަދީޘްގެ ޢިބާރާތް ކޮޅުގެ މާނައީ ” އަދި ތިމަންކަލޭގެފާނު ނަރަކަ ދެކެވަޑައިގަތީމެވެ. އެވަރުގެ ނުރައްކާ ބިރުހުރި މަންޒަރެއް ދުވަހަކުވެސް ދެކެވަޑައި ނުގަންނަވަމެވެ. އަދި ތިމަންކަލޭގެފާނު ދެކެވަޑައިގަތީ ނަރަކައިގެ އަހުލުވެރީންކުރެ ގިނައީ އަންހެނުންކަމުގައެވެ. ދެން އަޞްޙާބު ބޭކަލުން ދެންނެވިއެވެ. އޭ ރަސޫލުﷲ ޞައްލަﷲ ޢަލައިހި ވަސައްލަމްއެވެ! އެއީ ކީއްވެގެންތޯއެވެ؟ޙަދީޘްކުރެއްވިއެވެ. އެއީ އެކަނބަލުން ކާފިރުވުމުގެ ސަބަބުންނެވެ. ދެންވެސް އެކަލޭގެފާނާ ސުވާލު ވެވުނެވެ. އެކަނބަލުން ﷲ އަށް ކާފިރު ވީތޯއެވެ؟ ޙަދީޘް ކުރެއްވިއެވެ. އެކަނބަލުން ފިރިންނަށާއި އަދި އެމީހުންކޮށްދޭ އިޙްސާނަށް ކާފިރުވަނީއެވެ. ފަހެ ކަލޭމެން ކުރެ މީހަކު އެއިން އަންހެނަކަށް މުޅި ޢުމުރުގައި ހެޔޮކޮށް ހިތައި އިޙްސާންތެރި ވެފައިވިޔަސް ފިރިމީހާގެ ކިބައިން ނުރުހޭ އެންމެކަމެއް ފެނިއްޖެއްޔާ ބުނާނެއެވެ. ކަލޭގެ ކިބައިން ދުވަހަކު އަހުރެންނަށް ހެޔޮކަމެއް ނުފެނެއެވެ.” މިއެވެ.


MvDubs: Dhivehi Dubsmash ge enmme bodu holhuashi\nއެމްވީ ޑަބްސް: ދިވެހި ޑަބްސްމޭޝްގެ އެންމެ ބޮޑު ހޮޅުއަށި\nނުވަތަ އެންމެ ރަނގަޅުވާނީ މިއީ ދިވެހި ޑަބްސްމޭޝްގެ އެންމެ ބޮޑު ހޮޅުއަށްޓޭ ބުނިއްޔާ އެވެ.\n"މިއީ ދިވެހިން ސޯޝަލް މީޑިއާ އަށް އަޕްލޯޑްކުރާ ހުރިހާ ޑަބްސްމޭސް ވީޑިއޯތައް އެއް ތަނަކުން ފަސޭހަކާ އެކު ބަލާލެވޭނެ ފަދަ ގޮތެއް ހެދުމަށް އަޅުގަނޑުމެން އުފެއްދި ވެބްސައިޓެއް،" އެމްވީޑަބްސް ތަރައްގީކުރި ޒުވާން ދެ ޑިވެލޮޕަރުންގެ ތެރޭގައި ހިމެނޭ މުހައްމަދު އަފްޒަލް (އަޕޯ) ބުންޏެވެ.\nއަފްޒަލް އާއި ޒާހީ (ވ)\n"މިއީ އަސްލު ދިވެހިން ނަގަމުން މިދާ ޑަބްސްމޭޝްގެ ފޯރި އިތުރުކުރުމަށް ކޮށްލި ފަން މަސައްކަތެއް."\nއަޕޯއާ އެކު މި ވެބްސައިޓް ތަރައްގީކޮށް މީގެ އެޕް ގަތައި މަށައި ދީފައި ވަނީ އިސްމާއިލް ޒާހީ އެވެ. އަޕޯ އާއި ޒާހީގެ އެންމެ ފާހަގަކޮށްލެވޭ އަނެއް މަސައްކަތަކަށް ވާނީ ސަން އޮންލައިންގެ ވެބްސައިޓްގެ މަސައްކަތެވެ.\nކޮންމެއަކަސް ޑަބްސްމޭޝެއްގެ ރޯގާއެއް ޑެންގީ އަށް ވުރެ ހަލުވިކޮށް މުޅި ރާއްޖޭގައި ފެތުރެމުން އަންނައިރު އެމްވީޑަބްސްގެ މަގްބޫލުކަން ވެސް ދަނީ އެހެން ޑަބްސްމޭޝް ޕޭޖުތަކާ އެއްވަރެއްގައި މައްޗަށް އަރަމުންނެވެ. އެގޮތުން ހަލަބޮލި ސޯޝަލް މީޑިއާ، ފޭސްބުކްގައި ގާތްގަނޑަކަށް 1500 ލައިކްސް ލިބިފައިވާއިރު އެމީހުންގެ އެޕް 50 ފަހަރަށް ވުރެ ގިނަ ފަހަރު ޑައުންލޯޑްކޮށްފައިވެ އެވެ.\n"މީގެ އަނެއް ބޭނުމަކީ ޑަބްސްމޭޝްގެ ފޯރި މަރުވެގެން ދިޔަޔަސް އޭގެ ފޭނުންގެ މި މަސައްކަތް މި ފޯރިއެއް ނެތް ދުވަހެއްގައި ވެސް ފަސޭހައިން ބަލައިލެވޭނެ ގޮތެއް ހަދައިދިނުން،" އަޕޯ ބުންޏެވެ.\nއަޕޯ އާއި ޒާހީގެ މި ވެބްސައިޓަށް އެހެން އެންމެންގެ ޑަބްސްމޭޝްތައް ދަމައި ވައްދާފައި ވަނީ އާރްއެސްއެސްފީޑް މެދުވެރިކޮށެވެ. އެގޮތުން ފޭސްބުކްގައި ޑަބްސްމޭޝްގެ ޕޭޖުތައް ގާއިމުކޮށް އެ ޕޭޖުތަކަށް އަޕްލޯޑްކުރަމުން ގެންދާ ހުރިހާ ވީޑިއޯތަކެއް މި ވެބްސައިޓުގެ ގިންތިތަކަށް ބެހިގެން ދަނީ އެވެ.\nއަޕޯ ބުނީ ޕޭސްބުކްގައި މިގޮތަށް ޑަބްސްމޭޝް ހިންގާ ފަރާތްތަކުން އެމީހުންގެ ޕޭޖުގެ ވީޑިއޯތައް އެމްވީޑަބްސްގައި ހިމަނަން ބޭނުން ނަމަ އެކަމަށް އެދިލުމާ އެކު ނިކަން ފަސޭހައިން އެކަން ކޮށްލެވޭނެ ކަމަށެވެ.\nއެގޮތުން މިހާރު މި ވެބްސައިޓަށް ވަނީ އެންމެ މަޝްހޫރު ނޭފަރު ޑަބްސްމޭޝް އާއި މޯލްޑިވިއަން ޑަބްސްމޭޝް އަދި އަޑޫ ސިޓީ އާއި ފުވައްމުލަކު ފަދަ ހިސާބުތަކުގެ ޑަބްސްމޭޝް ފޭސްބުކް ޕޭޖުތައް ވެސް އެޑްކޮށްފަ އެވެ.\nމިފަދަ ގްރޫޕްތަކުގެ ވީޑިއޯތައް މިފަދަ ގޮތަކަށް ވެބްސައިޓަށް އަޅަމުން ގެންދާތީ، ފޭސްބުކްގައި ޑަބްސްމޭޝް ހިންގާ ބައެއް ފަރާތްތަކުން މައްސަލަ ޖައްސާ ކަމަށް ވެސް އަޕޯ ބުންޏެވެ.\n"އަޅުގަނޑުމެން މި ވެބްސައިޓްގައި ހިމަނަކީ އާންމުކޮށް ހުޅުވާލެވިފައިވާ މައިދާނަކުން ލިބެން ހުރި ވީޑިއޯތަކެއް. އެހެންވީމަ އޭގައި އެއްވެސް މައްސަލައެއް ނެތް. އަނެއްކޮޅުން ވެބްސައިޓްގައި ފޭސްބުކް ގްރޫޕްތަކުގެ ވީޑިއޯތައް ފީޗާކުރުމުން އެ ގްރޫޕްތަކަށް ލިބިގެންދާނީ އިތުރު މަޝްހޫރުކަމެއް."\n"އަނެއްކޮޅުން އަޅުގަނޑުމެން މިއަކުން ވިޔަފާރިއެއް ވެސް ނުކުރަން. މިއީ ހަމަ މަޖަލަކަށް އަދި އެންމެނަށް ފަސޭހައަކަށް ކޮށްލި ކަމެއް."


عيسى عليه السلام –5– Ilm\nعيسى عليه السلام – 5\nއެކަލޭގެފާނުގެ ދަޢުވަތާމެދު ޙާޚާމުން ތިބީވަރަށް ރުޅިގަދަވެފައެވެ. އެކަލޭގެފާނުގެ ކޮންމެ ބަސްފުޅަކީ އެމީހުންގެ މަކަރާއި ޙީލަތް ފާޅުވެ، އެމީހުންގެ މަޤާމާއި، އެމީހުނަށް ހުރި ބިރެއްކަމުގައި ވެގެންދެއެވެ.\nފުރަތަމަ، ރޯމަނުންގެ އިސްތިއުމާރީން މިފަދަ ދީނީ ކަމެއްގެ ތެރެއަށް ވަނުމުގެ ވިސްނުމެއް ނެތެވެ. އެއީ މި ދެކޮޅުވެރިކަމުގެ ސަބަބުން ޔަހޫދީންނަށް އެމީހުނަށް އިސްތިއުމާރު ކުރެވިފައި ތިބިކަމާމެދު ސުވާލު ނުކުރާނެތީއެވެ.\nއެހެންނަމަވެސް، ޙާޚާމުން ޢީސާ عليه السلام އާއި ދެކޮޅަށް ރޭވުންތައް ފެއްޓިއެވެ. އެމީހުން މަސައްކަތް ކުރީ އެކަލޭގެފާނު ބިރުގަންނަވާލައި، އެކަލޭގެފާނު ވަޑައިގެންނެވީ މޫސާ عليه السلام ގެ ޝަރީޢަތުން މީސްތަކުން ފުރެއްދުމަށްޓަކައިކަމަށް ސާބިތުކޮށްދިނުމަށެވެ. މޫސާގެފާނުގެ ޝަރީޢަތުގައި ޒިނޭކުރާ މީހާއަށް އޮންނަ އަދަބަކީ އޭނާ ރަޖަމު ކުރުމެވެ. ޒިނޭ ކޮށްފައިވާ ޔަހޫދީއެއް އެމީހުން ޢީސާ عليه السلام ގެ އަރިހަށް ގެނެސް އެކަލޭގެފާނު ކުރެން އެއްސެވިއެވެ. “ޒިނޭ ކޮށްފައިވާ މީހާއަށް ޝަރީޢަތުގައި ވަނީ ރަޖަމްކުރުން ނޫން ހެއްޔެވެ؟” އެކަލޭގެފާނު ވިދާޅުވިއެވެ. “އާދޭހެވެ.” އެމީހުން ބުންޏެވެ. “މި އަންހެނާ އަކީ ޒިނޭކޮށްފައިވާ މީހެކެވެ.” ޢީސާ عليه السلام އެ އަންހެންމީހާ އާއި ދިމާއަށް ބައްލަވާލެއްވުމަށްފަހު ޙާޚާމުންނާއި ދިމާއަށް ބައްލަވައިލެއްވިއެވެ. އަދި އެމީހުންނަކީ އެ އަންހެނާއަށް ވުރެ ފަސާދަ ބޮޑު ބައެއްކަން އެކަލޭގެފާނު ދެނެވަޑައިގެންނެވިއެވެ. މޫސާ عليه السلام ގެ ޝަރީޢަތުގައި އޮންނަގޮތުން އޭނާ އަކީ ރަޖަމުކުރަން ޖެހިފައިވާ މީހެއްކަން އެމީހުން ވަނީ އިއްތިފާޤުވެފައެވެ. އަދި އެކަލޭގެފާނު މޫސާ عليه السلام ގެ ޝަރީޢަތަށް ޙުކުމް ކޮށްފިނަމަ، އެ ޙުކުމްކުރެވޭނީ އެކަލޭގެފާނުގެ ރަޙުމާއި ޙަމްދަރުދީގެ އުޞޫލުތަކާއި ޚިލާފަށްކަން އެމީހުނަށް ވިސްނުނެވެ.\nޢީސާ عليه السلام އަށް އެމީހުންގެ މަކަރުވެރި ރޭވުން ވިސްނި ވަޑައިގަތެވެ. އެކަލޭގެފާނު އެކަމަށް އެއްބަސްވެ ހިނިފުޅުވެޑުވިއެވެ. އަދި ވިދާޅުވިއެވެ. “ތިޔަބައިމީހުންގެ ތެރޭގައި ފާފަވެރިނޫން މީހެއްވާނަމަ އެމީހަކު އެ އަންހެނާ ރަޖަމުކުރާހުށިކަމެވެ.” އެކަލޭގެފާނުގެ އެ ބަސްފުޅު މިސްކިތްތެރޭގައި ހަރުލާފައި ހުއްޓެވެ. އެކަން ޒިނޭގެ އައު ޙައްދަކަށް ވެގެންދިޔައެވެ. ފާފަވެރި ނޫން މީހަކު ފާފައެއްގެ ޙައްދު ތަންފީޒު ކުރުމެވެ. އެކަމަށް އެކަށޭނަ މީހަކު އެތާނގަ ނެތެވެ. އެ ޙައްދު ތަންފީޒު ކުރެވޭ ފަދަ އެއްވެސް އިންސާނެއް ނެތެވެ. މާތް ﷲ އީ އެންމެ މޮޅަށް ޙުކުމް ކުރައްވާ ރަސްކަލާނގެ އެވެ.\nޢީސާ عليه السلام ދީނަށް ގޮވައިލެއްވުމުގައި އޯގާތެރި ކަމުގެ ނަމޫނާ ދެއްކެވިއެވެ. އަދި މީސްތަކުންނަށް އެކަކު އަނެކަކަށް އޯގާތެރިވުމަށް ދަސްކޮށްދެއްވިއެވެ.


PG Bisham vaki kurumuge masakkai fashan committee in nimmi nimmun baathil koffi | Mihaaru\nބިޝާމާއި މެމްބަރު އިމްތިޔާޒް ފަހުމީ ސަލާމް ކުރައްވަނީ.---ފޮޓޯ: މިހާރު\nޕީޖީ ބިޝާމް ވަކިކުރުމުގެ މަސައްކަތް ފަށަން ނިންމި ނިންމުން ބާތިލްކޮށްފި\n17 އޮކްޓޯބަރ 2019 - 15:45 53 comments\nއެނގިފައިވާ ގޮތުގައި، އެ ނިންމުން ބާތިލް ކުރީ، ރައްޔިތުންގެ މަޖިލީހުގެ ބޮޑު އަޣުލަބިއްޔަތެއް އޮންނަ އެމްޑީޕީން އެފަދަ ކަންކަމުގައި އަމަލުކުރާ އުސޫލުތަކާ ޚިލާފަށް، ބިޝާމް ވަކިކުރަން ހުށަހަޅާފައި އޮތުމާއި ކޮމިޓީގައި މަދުން މެމްބަރުން ތިއްބެވި ވަގުތެއްގައި އެ ނިންމުން ނިންމާފައި ވާތީ އެވެ.\nބިޝާމް، މަގާމުން ވަކިކުރުމުގެ މައްސަލަ، ސަރުކާރުގެ ކޯލިޝަންގެ މައި ޕާޓީ އެމްޑީޕީގެ އަޣުލަބިއްޔަތު އޮންނަ ޖުޑީޝަރީ ކޮމިޓީން ބާތިލް ކުރިއިރު، އެ މައްސަލަ ހުށަހެޅުއްވި ފޮނަދޫ ދާއިރާގެ އެ ޕާޓީގެ މެމްބަރު މޫސާ ސިރާޖު މިއަދުގެ ބައްދަލުވުމަށް ވަޑައެެއް ނުގަންނަވަ އެވެ. އެއީ އޭނާ ސަލާމްގައި ހުންނެވުމުންނެވެ.\nކުރީގެ ރައީސް އަބްދުﷲ ޔާމީންގެ ސަރުކާރުގެ ދުވަސްވަރު އޭރުގެ އިދިކޮޅު ފަރާތްތަކަށް ދައުވާ އުފުލީ އަދި ފަހުން ދައުވާތައް ވެސް އަނބުރާ ގެނައީ އޮންނަ އުސޫލުތަކުގެ ތެރެއިން ކަމަށް ބިޝާމް ވަނީ ޖުޑިޝަރީ ކޮމެޓީގައި ކުރިން ވިދާޅުވެފަ އެވެ. އެކަމުގައި އެއްވެސް ފަރާތެއްގެ ނުފޫޒެއް ނެތް ކަމަށް އޭނާ ވިދާޅުވެފައިވެ އެވެ.\nބިޝާމް ވަކިކުރަން އުވިދިޔަ 18 ވަނަ ރައްޔިތުންގެ މަޖިލީހަށް ވެސް މިހާރުގެ ސަރުކާރު ކޯލިޝަނަށް ނިސްބަތްވާ މެމްބަރުން ހުށަހެޅުއްވި އެވެ. އެކަމަކު އެ މަޖިލިސް އުވިދިޔަ އިރު ވެސް އެ މައްސަލަ ގޮތެއް ނިންމާފައެއް ނުވެ އެވެ.\nއިތުރު ލިޔުންތައް ޕްރޮސެކިއުޓާ ޖެނެރަލް މިނިވަން މުއައްސަސާތައް އައިޝަތު ބިޝާމް ޖުޑީޝަރީ ކޮމިޓީ (ރައްޔިތުންގެ މަޖިލިސް) ރައްޔިތުންގެ މަޖިލިސް އެމްޑީޕީ މެމްބަރު މޫސާ ސިރާޖު (ފޮނަދޫ)\nޝަމީމްގެ ނަން ޖުޑީޝަރީ ކޮމިޓީ އަށް ފޮނުވައިފި


Ibu ge campaign ah Aneesa aai Sattar\nއިބޫއަށް ތާއީދު ހޯދުމަށް އަނީސާ އާއި ސައްތާރު ބ. އަތޮޅަށް\nއިދިކޮޅު ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު (އިބޫ) އަށް ތާއީދު ހޯއްދެވުމަށް، އޭދަފުއްޓަށް އުފަން ޑރ. އަބްދުއްސައްތާރު ޔޫސުފާއި އަނީސާ އަހްމަދު ބ. އަތޮޅަށް ވަޑައިގެން ކެމްޕޭން ކުރައްވަން މިއަދު ފައްޓަވައިފި އެވެ.\nމައުމޫންގެ ސަރުކާރުގައި ހެލްތުގެ ސްޓޭޓް މިނިސްޓަރުކަން ކުރެއްވި ޑރ. އަބްދުއް ސައްތާރު ޔޫސުފާއި ޖެންޑާ މިނިސްޓަރުކަން ކުރެއްވި އަނީސާ އަހުމަދު އިބޫއަށް ތާއީދު ހޯއްދެވުމަށް ކެމްޕޭން ކުރައްވަނީ މައުމޫންގެ ފަރާތުން މަސައްކަތް ކުރަމުން އަންނަ މައުމޫން ރިފޯމް މޫވްމަންޓް (އެމްއާރުއެމް)ގެ ފަރާތުންވެވެ.\nއަބްދުއްސާތާރާއި އަނީސާ މި ދަތުރުގައި ފުރަތަމަ ވަޑައިގެންނެވީ މިއަތޮޅުގެ ފަޅުތެރޭ ރަށްރަށެވެ. މި ދަތުރުފުޅުގައި ބ. އަތޮޅުގެ ހުރިހާ ރަށަކަށް ވަޑައިގެން ދޮރުން ދޮރަށް ހިންގަވައި އެ ރަށުގެ މީހުންގެ ހާލަތު ބައްލަވާނެ ކަމަށް އެމްއާރުއެމް އިން ބުނެއެވެ.\nސެޕްޓެމްބަރ 11, 2018 at 8:09 pm\nތި ނިހިންގާނެ މިހާރަކު، މާ އޯލްޑް ވާރޝަން އެއް، ޒުވާނުންތިބީ ރައީސް ޔާމީން އާއިއެކު، މުޅިންވެސް ދެކޯޅުނުޖެހޭ ވާހަކައައްކާނީ، މީހަކު ތަންކޮޅެއް ބާރަށް އެއްޗެއް ބުނާއިރަށް ފިލާފާނެ.


Gaaiygaathugai dhe Clasico kulhen undhagoo: Valverde | Mihaaru\n27 ފެބުރުއަރީ 2019 - 09:23 12 comments\nސްޕެނިޝް ކަޕްގެ ފުރަތަމަ ލެގުގައި ބާސެލޯނާ ދަނޑުގައި 1-1 އިން އެއްވަރުވިއިރު، މިރޭގެ މެޗުން މޮޅުވާ ޓީމަކަށް ފައިނަލުގެ ޖާގައެއް ޔަގީންވާނެ އެވެ. ވަލްވޭޑޭ ބުނީ ފުރަތަމަ ވިސްނާނީ އަބަދުވެސް ކުރިއަށް އޮތް މެޗަށް ކަމަށާއި ދިމާވާ އެހެން ކަންތައްތަކާ ކުރިމަތިލާނީ އެ އަށް ފަހު ކަމަށެވެ.\n"ވަރުގަދަ ދެ މެޗެއް. ދެ ކްލަސިކޯ އެއް ހަފްތާ ތެރޭގައި އަމުދުން ހަތަރު ދުވަސް ތެރޭގައި ކުޅުމަކީ ފަސޭހަ ކަމެއް ނޫން. އާދައިގެ މެޗުތަކެއްގެ ވާހަކައެއް ނޫން މި ދެކެވެނީ. އެކަމަކު މިއީ ވެސް ކުރިމަތިލާން ޖެހިފައި އޮތް ކަމެއް. އަހަރެމެންގެ ވިސްނުމަކީ ދެ މެޗާ މެދު ވިސްނާ ގޮތް ތަފާތު ކުރުމެއް ނޫން. އަބަދުވެސް ފުރަތަމަ އޮތް މެޗަށް ތައްޔާރުވުން،" މިރޭގެ މެޗުގެ ކުރިން އޮތް ނޫސްވެރިންގެ ބައްދަލުވުމުގައި ވަލްވޭޑޭ ބުންޏެވެ.\nވަލްވޭޑޭ ބުނީ ދެ މެޗު ވެސް ރެއާލް ދަނޑުގައި ކުޅެން ޖެހުމަކީ އޭނާ މާ ބޮޑަށް ވިސްނާ ކަމެއް ނޫން ކަމަށެވެ.\n"ރެއާލް ދަނޑުގައި ކުޅެން ޖެހުމުން އަހަރެން މާ ބޮޑަށް އެކަމަށް ނުވިސްނަން. އެއީ ރެއާލް ދަނޑަކީ މީގެ ކުރިން ބާސެލޯނާ އިން ނަތީޖާ ނެރެފައިވާ ދަނޑެއް. އަނެއްކޮޅުން މިއީ ސެމީ ފައިނަލެއް. މީގެ ނަތީޖާ އެނބުރޭނީ އެ ދުވަހެއްގައި ރަނގަޅަށް މަސައްކަތްކުރާ ޓީމެއް ކޮޅަށް،" ވަލްވޭޑޭ ބުންޏެވެ.\nރެއާލުގެ ކޯޗު ސަންޓިއާގޯ ސޮލާރީ މިރޭގެ މެޗަށް ނުކުންނައިރު އެންމެ ބޮޑަށް ހިތްހަމަނުޖެހުން ފާޅުކުރި އެއް ކަމަކީ މި މެޗަށް ނުކުންނައިރު ބާސެލޯނާ އަށް ތައްޔާރުވާން އިތުރަށް އެއް ދުވަސް ލިބުމެވެ. ލީގުގައި މި ހަފްތާގައި ބާސެލޯނާ ކުޅުނީ ހޮނިހިރު ދުވަހު ސެވިއްޔާއާ ދެކޮޅަށެވެ. އާދިއްތަ ދުވަހު ރެއާލް ކުޅުނީ ލެވަންޓޭއާ އެވެ.\n"އަހަރެން ނެތިން ޝެޑިއުލާ މެދު އިތުރު ވާހަކަތަކެއް ދައްކަން. އަހަރެމެން ކުރަން ޖެހޭނެ ކަމަކީ ކުރިން މެޗުތަކުގައި ދެއްކި ފަދަ މޮޅު ކުޅުމެއް ތަކުރާރުކުރަންވީ. އަމިއްލަ ދަނޑުގައި އަހަރެމެންނަށް ނަތީޖާ ނެރެވޭނެ. ފުރަތަމަ ލެގު ނިމުނީ ވެސް އަހަރެމެންނަށް ރަނގަޅުކޮށް. އަވޭ ގޯލެއް ވެސް އެބައޮތް،" ސޮލާރީ ބުންޏެވެ.\nރިޕޯޓްތައް ބުނާގޮތުން ރެއާލުގެ ވޭލްސްގެ ވިންގް ގަރެތު ބޭލް ހުރީ ޓީމުގެ ފުރަތަމަ އެގާރައިން ފުރުސަތު ނުލިބޭތީ ހިތްހަމަނުޖެހިފަ އެވެ. އެންމެ ފަހުން ލެވަންޓޭއާ ދެކޮޅަށް ކުޅުނު މެޗުގައި ލަނޑު ޖެހުމަށް ފަހު ބޭލް އުފާފާޅުނުކުރީ ވެސް އެ ސަބަބާ ހުރެ ކަމަށެވެ. އެކަމަކު ސޮލާރީ ވަނީ އެ ވާހަކަތައް ދޮގުކޮށްފަ އެވެ.\n"ބޭލްއާ ގުޅޭގޮތުން ދެކެވޭ ވާހަކަތަކުގައި ހަގީގަތެއް ނެތް. ކޮންމެ ކްލަބެއްގަިއ ވެސް ކަންތައްތަކެއް ދިމާވާނެ. ޗޭންޖިން ރޫމުގައި ހިނގާފާނެ ކަންތައްތަކެއް ވެސް. އެކަމަކު އެ ހުރިހާ ކަމަކީ މީޑިއާ އަށް އެނގޭނެ ކަންކަމެއް ނޫން،" ސޮލާރީ ބުންޏެވެ.\nމިރޭގެ މެޗު ފަށާނީ ރާއްޖެ ގަޑިން 1 ޖަހާއިރު ރެއާލުގެ ސަންޓިއާގޯ ބާނަބައުގަ އެވެ. ކިޔުންތެރިންގެ ނަޒަރުގައި މިރޭގެ މެޗުން މޮޅުވާނީ ކޮން ޓީމެއް ހެއްޔެވެ؟\nއިތުރު ލިޔުންތައް ރިއަލް މެޑްރިޑް ބާސެލޯނާ ސްޕެނިޝް ކަޕް


ރައީސް މުހަންމަދު ނަޝީދު ކެމްޕެއިން އާއި ގުޅޭ ފަންނީ މަޢުލޫމާތު ދެއްވާ މަސައްކަތުބައްދަލުވުމެއް ބުރާސްފަތިދުވަހުގެ ރޭ ތާޖުއްދީނުގައި – Maldivian Democratic Party\nރައީސް މުހަންމަދު ނަޝީދު ކެމްޕެއިން އާއި ގުޅޭ ފަންނީ މަޢުލޫމާތު ދެއްވާ މަސައްކަތުބައްދަލުވުމެއް ބުރާސްފަތިދުވަހުގެ ރޭ ތާޖުއްދީނުގައި\nރައީސް މުހަންމަދު ނަޝީދު ކެމްޕެއިން އާއި ގުޅޭ ފަންނީ މަޢުލޫމާތު ދެއްވާ މަސައްކަތުބައްދަލުވުމެއް 18 އޭޕްރީލް 2013 ވާ ބުރާސްފަތިދުވަހުގެ ރޭ ތާޖުއްދީނު ސްކޫލްގައި ބޭއްވުމަށް ދަނީ އިންތިޒާމްކުރެވެމުންނެވެ.\nމި މަސައްކަތުބައްދަލުވުމުގައި ބައިވެރިވަޑައިގެންދެއްވުމަށް އެމް.ޑީ.ޕީއަށް ނިސްބަތްވާ ކައުންސިލަރުންނާއި އަދި އަންހެނުންގެ ތަރައްޤީއަށް މަސަކަތްކުރާ ކޮމިޓީއަށް އިންތިހާބުވެފައިވާ އެމްޑީޕީ މެންބަރުންނަށް ޚާއްޞަކުރެވިގެން ވަނީ ދަޢުވަތުއެރުވިފައެވެ.\nމި މަސައްކަތުބައްދަލުވުމަށްފަހު 19 އޭޕްރިލް 2013 ވާ ބުރާސްފަތިދަވަހުގެ ރޭ “އާބާރެއް”ގެ ނަމުގައި މާލޭގެ ކާނިވާ ސަރަހައްދުގައި ބޭއްވުމަށް ހަމަޖެހިފައިވާ އެމްޑީޕީ ގެ ބޮޑުޖަލްސާގައި ވެސް ކައުންސިލަރުންނާއި އަދި އަންހެނުންގެ ތަރައްޤީއަށް މަސަކަތްކުރާ ކޮމިޓީގެ މެމްބަރުން ބައިވެރިވެވާޑައިގަންނަވާނެއެވެ. މި ޖަލްސާ އަކީ ސިޔާސީ ޕާޓީ އެއްގެ ގޮތުގައި އެމްޑީޕީ އިން ކުރިއަށް ގެންދާ އިންޞާފުގެ ދަތުރާއި، ވަޢުދާ ހިގުމާއި ދޭތިންފަހެތީގެ މަސައްކަތްތަކަށް ލިބިގެންދާ އިތުރު ހަލުއި ކަމާއި ވާގިވެރިކަން، އަދި އެކުވެރިކަމާއި ކުރިއެރުން ފާހަގަކުރައްވާން ބޭއްވޭ އުފާވެރި ހަފްލާއެކެވެ.\nމި ޖަލްސާގައި އެމްޑީޕީގެ މެމްބަރުންނާއި ހެޔޮއެދިލައްވާ ވީހާ ގިނަ ފަރާތަކުން ބައިވެލެއްވުމަށް އެމްޑީޕީގެ ހުރިހާ ދާއިރާއަކުންނާއި، އަންހެނުންގެ ރޫހުން އަދި ޒުވާނުންގެ ހިތްވަރުގެ ހަރަކާތްތެރިން ގެންދަވަނީ އިލްތިމާސް ކުރައްވަމުންނެވެ


REPORT: Aniyaa ge hageegee thajuribaa thakakun anhenunge haalathu | Mihaaru\nރާއްޖޭގައި ކޮންމެ ފަސް އަންހެނަކުން އެކަކީ ހަޔާތުގެ ބައިވެރިޔާގެ ފަރާތުން އަނިޔާ ތަޖުރިބާކުރާ މީހެއް ކަމަށް ތަފާސްހިސާބުން ދައްކާ.\nއަނިޔާގެ ހަގީގީ ތަޖުރިބާތަކަކުން އަންހެނުންގެ ހާލަތު\n15 ޑިސެމްބަރ 2017 - 07:409comments\nރާއްޖޭގައި ކޮންމެ ތިން އަންހެނަކުން އެކަކަށް އަނިޔާއާ ކުރިމަތިލާން ޖެހޭ އިރު ގެވެށި އަނިޔާ ހުއްޓުވުން ވެފައިވަނީ އުނދަގޫ ކަމަކަށެވެ. ގެވެށި ގުޅުމުގެ ތެރެއިން ނުވަތަ އާއިލާގެ ކޮންމެވެސް މީހެއްގެ ފަރާތުން ކުރިމަތިވާ ޖިސްމާނީ، ޖިންސީ، ނަފްސާނީ އަދި ބަހުގެ އަނިޔާތައް ތަހައްމަލްކުރާ މީހުންނަށް ކުރިމަތިވާ ހުރަސްތައް ގިނަ އެވެ. އެފަދަ ބައެއް މީހުންގެ ވާހަކަތަކުން އެނގޭ ގޮތުގައި އެކި ކަހަލަ މަޖުބޫރީ ހާލަތްތަކާއި އާއްމުކޮށް މީހުން ދެކޭ ގޮތްތަކުގެ ސަބަބުން އަނިޔާ އިން މިންޖުވުމުގެ ދޮރު ބަންދުވެ އެވެ.\nއަންހެނުންނަށާއި އަންހެންކުދިންނަށް ކުރާ އަނިޔާ ނައްތާލަން ވަކާލާތުކުރުމަށް ނޮވެމްބަރު 25 އިން ޑިސެމްބަރު 10 އަށް ދުނިޔޭގެ ފެންވަރުގައި އދ އިން ފާހަގަކުރާ 16 ދުވަހުގެ ކެމްޕެއިންގައި، ރާއްޖޭގެ އަމިއްލަ ޖަމިއްޔާއެއް ކަމަށްވާ އުތެމަ އިން މި އަހަރު ވަނީ އަނިޔާގައި ފަސް ދިވެއްސެއްގެ ތަޖުރިބާ ވީޑިއޯ ސްޕޮޓްތަކެއްގައި ގެނެސްދީފަ އެވެ. ޚިޔާލީ ނަންތަކެއް ބޭނުންކޮށްގެން ނެރޭޝަންތަކަކުން ކިޔައިދީފައިވާ ހަގީގީ ހާދިސާތަކުގައި، މައިންބަފައިންނާއި ފިރިންގެ ފަރާތުން އަނިޔާ ލިބެމުންދާ އަންހެންކުދިންނާއި އަންހެނުންގެ ޝުއޫރުތައް ހިމަނާފައިވެ އެވެ.\nމިހާރު ބޮޑުވެފައިވާ ތިން ދަރިން ތިބި ފާތުމާމަނިކެ އަށް، ފިރިމީހާ ރިޔާޒް ކިތަންމެ ވަރަކަށް އަނިޔާކުރިޔަސް، އޭނާގެ ކިބައިން ސަލާމަތްވެވޭނެ ގޮތެއް ފެންނާކަށް ނެތެވެ. ފާތުމާމަނިކެ ކިޔައިދީފައިވާ ގޮތުގައި ރަށުގައި އެ ދެމަފިރިންގެ ކައިވެނި މިހާތަނަށް "ކިތަންމެހާ ވެސް އުފާވެރި" އެވެ؛ އެކަމަކު ރިޔާޒްގެ އުޅުމަށް އައި ކުއްލި ބަދަލަކާ އެކު "އޭނާގެ ޖިންސީ އެދުން ފުއްދުމުގައި އަހަންނަށް ބޮޑެތި އަނިޔާ ލިބޭ ގޮތަށް ވެސް އަމަލުކުރަން ފަށައިފި" އެވެ. އެ އަނިޔާތަކުގެ ސަބަބުން ގައިގައި އަޅާ ވޭންތަކަށް ކެތްނުކުރެވޭ ފަހަރުތަކުގައި ޑޮކްޓަރަށް ދައްކަން ދިޔަޔަސް، ރިޔާޒު އޭނާއާ އެކީގައި ދާތީ، ޑޮކްޓަރަށް ހަގީގަތް ކިޔައިދޭން ފާތުމާމަނިކެއަކަށް ނުކެރެ އެވެ. އަދި އޭނާ އަށް ކުރެވެނީ ހެދޭނެ ގޮތެއް ނެތް ކަމުގެ އިހުސާސެވެ.\n"އަހަންނަކީ ވަންނާނެ އިތުރު ތަނެއް ވެސް ހުރި މީހެއް ނޫން. އެހެންވެ އޮތް ގޮތަކީ މިކަން ތަހައްމަލުކޮށްގެން ހުރުން. މި އުމުރުގައި، 25 އަހަރު ވީ ކައިވެއްޏެއް ރޫޅާލައިގެން އަހަރެން ވަކި ދާނީ ކޮން ތާކަށް؟" ފާތުމާމަނިކެގެ ޝުއޫރަކީ މި އެވެ.\nއުތެމަ އިން ފާހަގަކުރާ ގޮތުގައި ރާއްޖޭގައި ކޮންމެ ފަސް އަންހެނަކުން އެކަކީ ހަޔާތުގެ ބައިވެރިޔާގެ ފަރާތުން އަނިޔާ ތަޖުރިބާކުރާ މީހެއް ކަމަށް ތަފާސްހިސާބުން ދައްކާ އިރު، އޭގެ 35.5 ޕަސެންޓް މީހުންގެ ހަށިގަނޑު، އަނިޔާގެ ހާދިސާއެއްގެ ސަބަބުން، ޒަޚަމްވި އެވެ. އަދި އެފަދަ އަނިޔާ ތަޖުރިބާ ކޮށްފައިވާ މީހުންގެ ގާތްގަނޑަކަށް ދެބައިކުޅަ އެއްބައި ރިޕޯޓްކޮށްފައި ވަނީ އެ މީހުންގެ ޒަޚަމްތައް ސީރިއަސް ކަމަށެވެ. އޭގެ ތެރޭގައި ކަށީގައި ރެނދުލުމާއި ތަންތަން ބިނދުމާއި އެތެރެހަށި ޒަޚަމްވުން ފަދަ އަނިޔާތައް ހިމެނެ އެވެ. އެކަމަކު ވެސް، އަނިޔާ ތަޖުރިބާ ކުރާ މީހުންގެ 39 ޕަސެންޓް ބުނެފައިވަނީ އެއްވެސް މީހަކާ އަނިޔާގެ ވާހަކަ ހިއްސާ ނުކުރާ ކަމަށެވެ.\nބައްޕަގެ އަނިޔާތައް ތަހައްމަލްކުރަމުން ގޮސް ގޮތް ހުސްވެގެން ބައެއް ފަހަރު، އަމިއްލަ އަށް މަރުވުމުގެ ޚިޔާލުތަކުގެ ތެރެއަށް ގެނބިގެންދާ 16 އަހަރުގެ އިނާޔާ އެންމެ ފަހުން ގެއިން ނުކުމެގެން ދިޔައީ އެވެ. "ނުވަ މީހުން އެއް ކޮޓަރިއެއްގައި ދިރިއުޅެމުން އަންނަ އިރު ލޯ މަރާލައިގެން ނިދަން އޮންނަން ނުކެރޭ" އަންހެންކުއްޖާ އޭނާގެ ބައްޕަ އަށް ފިލީ ގޭގައި އުޅެވޭ ވަރު ނުވެގެން ކަމަށް ވިޔަސް މީހުންގެ ތެރޭގައި އޭނާ ވެގެންދިޔައީ "ވިޔާނުދާ، އެއްވެސް ގޮތެއް ފޮތެއް ނެތް ކުއްޖަކަށެ"ވެ.\nއައިޝާ އާއި އަހުމަދު ކައިވެނިކުރީ ގޭތެރޭގެ މަސައްކަތްތައް ދެ މީހުން ބަހާލައިގެން ކުރަން އެއްބަސްވެގެންނެވެ. އެކަމަކު ކައިވެންޏަށް ފަހު ކަންވީ އެހެނެއް ނޫނެވެ. ދެ މީހުންގެ ތެރެއިން އާމްދަނީ ހޯދަން މަސައްކަތްކުރަނީ އައިޝާ އެކަނި ކަމަށް ވިޔަސް ގޭގެ އެހެން ހުރިހާ ކަމެއް ވެސް ކުރަން ޖެހެނީ އޭނާ އަށެވެ. ނުވިތާކަށް، ވަޒީފާގައި އުޅެމުން ގަޑިންގަޑި އަށް ކާންހަދާ ނުދެވޭތީ ފިރިމީހާ އަބަދު މައްސަލަ ޖައްސަ އެވެ. އަދި ކާން ހަދައިދިނަސް، "ތީ ކޯއްޗެއްހޭ ކިޔާ ސިންކަށް ތަށި އެއްލާލާ ފަހަރު މަދެއް ނޫނެ"ވެ. ފިރިމީހާ ކިޔާ އެއްޗެއްސާ ހެދި، އައިޝާ އަށް އަމިއްލަ އަށް ވެސް، ކުށްވެރިޔަކީ އޭނާ ކަމުގެ އިހުސާސްކުރެވެ އެވެ. އަދި އަހުމަދު "ރުޅިނައިސް ހުންނަ އިރުތަކުގައި ވަރަށް ރަނގަޅު" ވީމަ އާއި މީހުން އޭނާއާ މެދު ދެކޭނެ ގޮތް ހިތަށްއަރާފައި ވަރިވާން އައިޝާ ފަސްޖެހެ އެވެ.\n"ގޭތެރެ ހަޑިވީމަ ވެސް ގޯސްވަނީ އަހަރެން. އަހަރެން ވަރުގެ ވިޔާނުދާ އަތްބެއް ނުދެކޭ ކަމަށް އަހުމަދު ބުނޭ. އަދި އެއީ ތެދެކޭ ވެސް ބައެއް ފަހަރު ހިތަށްއަރާ،" އައިޝާގެ އިހުސާސްތައް ހުރި ގޮތަކީ މި އެވެ.\n"އަހުމަދުގެ އުޅުން މިގޮތަށް ހުއްޓަސް އޭނާ ރުޅިނައިސް ހުންނަ އިރުތަކުގައި ވަރަށް ރަނގަޅު. މާ ގެނެސްދޭނެ. އަދި ރުޅި އައިސްގެން ކުރާ ކަންތަކަށް މާފަށް ވެސް އެދޭނެ. އަހަރެން ވެސް އަހުމަދު ދެކެ ލޯބިވާތީ މާފުނުކޮށް ނުހުރެވޭ. އެހެންވެ ވަރިވާން ވެސް ހިތަށްނާރަނީ. ވަރި ވިޔަސް މީހުން ބުނާނެ އަހަންނަށް ރަނގަޅު އަތްބަކަށް ނުވެވުނީމައޭ ކައިވެނި ރޫޅުނީ."\nއުފާވެރި ހަޔާތަކަށް ރުގިއްޔާ އަށް ވެސް އޮތް ހުރަހަކީ މީހުން ދެކޭ ގޮތެވެ. ފިރިމީހާ ކިޔާ ހުތުރު އެއްޗެހި ތަހައްމަލްކޮށްލައިގެން އޭނާ ހުންނަނީ "ވަރިވުމަކީ އަހަރެންގެ އާއިލާއިން ވެސް އަދި މުޖުތަމައު އިން ވެސް ބަލައިގަންނަ ކަމަކަށް ނުވާތީ" އެވެ. ކައިވެންޏަށް ދެ އަހަރު ވީ އިރު ވެސް އަލީ އެއްވެސް މަސައްކަތެއް ނުކުރެ އެވެ. ރުގިއްޔާ ގިނަ ވަގުތު އުޅެން ޖެހެނީ އާމްދަނީ ހޯދުމުގަ އެވެ. ދެ މީހުންގެ ދެމެދުގައި މައްސަލަ ޖެހެން ފެށީ އެކަމާ ހެދި އެވެ.\n"އަލީ އަބަދު މިހާރު ކިޔަނީ ދަރިއެއް ހޯދާ ވާހަކަ. މިކަމަށް އަހަރެން އިންކާރު ކުރިން. އެއީ އަހަރެން ބޭނުންވަނީ ފުރަތަމަ ލާރި އެއްކުރަން،" ރުގިއްޔާގެ ވިސްނުމަކީ މި އެވެ.\n"އޭނާގެ އުޅުން ވަރަށް ބޮޑަށް ބަދަލުވެ، އަހަރެން ދެކެ އަބަދު ހުންނަނީ ރުޅިއައިސްފައި. ވަރަށް ހުތުރުކޮށް އަހަންނާ ދިމާލަށް އެއްޗެހި ކިޔަން ވެސް ފަށައިފި...މި ހުރިހާ އެއްޗެއް ކީ ނަމަވެސް އަހަރެން އެކަން ތަހައްމަލުކޮށްގެން މި ހުންނަނީ."\nވަރަށް ހިތްވަރުކޮށް ކިޔަވައިގެން އޯލެވެލް އިން ރަނގަޅު ނަތީޖާއެއް ހޯދި 17 އަހަރުގެ ފާތިމަތު ގަސްދުކޮށްގެން ހުރީ ސައިކޮލޮޖީގެ ދާއިރާ އިން ކުރިއަށްދާށެވެ. އެކަމަކު އޭނާގެ މައިންބަފައިން ބޭނުންވީ އަތްމަތި ތަނަވަސް، އުމުރުން 40 އަހަރުގެ މީހަކާ ތިން އަތްބަށް އޭނާ ދެވާށެވެ. "އެ މީހާއާ ނީންނަންވެގެން ރޮއެ އާދޭސް ކުރިޔަސް"، "އަންހެން ކުއްޖަކަށް ވީތީވެ، މީހަކާ ނީނދެ ހުންނާކަށް" ފާތިމަތުގެ މައިންބަފައިން "ހަމަ ހިލާ އެއްބަހެއް ނުވި" އެވެ. އެންމެ ފަހުން، އެކަމުން ސަލާމަތްވާން ފާތިމަތު ވަނީ އޭނާއާ އެއް އުމުރެއްގެ ކުއްޖަކާ އިންނަން އެއްބަސްވެފަ އެވެ. އެކަމަކު އެއީ ވެސް އޭނާގެ ހަގީގީ ރުހުމެއް އޮތް ކައިވެންޏެއް ނޫނެވެ.\n"އެއް ކައިވެނިން ސަލާމަތްވާން ވެގެން އެހެން ކައިވެންޏެއް ކުރީ. ހަގީގަތަކީ މިއީ،" ފާތިމަތު ބުނެފައިވެ އެވެ.\nމި ހާދިސާތައް ކިޔައިދެމުން އުތެމަ އިން ފާހަގަކޮށްފައިވާ ގޮތުގައި "ކޮންމެ އިންސާނަކީ ވެސް ޖިންސުގެ ތަފާތުކުރުމެއް ނެތި އިންސާނީ ކަރާމާތް ލިބިގެންވާ" މީހެކެވެ.\n"މާތްވެގެންވާ އިސްލާމްދީނުގައި އިންސާނާއަށް މަގުދައްކަވާފައިވަނީ ސުލްހަވެރިކަމާއި އަމާންކަމާއި އެކުވެރިކަމާއި އޯގާތެރިކަމާއި ކުލުނުވެރިކަމާއި އަދި އިންސާފުވެރިކަމުގެ މަތީގައި ދެމިތިބުމަށް. މި އެންމެހާ ސިފަތަކަކީ އަނިޔާވެރިކަމާ ދިމާ އިދިކޮޅު ސިފަތަކެއް،" ފޭސްބުކް ޕޯސްޓެއްގައި އެ ޖަމިއްޔާ އިން ބުނެފައިވެ އެވެ.\n"އެހެންކަމުން އުފެދޭ ސުވާލަކީ ދިވެހި މުޖުތަމައުގައި މިފަދަ އަނިޔާވެރި، ލާއިންސާނީ އަމަލުތައް އަށަގަންނަމުންދަނީ ކީއްވެބާއޭ؟"\nއުތެމަގެ ވީޑިއޯ ސްޕޮޓްތަކުގެ ތެރެއިން ސްޕޮޓެއް\nއިތުރު ލިޔުންތައް އަންހެނުން އަންހެނުންގެ ހައްގުތައް ވަކި ޖިންސަކަށްވީތީ އަނިިޔާކުރުން ޖިންސީ އަނިޔާ\nޖިންސީ ފުރައްސާރަކުރި މައްސަލަ ފުރަތަމަ ނުބެލި!\nކޮލަމް: އަންހެނުންގެ ހައްގު، ފިރިހެނުންގެ ޒިންމާ


Askaree thofi elhi massalaigai India ah fiyavalhu alhan Pakistanun...\nދުނިޔެ - އިންޑިއާ-ޕާކިސްތާން\nއަސްކަރީ ތޮފި އެޅި މައްސަލައިގައި އިންޑިއާއަށް ފިޔަވަޅު އަަޅަން ޕާކިސްތާނުންް އެދެފި\nޕުލްވަމާގައި ދިން ހަމަލާއަށްފަހު ދެ ގައުމުގެ ގުޅުންވަނީ ގޯސްވެފައި\nކ. މާލެ 11 މާރޗް 2019 | ހޯމަ 08:38 2,200\nއިންޑިއާއިން އަސްކަރީ ތޮފި ބޭނުންކޮށްފައިވަނީ މާޗް މަހުގެ 8 ވަނަ ދުވަހު އޮސްޓްރޭލިއާ އާ ބައްދަލުކުރި މެޗުގައި - އޭއެފްޕީ\nއޮސްޓްރޭލިއާ އާއެކު ކުޅު ކްރިކެޓް މެޗެއްގައި އިންޑިއާގެ ޓީމުން އަސްކަރީ ތޮފި ބޭނުން ކޮށްފައިވާތީ އެ ކަމަކީ ކުޅިވަރުގެ ތެރެއަށް ސިޔާސީ ކަންކަން ވެއްދުން ކަމަށް ބުނެ އެ ގައުމާ ދެކޮޅަށް ފިޔަވަޅު އެޅުމަށް އިންޓަރނޭޝަނަލް ކްރިކެޓް ކަައުންސިލް(އައިސީސީ)އަށް ޕާކިސްތާނުން ގޮވާލައިފިއެެވެ.\nއިންޑިއާގެ އިރުމަތީގެ ސިޓީއެއް ކަމަށްވާ ރަންޗީގައި ހުކުރު ދުވަހު އޮސްޓްރޭލިއާއާ ބައްދަލުކޮށް ބަލިވި ވަންޑޭ އިންޓަރނޭޝަނަލް މެޗުގައި އިންޑިއާގެ ޓީމް ތިބީ އަސްކަރީ ކެމަފްލާޖް ސްޓައިލުގެ ތޮފިއަޅައިގެންނެވެ.\nއިންޑިއާގެ ކްރިކެޓް ބޯޑް، ބީސީސީއައިއިން ވަނީ، އިންޑިއާގެ ބެލުމުގެ ދަށުގައި އޮތް ކަޝްމީރުގެ ޕުލްވަމާގައި ފެބްރުއަރީ މަހުގެ 14 ވަނަ ދުވަހުދިން ޖާނުން ފިދާވުމުގެ ހަމަލާގައި މަރުވި ޕެރަމިލިޓަރީ ސިފައިންގެ 42 މީހުންނާ އެކުގައި ތިބި ކަމުގެ ރަމްޒެއްގެ ގޮތުން އެ ގައުމުން އެ މެޗުގައި ބޭނުން ކުރާނީ އެ ޓީމު އާއްމުކޮށް ބޭނުންކުރާ ނޫ ކުލައިގެ ހެޑްގިއަރގެ ބަދަލުގައި އެ ތޮފި ކަން އިއުލާނު ކޮށްފައެވެ.\nއިންޑިއާއިން އެ ހަމަލާގެ ތުހުމަތު ޕާކިސްތާނުގެ މައްޗަށްކުރާއިރު އެ ގައުމުން އެކަން ދޮގުކުރެއެވެ.\n"ދުނިޔެއަށް ފެނިއްޖެ އިންޑިއާގެ ކްރިކެޓް ޓީމުން އެމީހުންގެ އަމިއްލަ ތޮފީގެ ބަދަލުގައި އަސްކަރީ ތޮފި އަޅައިގެން ތިބިތަން.އައިސީސީއަށް މިތަނެއް ނުފެނޭތޯ؟" ޕާކިސްތާނުގެ ފޮރިން މިނިސްޓަރ ޝާހް މަހުމޫދު ޤްރައިޝީ ހޮނިހިރު ދުވަހު ވިދާޅުވިއެވެ.\n"އަޅުގަނޑުމެންނަށް ފެންނަ ގޮތުގައި މިކަން ޕާކިސްތާނުގެ ކްރިކެޓް ބޯޑު(ޕީސީބީ)ން ފެންމަތިކުރުމުގެކުރިން އައިސީސީން ފާހަގަކުރުމަކީ އެތަނުގެ ޒިންމާއެއް" މިނިސްޓަރ ވިދާޅުވި ކަމަށް ޕާކިސްތާނުގެ މީޑިއާތަކުގައި ރިޕޯޓް ކޮށްފައިވެއެވެ.


🌟🌟Fathisthari Vaahaka🌟🌟: ފޯންކޯލް - 30 ވަނަ ބައި\nކަންތައް ދިމާވީ ވަރަށްވެސް ރަނގަޅަށޭ ބުނެވިދާނެއެވެ. އެ ނުރައްކާތެރި ހަމަލާއަށްފަހު އިނާއަށް ހޭލެވުނީ އެދުވަހު އިރުއޮއްސެން ދަނިކޮށެވެ. ނަވީންވެސް ހުއްޓައެވެ. ދިލްމާ އާއި ހައިފާ އާއި ފާތުންވެސް ހުއްޓައެވެ. ހަމްދު އާއި ޚާލިދުވެސް އަދި ހަމަ ޝީލާވެސް ހުއްޓައެވެ. އާއިލާގެ އެންމެން ތިއްބައެވެ.\n"ދަރިފުޅާ.......ކިހިނެއް މިހާރު.......؟" ދެންމެ ލޯ ހުޅުވާލި އިނާގެ ބޮލުގައި ފިރުމާލަމުން ޝީލާ އެހިއެވެ. ޖަވާބަކަށް އިންތިޒާރުކޮށްގެނެއް ނޫނެވެ.\n"ހަމްދު ކޮބާ......؟" ނިންދަވާފައި އޮތްހުރިހާ ވަގުތެއްގައިވެސް ހުވަފެނުގައި ފެނުނު ކޮއްކޮ އާއި ބެހޭގޮތުން އިނާ ސުވާލުކޮށްލިއެވެ. ދެކެން ބޭނުންވިލެއް ބޮޑުކަމުންނެވެ.\nއިނާ އެހީ ހަމްދުގެ ވާހަކަ ކަމުގައި ވިޔަސް، އިނާ އަނގައިން ބުނެލި އަޑު އިވުމުން އެތާ ތިބި އެންމެންގެ ހިތްވެސް ވަރަށް ބޮޑަށް ހަމަޖެހުނެވެ. އޭގެ ތެރެއިންވެސް ނަވީނަށް ލިބުނީ ބޮޑު ހިތްހަމަޖެހުމެކެވެ. އިނާއަށް ވާހަކަ ދެއްކުމަށް ދަތިވެދާނެއޭ އޭނަގެ ހިތަށް އެއްފަހަރު އަރާފައި ވާތީ، އެބިރު އޭނަގެ ހިތުގައި އުފެދިފައި އޮތްވާ އިނާގެ އަޑު އިވުމުން ހަމްދާއި ޝުކުރު ކުރެވުނެވެ.\n"އެހެރީނު........؟ ކިތަންމެ އިރެއް ހަމްދު ހުންނަތާ މިހާރު.....ދަރިފުޅާ އައިސްބަލަ މިކޮޅަށް....." އެނދުގެ ފައިލާކޮޅުގައި ހުރި ހަމްދުއަށް ގޮވާފައި ކައިރިއަށް އައުމަށް ޝީލާ އެދުނެވެ. އެ ދެކުދިންގެ އުމުރުގައި ހުރި 15 ވަރަކަށް އަހަރުގެ ތަފާތުގެ ސަބަބުން އެއް ކުއްޖަކު އަނެއް ކުއްޖަކަށް އުފެދިފައި އޮންނަ ލޯތްބަކީ ވަރަށް މަތީ ދަރަޖައިގެ ލޯތްބެއްކަން އެންމެ ރަނގަޅަށް އެނގޭނީވެސް އެ މަންމައަށެވެ. އެހެންކަމުން ޝީލާ އުފާ ކުރިއެވެ. އަދި އެތާ ތިބި އެންމެންވެސް ހަމްދުއަށް ކުރިއަށް ދިއުމަށް ތަން ދެއްކިއެވެ.\nއިނާ ކައިރިއަށް ހަމްދު އައެއްކަމަކު، އިނާ އެއްވެސް ހަރަކާތެއް ނުކުރެއެވެ. ނުފެންނަތާ އެތަކެއް ދުވަސްވެފައިވާ ފަދައިން ހަމްދުއަށް ރަނގަޅަށް ބެލިއެވެ.\n"މިއަދު ޓިއުޝަނަށް ނުދާ ދުވަހަކީތަ؟" އެހެން ރޭރޭ އެ ގަޑީގައި ހަމްދު ހުންނާނީ ޓިއުޝަނުގައިކަން އިނާ ހަނދާން އެބަހުރިކަން ޔަގީނެވެ.\n"މިރޭ ނުދަން........" ހިނިތުންވެލަމުން ދޮންތަ ކުރި ސުވާލަށް ހަމްދު ޖަވާބު ދިނެވެ. މީހުން ގިނަ ތަންތަނުގައި އެންމެންގެ ސަމާލުކަން ތިމާއަށް ހުއްޓިފައި ހުރިކަން އެނގޭނަމަ އެ އުމުރުގެ ހުރިހާ ފިރިހެންކުދިންވެސް ލަދުގަންނަ ފަދައިން ހަމްދުގެ މޫނުމަތިންވެސް ފެންނަމުން ދަނީ ރަކި ހިނިތުންވުމެކެވެ. އެހެންނަމަވެސް އެއީ އޭނަގެ ދޮންތަ ރަނގަޅުވާ ކަމުގެ ނިޝާނެއް ފެނުމުން އައިސްފައި ހުރި ހިނިތުން ވުމެކެވެ. އޭނަގެ ދޮންތައަށްޓަކައެވެ.\n"ތަދުވޭތަ ދަރިފުޅާ.....މިބުނީ އެއްވެސް އުނދަގުލެއް އެބަވޭތަ؟" އިނާގެ ވައަތްފަރާތުން އައިސް ކައިރިވެލަމުން މި ސުވާލު ކުރީ އެވަގުތު ޚާލިދެވެ.\n"އުނހޫނ........" ކުރު ޖަވާބަކުން އިނާ ނިންމާލިއެވެ.\n"ދަރިފުޅަށް އެއްވެސް އުނދަގުލެއް ވަންޏާ ބުނަން ވާނެ އިނގޭ....އެނގިއްޖެ ދޯ ބައްޕަ މި ބުނި އެއްޗެއް؟" އިނާއަށް އެއްޗެއް ވިސްނައިދޭން ބުނާކަހަލަ ރާގެއް ޚާލިދުގެ އަޑުގައި ހުއްޓެވެ. ޝީލާއަށް އެ ކަން ވިސްނުނެވެ. އޭނަގެ ފިރިމީހާ އަކީ ޑޮކްޓަރަކަށް ވީ ފަދައިން ދަރިފުޅަކީ ސީނިއަރ ނަރުހެކެވެ. އެފަދަ ކަމެއްގައި ވާނެ ގޮތްތައް އެ ދެމީހުންނަށް ނޫނީ ދެން އެތަނުން އެނގޭނީވެސް ވަކި ކާކަށްހެއްޔެވެ؟ އޭނައަށް އެނގިދާނެތީ ސިއްރު ކުރަންވެގެން ޚާލިދު އިނާއަށް އިންޒާރެއް ދިނީތާއެވެ. އެކަމަކުވެސް އޭނައަށް އެނގިއްޖެއެވެ.\n"ދަރިފުޅުގެ ހުރިހާ ރައްޓެހިކުދިން އެބަތިބި........" އިނާއަށް ފެންނާނެހެން ކުޑަކޮށް ދުރަށް ޖެހިލަމުން ޝީލާ ބުނެލިއެވެ. ވަކިވަކިން ފަހަރަކު މީހެއްގެ މޫނަށް އިނާ ބެލިއެވެ. ނަޒަރު ގޮސް ހަރުލީ ނަވީންގެ މޫނުގައެވެ. އިނާގެ މޫނުގެ ކުލަ ބަދަލުވެގެން ދިޔައީވެސް އެވަގުތުއެވެ. ރަހުމާއި އޯގާތެރިކަމުގެ ލޯތަކަކުން އިނާ އަށް ބަލަން ތިބި އެންމެންނަށްވެސް މިކަން ފާހަގަ ކުރެވުނެވެ.\n"ނަވީން .............." ހިމޭންކަމުގެ ސިކުންތުކޮޅަކަށްފަހު ޚާލިދުގެ މި ގޮވާލުމުން އެންމެންނަށްވެސް އެނބުރިލެވުނެވެ. ވޯޑުން ނުކުންނަން ގޮސްގޮސް ހުރި ޚާލިދު ނަވީނަށް ގޮވީ ކޮންމެވެސް ވާހަކައެއް ދައްކަންވެގެންނެވެ. އެއީ އިނާއާއި ނަވީން އެވަގުތަށް ދުރުކުރަން ކަމެއް ނުވަތަ އެތާ ތިބި އެހެން މީހުންނަށް އެ "ދެމީހުންގެ ހަގީގަތް" އެނގިދާނެތީކަމެއް ނުވަތަ ޚާލިދު ޚުދު އޭނަގެ އަމިއްލަ ނަފްސަށް ހިތްވަރު ހޯދުމުގެ ގޮތުން ނަވީން ގެންދިޔައީކަމެއް ނޭނގެއެވެ.\nކޮންމެއަކަސް، އިނާއާއި އަނގައިން ބުނެލާނެ ފުރުޞަތެއްވެސް އަދި މައާފަށް އެދިލާނެ ފުރުޞަތެއްވެސް ނަވީނަކަށް ނުލިބުނެވެ. އެކަމަށް ނަވީން އިންތިހާއަށް އެދި ހުއްޓެއްކަމަކު އެކަމަށް ނަވީނަށް ވަގުތެއް ނުލިބުނެވެ.\nމިހުރިހާ މަންޒަރަކާއި އަޑެއް ދިލްމާ ދިޔައީ ފާހަގަ ކުރަމުންނެވެ.\nދިޔަ ވަރަށްވުރެ އަވަހަށް ޚާލިދު އަތުވެއްޖެއެވެ. ދެ ޑޮކްޓަރަކު ގޮވައިގެންނެވެ. ޔުނިފޯމްގައި ހުރި ނަރުހަކުވެސް ފަހަތުން އައެވެ. އެމީހުންގެ ތަންކޮޅެއް ފަހަތުން ނަވީންވެސް ހުރެގެން އަންނަތަން ދިލްމާއަށް ފެނުނެވެ.\nޑޮކްޓަރުން އައިސް އިނާގެ ޒަޚަމް ބަލާ ލޭ ބަލާ އަދިވެސް މިފަދަ ޗެކަޕްތައް ކުރަމުން ދިޔައެވެ. އިނާގެ ޒަޚަމުގެ ފަހުން އެ ހޭލެވުނީ އަދި ކިރިޔާ ކަމުން، ބަލަން ޖެހޭ ކިތަންމެ ބެލުންތަކެއް ހުއްޓެވެ. ކައިރީގައި ހުރި ނަރުހަށް ޑޮކްޓަރުން ދިޔައީ އެކިއެކި އިރުޝާދުތައް ދެމުންނެވެ. ހައިފާ އާއި ފާތުން އެކޭ އެއްވަރަށް އިނާވެސް ޑޮކްޓަރުގެ ވާހަކަތަކަށް ސަމާލުކަން ދެމުން ދިޔައެވެ.\n"ހުރިހާ ކަމެއްވެސް އަދި ރަނގަޅު. އިރާދަކުރެއްވިއްޔާ ދެން ވާނީވެސް ރަނގަޅު." ފަނަރަ ވަރަކަށް މިނެޓްވަންދެން އިނާއާއެކު ހޭދަކުރުމަށްފަހު ޑޮކްޓަރުން ކުރި ކޮމެންޓަކީ އެއީއެވެ.\nނަމަވެސް އެ ކޮމެންޓާއެކު ޚާލިދު އެތަކެއް ސުވާލުކުރިއެވެ. އެތަކެއްވާހަކަ ދެއްކިއެވެ. އެންމެންވެސް ހިމޭން ކަމާއެކު ތިބެގެން އަޑުއަހަމުން ދަނިކޮށް ތަނުގެ ހިމޭންކަން ނަގާލީ ނަވީންގެ ފޯން ރިންގުވާން ފެށުމުންނެވެ.\n"އެކްސް ކިއުޒް....." ވަރަށް އަވަސް ހަރަކާތާއެކު ޖީބުން ފޯން ނަގަމުން މިހެން ބުނެލާފައި ނަވީން ހިނގައިގަތީ ފޯން ހިފައިގެން ބޭރަށެވެ. އިނާ ބަލަން އައި ޑޮކްޓަރުންނާއެކު ޚާލިދު އެ ވޯޑުން ނުކުމެގެން ދިޔައިރުވެސް ނަވީންއެއް އެނބުރި ނާދެއެވެ.\nއިނާއަށް ލިބުނު ބޮޑުގެއްލުމުން އިނާ ސަލާމަތްވި ކަމަށްޓަކައި އުފާ އުފަލާއެކު އިނާގެ ރަހްމަތްތެރި ކުދިން އެކިއެކި ވާހަކަތައް އިނާއާއި ދައްކަމުން ދިޔައެވެ. އޭގެ ތެރޭގައި އެވަގުތު ޑިއުޓީގައި ތިބި ނަރުހުންގެ ތެރެއިންވެސް ގިނަ ބަޔަކު ހިމެނެއެވެ.\nމާ ލަސްތަކެއް ނުވެއެވެ. ގަޑިއަކީ ބަލިމީހުންނަށް ޒިޔާރަތް ކުރާ ގަޑިކަމަށް ވުމުން، ބަލިމީހުންނަށް ޒިޔާރަތް ކުރަން ގޮސްތިބި މީހުންގެ ތެރެއިންވެސް ގިނަ ބަޔަކު އިނާގެ ހާލު އަހުވާލު ދެކިލުމަށް އަންނަން ފެށިއެވެ.\nއިނާ އަކީ އެ ހޮސްޕިޓަލުގެ އެންމެ އިސް ނަރުހުންގެ ތެރެއިން ނަރުހަކަށް ވުމާއި، މުޅި އަތޮޅުގެ އެންމެންގެވެސް ރުހުން ލިބިފައިވާ މީހަކަށް ވާތީ، އިނާ އެތާ އޮތްކަން އެނގިގެން އެތަނަށް އައި މީހުންގެ އަދަދު ވަރަށް ގިނައެވެ. އެރޭގެ ބަލިމީހުންނަށް ގޮވާލަންދާ ގަޑި ނިމުނުއިރު ރަށުގެ އެކި ހިސާބުތަކުގައި އެ ވާހަކަ ފެތުރިއްޖެއެވެ. މަޝްހޫރު ޑޮކްޓަރ ޚާލިދުގެ ދަރިފުޅު މަޝްހޫރު ނަރުސް އިނާ ބޮޑު ޒަޚަމެއް ވެގެން ހޮސްޕިޓަލުގައި އޮތް ވާހަކަ މުޅި ރަށުތެރެއަށް ފެތުރި ނިމިއްޖެއެވެ.\n"ތަދުވޭތަ..........؟؟" އިނާއަށް ޒިޔާރަތް ކުރަން އައިމީހުންތައް މަދުވުމުން އިނާގެ އެނދުގެ ވަށައިގެން ސްކްރީން ދަމާލުމަށްފަހު ގޮނޑީގައި އިށީންނަމުން ދިލްމާ އަހާލިއެވެ.\n"ތަދެއް ނުވޭ ކަންނޭނގެ......އެކަމަކު ކަރަށް ވާންވެފަ ހުންނަނީ...." އިނާއަށް އަށް ވާހަކަ ދެއްކެނީ ވަރަށް މަޑުމަޑުންނެވެ.\n"ބޭސްއަޅާފަ ހުރީ މާ ބާރަށް ކަންނޭނގެ ދޯ؟ މިބުނީ ޓޭޕްގަނޑު...؟" އެތަން ބަލާލަމުން ދިލްމާ ބުނެލިއެވެ.\n"ވެދާނެ.........." ވަރުބަލި ގޮތަކަށް އިނާ ލޯމަރާލިއެވެ. ދިލްމާވެސް ވަކި އެއްޗެއް ނުބުނެއެވެ. އިނާގެ މޫނަށް ބަލަހައްޓައިގެން އިނދެވުނީ އިނާއަށް މި ދިމާވި ގޮތާއި ދޭތެރޭ ވިސްނުމެއްގައެވެ.\n"އެންމެން ދިޔައީތަ މިހާރު.............؟؟" އަނެއްކާވެސް ދެ ލޯ ހުޅުވާލަމުން އިނާ އެހިއެވެ.\n"ޝީލާއްތަ އެ ދިޔައީ ހަމްދުއަށް ކާންދީ ހަދާފަ އަންނާނަމޭ ކިޔާފައެއްނު.......ބުނެފައެއްނު ދިޔައީ...؟؟" ދިލްމާ ހަނދާން ކޮށްދިނެވެ. އިނާ ވަކި އެއްޗެއް ނުބުނެއެވެ.\n"ޚާލިދުބެ އުޅުއްވާނެކަންނޭނގެ އަދި ބޭރުގަ...އެއްކަލަ އިރު ނަވީންއާއެކު ނުކުންނެވި ގޮތަށް އަދި އެތެރެއަކަށް ނާދޭ....ގޮވަންވީތަ..........؟؟" ދިލްމާ އަނެއްކާވެސް އެހިއެވެ.\n"އުނހުނ..................." އިނާގެ ޖަވާބަކީ އެއީއެވެ.\n"ދިލްއަށް އިނދެވޭނެތަ މިރޭ އަހަރެން ކައިރީ..........؟" ދިލްމާ އާއި ދިމާލަށް ބަލާލަމުން އިނާ އަހާލިއެވެ.\n"ތިބުނީ ......؟ ހޭލާތަ.......؟ އިނދެވިދާނެ. އެކަމަކު ޝީލާއްތަ ކަންނޭނގެ އިންނާނީ" ދިލްމާއަށް ފެންނަ ގޮތެއް ދިލްމާ ބުންޏެވެ.\n"މަންމަ ވަރަށް ފިކުރުބޮޑުވާނެ.........ދިލް އިންނަންޏާ މަންމަ ހިތްހަމަ ޖެހޭނެ." އިނާ އެބުނީ ތެދެކެވެ.\n"އެންމެ ރަނގަޅު....." ދިލްމާގެ މި ޖަވާބާއެކު އިނާ އަނެއްކާވެސް ލޯ މަރާލިއެވެ. ވަރުބަލިކަމާއެކުގައެވެ. ނަމަވެސް އިނާގެ މޫނުމަތިން ހަމަޖެހުމުގެ އަސަރެއްވެސް ދިލްމާއަށް ފެނުނެވެ.\nއިނާއަށް ހޭލެވުނުތާ މާގިނައިރެއް ނުކޮށް ނަވީން ގޮވައިގެން ބޭރަށް ދިޔަ ޚާލިދު އެނބުރި އައީ އޭގެ ގަޑިއެއްހާއިރު ފަހުންނެވެ. އެކަންޏެވެ.\n"ހާދަލަހެއް ވީ...........؟؟" ޚާލިދު ފެނުމުން ޝީލާ ސުވާލު ކުރިއެވެ.\n"އޮޕަރޭޝަން ކުރި ޑޮކްޓަރު ޑިއުޓީގައި ނެތުމުން އެގެއަށް ގޮސް ވާހަކަ ދައްކާ ހަދާލާފައި މިއައީ. އެހެންވެ ލަސްވީ.....ކޮބާ ދަރިފުޅު ހާލު ކިހިނެއް؟" ޝީލާއަށް ޖަވާބު ދެމުން ދެމުން ގޮސް އިނާ ކައިރިއަށް ހުއްޓިފައި އެ ޖުމްލައިގައި އިނާވެސް ހިމަނާލިއެވެ.\n"ރަނގަޅު....." އިނާ ޖަވާބު ދިނެވެ. އެކަމަކު ހިތް އެދެމުން ދިޔައީ ނަވީން ކޮބައިތޯ ބައްޕަ ގާތު އަހާށެވެ. އެކަމަކު އެ ހިތްވަރު އޭނަ ހޯދާނީވެސް ކިހިނެއް ހެއްޔެވެ؟\n"ކޮބާ ހަމްދު....ގެއަށް ދިޔައީތަ؟" ވަށައިގެން ކުޑަކޮށް ހޯދާލަމުން ޚާލިދު އެހިއެވެ.\n"މިއައީ ގެއަށް ލާފަ. ޚާލިދު ކާން އަންނާނެކަމަށް ގޭގައި ހުރެހުރެފަ މިއައީވެސް....މިހާރު ކޮބާ ނަވީން....." ޚާލިދުގެ ސުވާލަށް ޖަވާބު ދީފައި ޝީލާވެސް ސުވާލު ކޮށްލިއެވެ. އެއީ ދިލްމާވެސް ޖަވާބު އެނގެން ބޭނުންވެގެން އިން ސުވާލެއްކަމުން ދިލްމާވެސް ޚާލިދުގެ ވާހަކައަށް ސަމާލު ވެލިއެވެ.\n"ނަވީން ހިނގައްޖެ ކުއްލިއަކަށް ފޭދޫއަށް ދާންޖެހިގެން....." ޚާލިދުގެ މޫނުމަތިން ފެންނަނީ ހަމަޖެހުމެވެ. ދިލްމާގެ ނިތަށް އެރީ ދެތިން ރުލެކެވެ.\n"ތީ ވަރަށް ދެރަގޮތެއް.......އަދި ނަވީންއަށް އިނާއާއި އަނގައިންވެސް ނުބުނެވޭ.....އަންނާނެތަ މިރޭ؟" ޝީލާ އެހިއެވެ.\n"ހީވަނީ އަންނާނެހެން. ބުނި އާދެވިއްޖެއްޔާ އަންނާނަމޭ......އަންނާނަން ގެއަށް ވަދެލާފަ." ޚާލިދު ބުނެލިއެވެ.\n"މިރޭ ބައްޕަމެން އެއްކޮށް ގެއަށް ދުރުވަންވީނޫންތޯ؟" ވަރަށް މަސައްކަތުންވިޔަސް މިހެން ބުނީ އިނާއެވެ.\n"އެޔޯ............؟ ބައްޕަމެން ދިޔައީމަ ކިހިނެއްވާނީ؟" ޚާލިދު ވަގުތުން އެހިއެވެ.\n"އިރާދަކުރެއްވިއްޔާ ކަމެއް ގޯހެއް ނުވާނެ....." ޚާލިދުގެ އެ ވާހަކައަށް އިނާ ބުނީ މިހެންނެވެ.\nއިނާ އެދުނު ފަދައިން އެރޭ އިނާ ކައިރީ ހޭލާ އިނީ ދިލްމާއެވެ. ނަމަވެސް އެކަމަށް ޚާލިދު އެއްބަސްވެލެއްވީ ވަރަށް މަސައްކަތުންނެވެ. ހޮސްޕިޓަލުގެ ކޮންމެ ނަރުހަކުވެސް އޭނަ ގޮވާލައިފިއްޔާ އޭނައަށް އެހީވާން އަންނާނެކަމަށް ދަރިފުޅު ބުނި ނަމަވެސް، އިނާގެ ހާލަތު އަދި ވާނުވާވެސް ނޭނގޭއިރު ބައްޕަ ނުވަތަ މަންމަ ހުރުން މުހިއްމުކަމުގައި ޚާލިދު ބުނުއްވިއެވެ. އެކަމަކުވެސް އިނާގެ އެދުމަށް ޚާލިދު ދެކޮޅެއް ނެހެދިއެވެ.\n"އެންމެ ރަނގަޅު. ދަރިފުޅަށް ރަނގަޅު ގޮތެއް......" އެހާ ހިތްހަމަ ނުޖެހުނު ނަމަވެސް، ޚާލިދު އެއްބަސް ވިއެވެ. އިނާ ލުއި ހިނިތުންވުމަކުން ހިނިތުންވެލިއެވެ.\nއޭނަގެ ހިތުގެ މަގްޞަދު އެނގޭނަމަ އޭނަގެ މަންމަވެސް ބައްޕަވެސް އަދި އެއަށްވުރެ ބޮޑަށްވެސް ނުރުހޭނެކަން އޭނައަށް ޔަގީނެވެ. އެކަމަކުވެސް ކީއްކުރާނީހެއްޔެވެ؟ ބަސްއަހާ ދަރިފުޅަށް ކުށެއް ކުރެވިއްޖެއެވެ.\nހިނިތުންވުމުގެ ތެރެއިންވެސް އިނާ ވިސްނާލިއެވެ.\n"މަންމާ.....ގޭގައި އޮންނާނެ ފޯން....ފޮނުވާލަދެއްޗޭ....." އިނާ އެދުނެވެ.\n"ދަރިފުޅު ތިހާލުގައި އޮވެ ފޯނުން ވާހަކަ ދެއްކޭތަ؟ ނޫނޭ.....ޒިޔާދު ގުޅާފާނެ. އަދި މިހުންނަނީ ބުނަންވެސް ހަނދާން ނެތިފަ. ޒިޔާދު ވަރަށް ގުޅި ދަރިފުޅު އޮޕަރޭޝަން ތިއޭޓަރުގައި އޮތްވާ....މަންމަ ބުނިން ވެގެން އުޅޭގޮތް. ޒިޔާދު ބުނީ މާދަން ހެނދުނުން އަންނާނަމޭ....ކުއްލިއަކަށް ލަންކާއަށް ފުރަން ޖެހިގެން ލަންކާއަށް ދިޔައީ...." ކުރުގޮތަކަށް ޝީލާ ކިޔައިދިނެވެ.\n"އެހެންވީމަ ޒިޔާދު ގުޅާފާނެ ދަރިފުޅަށްވެސް.....މަންމަ ގެއަށް ގޮއްސަ ޒާހިރު އަތަށް ދީފަ ފޯން ފޮނުވާނަން. "\nޝީލާއާއި ޚާލިދު ހިނގައްޖެއެވެ. ހެނދުނުން އަންނަން ވަޢުދުވެފައެވެ.\nރޭގަނޑުން އެގާރަ ގަޑިބައިވެއްޖެއެވެ. ނަރުހުންގެ ޝިފްޓް ޑިއުޓީ ބަދަލުވާން ފަށައިފިއެވެ. އަލަށް އައި ޝިފްޓްގެ ނަރުހުންނަށް ހޭންޑް އޯވަރ ކުރުމުގެ ގޮތުން ބަލިމީހުންގެ ހާލަތާއި ދޭ ފަރުވާ އާއި ސަމާލުކަމުގައި ބަހައްޓަންވީ ކަންތައްތައް، އަލަށް އައި ޝިފްޓްގެ ނަރުހުންނަށް ކިޔާދެމުން ދިޔައެވެ. ބަލިމީހުންގެ އުނދަގޫ ނޭވާތަކުގެ އަޑުގެ އިތުރުން ވޯޑުތެރެއިން އިވޭހާވެސް އަޑަކީ އެ ނަރުހުން މަޑުމަޑުން ދައްކާ ވާހަކަތަކެވެ.\nއިނާ އޮތީ އަންހެނުންގެ ވޯޑުގެ އެތެރޭ އެންމެ ކަނުގައި ހުރި6ނަންބަރު އެނދުގައި ކަމަށް ވުމުން އެއްފަރާތުން ސްކްރީން ދަމައި އިނާ ވަނީ ނިވާވެފައެވެ. ނަމަވެސް އިނާއަށްވެސް ނަރުހުންގެ ވާހަކަތައް އަޑުއިވެމުން ދިޔައެވެ. ދިލްމާވެސް ކިޔަން އިން ފޮތް ބާއްވާލާފައި އެތަނަށް ނަރުހުން އަންނަން ވާއިރަށް ތައްޔާރުވެލިއެވެ.\nނަރުހުންގެ މަޑުމަޑު އަޑުފިޔަވައި އިތުރު އަޑެއް ނެތް ވޯޑުގެ ހިމޭންކަން ފުނޑުފުނޑުވެގެން ދިޔައީ ކުއްލިއަކަށް ރިންގުވާން ފެށި ފޯނަކުންނެވެ.\nދިލްމާއަށް އޭނަގެ އަމިއްލަ ފޯން ބަލާލެވުނެވެ. ނޫނެކެވެ. އެއީ އޭނަގެ ފޯންގެ ރިންގެއްވެސް ނޫނެވެ.\n"ޓީކް ޓިކް.....ޓީކް ޓިކް....." މި އަޑުގެ މަޑުމަޑު ރާގެއް އިވެމުން ދިޔައެވެ. ލޯމަރައިގެން އޮތް އިނާވެސް ލޯހުޅުވާލާފައި ބަލާލިއެވެ.\nދެންދިލްމާ ހުޅުވާލީ މޭޒުކައިރީ ހުރި ކުޑަ ކެބިނެޓެވެ. އޭނައަށް ހީވީ ރަނގަޅަށެވެ. ރިންގު ވަނީ އިނާގެ ފޯނެވެ.\nއެކަމަކު އެހީ ރަނގަޅު ނަމަވެސް ދެން އޭނައަށް ހީކުރެވުނު ހީ ވީ ނުބައެވެ. އޭނަ ހީކުރީ ޒިޔާދު ކަމަށެވެ. ނަމަވެސް ގުޅަނީ އެހެން މީހެކެވެ. އެ ނަންބަރު ސޭވް ކޮށްފައި އިނީ "މެކްސް" މި ނަމުގައެވެ. މީގެ އިރުކޮޅެއް ކުރިން އިނާ އެ ފޯން ބަލާފައި ލޮކް ނުކޮށް ބާއްވާފައި އޮތުމުން، މިހާރުވެސް ދިލްމާ ބަލަން ބޭނުން ނަމަ ބެލުނީހެވެ. އިނާ އެކަމަކާ ނުރުހުމެއްވެސް ނުވާނެކަން އޭނައަށް ޔަގީނެވެ.\n"ކިހިނެއް ހަދަންވީ..........؟" އެކަމަކުވެސް އެއީ ކޮން މެކްސް އެއްތޯ ނުބަލާ ދިލްމާ އެހީ ހަދަންވީ ގޮތެއްގެ ވާހަކައެވެ.\n"ކާކު ގުޅަނީ.......ޒިޔާދުތަ؟" އިނާ އެހިއެވެ. އެ ރިންގުގެ އަޑުންވެސް އެއީ ކާކުކަން އިނާއަށް އެނގެއެވެ. އެއީ ޒިޔާދު ނޫންކަން މާ ބޮޑަށްވެސް އެނގެއެވެ. އެކަމަކުވެސް ދިލްމާއަށް އެކަން އަންގަން ބޭނުން ނުވާތީ އެނގޭ ކަމަށް ނެހެދީއެވެ.\nދިލްމާ އަނގައަކުން ނުބުނެއެވެ. ފޯންގެ ސްކްރީން އިނާއަށް ދައްކާލީއެވެ.\n"ބާއްވާލާ.......މިހާރަކު ނޫން...." ނަޒަރު އަނބުރާލަމުން އިނާ ބުންޏެވެ.\nދިލްމާވެސް ފޯން ނަގާ އަނެއްކާވެސް ކުޑަ ކެބިނެޓްގެ ވަތްގަނޑަށް ލިއެވެ.\nފަހަރަކު އެނދެއް ކައިރިއަށް ދަމުން ދަމުން ގޮސް ނަރުހުންތައް އިނާގެ އެނދުކައިރިއަށް އަތުވެއްޖެއެވެ. ދިލްމާ އާއި އިނާގެ ހުރިހާ ސަމާލުކަމެއް އެ ނަރުހުންގެ ސުވާލު ތަކަށާއި ވާހަކަތަކަށް ދެވުނެވެ.\nނަމަވެސް މާގިނައިރެއްގައި އެހެން ހުރެވޭ ގޮތެއް ދިލްމާއަކަށް ނުވިއެވެ. އިނާގެ ފޯން އަނެއްކާވެސް ރިންގު ވާން ފެށީއެވެ. ފޯނުން ދިލްމާ އަޑު ކަނޑާލިއެވެ.\nރިންގު ވޭވޭ ގޮސް ފޯން ކެނޑިއްޖެއެވެ.\nދެން އިވުނީ މެސެޖެއްގެ އަޑެވެ. ނަރުހުންތައް ދިޔައީ އިނާއާއި ވާހަކަ ދައްކަމުން ކަމަށް ވާތީ، އެ މެސެޖްގެ އަޑެއް އިނާއަށް އިވުނުހެނެއް ހިއެއް ނުވެއެވެ. ދިލްމާ އެ ފޯން ނަގާ ބަލާލިއެވެ.\nމެކްސް ގެ ނަމުން3ފަހަރު ގުޅާފަ އެބަހުއްޓެވެ. ވަރުގަދަ މެކްސްއެއްތާއޭ ދިލްމާގެ ހިތަށް އެރިއެވެ.\nބަލަން ނުޖެހުނު ނަމަވެސް މެސެޖް ކޮށްފައި އިނީ ކޮން ނަމަކުންތޯވެސް ދިލްމާ ބަލައިފިއެވެ. އޭނަގެ ހިތަށް އެ އަރާ ގޮތް ވަނީ ނޫންބާއޭ ހީވާލެއް ބޮޑުކަމުން ނުބަލާ ނުހުރެވިގެންނެވެ. ފޯން ލޮކްކޮށްފައި ނެތްކަން އެއީ ދިލްމާއަށް އެކަމުގައި އެހީވި ނަސީބެވެ.\nހީވީ ރަނގަޅަށެވެ. މެސެޖްވެސް ކޮށްފައި އޮތީ މެކްސް އެވެ.\n"ހައި......އިޓްސް މީ ނަވީން....ލެޓް މީ އެޕޮލޮޖައިޒް ފޯރ މައި މިސްޓޭކް....ކެން އައި ކަމް ނައު.....؟" މެކްސްގެ ނަމުން ފޮނުވާފައި އޮތް މެސެޖްގައި ލިޔެފައި އޮތީ މިހެންނެވެ.\nއެއްފަހަރު އިނާގެ މޫނަށް އަނެއްފަހަރު މެސެޖަށް ދިލްމާ ބަލާލިއެވެ.\nނަމަވެސް އިރުތަކެއް ނަގާކަށް ދިލްމާ ނުވިސްނިއެވެ. ފޯންގެ ސްކްރީނުން ފެންނަ ކީޕެޑުގައި އިނގިލިތައް ހަރަކާތް ކޮށްލިއެވެ.\n"ޔެސް.....ޝުއަރ....." އިނާގެ ފޯނަށް އައި މެސެޖަށް ދިލްމާ ޖަވާބު ދީފިއެވެ.\n*** ** ** ** ** ** (ނުނިމޭ) ** ** ** ** ** **\nPosted on 2011-04-13 22:39:03 | Report this Comment\nވަރަށް ސަޅި!...ތޭންކްސް ދިލްމާ!..ތިގޮތަށް ރިޕްލައި ކުރީމަ!...މިހާރުދެން ނަވީން އާއި އިނާ އާއި ގުޅުން މާލަސްވަނީ!...\nލައިލެކް: އަސްލު ކޮމެންޓް އަދި މިއީ އިނގޭ... ސޮފާ ކިހިނެއްތަ؟ ތިހާ "ހާލުގަ" އުޅެމުން ވެސް ގެނެސްދިނީތީ ހާދަ އުފާ ވެއްޖެއޭ....ކޮންމެ ދުވަހަކު ގެނެސް ދެވެންޏާ ތިވަރު ވެސް އޯކޭ.... އެކަމް މިއަދުގެ ބަޔަކީ ކުރުބައެކޭ ނުބުނާނަން....ތޭންކްސް ފޯ ދަ ކްއިކް އަޕްލޯޑު...ޗުމްމްމްމްމްމުކްސް :)\nމެކްސް: ލައިލެކް އަށް ކިހިނެށް އެނގެނީ ސޮފާ އުޅެނީ "ހާލުގަ" ކަމެށް.. ހިހި މަޖާ އިނގެ :-) .....\nފަތިސްތަރި: މަރީއަށް ޝުކުރިއްޔާ........!!!\nފަތިސްތަރި: ލައިލެކް އަށް: ޝުކުރިއްޔާ........މިއަދުގެ ބައިވެސް އެހާ ދިގެއްނޫން. އެކަމަކު ދެން ފުދޭވަރެއްވޭ ދޯ........!\nފަތިސްތަރި: މެކްސް އަށް: ލައިލެކް އެހެން އެބުނީ ބަރާބަރަށް ވާހަކަ ނުގެނެސްދޭތީ ހެން ހީވަނީ. އެހެން ދޯ ލައިލެކް؟؟\nލައިލެކް: މެކްމެން ކުދިން ކުދިންނަށް ނޭގެނީ އޭ.... ވިސްނާލަބަ! އަމިއްލަ ކޮމްޕް ހަލާކުވެފަ....ކުރިން ލިޔަފަ އޮތް ވާހަކައިގެ ބައި ގެއްލިފަ.... އަމިއްލަ ލެޕް އެއް ނެތް .... އަލުން ލިޔެފަ އޮތް ބައި ލިޔަންވީ....ދެން ލިޔުންތެރިޔަކު ހާލުގަ ޖެހޭނީ މިހާވަރަށްކަންނޭގެ.... ދޯ ސޮފާ.... އެކަމް ވެސް ކިޔުންތެރިންނަށްޓަކައި ސޮފާ ތިކުރާ މަސައްކަތަށް ހަމަ "ހެޓްސް އޮފް" އިނގޭ!!!! ތިކަހަލަ ލިޔުންތެރިން މުރާސިލް އަށް ބޭނުންވަނީ :)\nމެކްސް: އޯވހް.. އެހެންތަ ލައިލެކް؟ :-) ލައިލެކް އަށް ކިހިނެތް ތިހުރިހާ މަމެށް އެނގުނީ؟ ސޮފާ ބުނީތަ؟ :-) ހެހެ ސޮފާގެ ކޮމްޕަށް އަވަސް ޝިފާއަކަށް އެދެން.. އަސްލުވެސް ދޯ ލައިލެކް، މެކްސް އަށްވެސް ވަރަށް ކަމުދޭ ސޮފާގެ ވާހަކަތައް.. އެކަމް ކުޑަކޮށް ބޭކާރު ވާހަކަ ގިނަހެން ހީވަނީ.. ކުރިން އެބައި ވަރަށް ބޮޑު، އެކަމް މިހާރު އެބައިވެސް ވަރަށް ސަޅި\nPosted on 2011-04-13 22:53:16 | Report this Comment\n"ތަދެއް ނުވޭ ކަންނޭނގެ......އެކަމަކު ކަރަށް ވާންވެފަ ހުންނަނީ...." ދިލްމާ އަށް ވާހަކަ ދެއްކެނީ ވަރަށް މަޑުމަޑުންނެވެ. :ދިލްމާ" އެއް ނޫން... އިނާ ދޯ؟؟؟\nފަތިސްތަރި: ރަނގަޅަށް ލައިލެކް ތިބުނީ.........އެތާ އިންނާނީ އިނާ.....މިހާރު އެ ކުށް ސޮފާ ރަނގަޅުކޮށްފިން. ވަރަށް އުފާކޮށްފިން އިނގޭ ލައިލެކް.......ޝުކުރިއްޔާ.....!!!\nPosted on 2011-04-13 23:03:57 | Report this Comment\nހަހަހަ ދިލް ގަދަ އިނގޭ... ކޮނެވޭ ދުވަހު ކޮނެލާފަ ބަހައްޓާ\nފަތިސްތަރި: ހެހެހެހެހެ..........އެހެންތާ ވާނީ ދޯ.....؟؟؟\nPosted on 2011-04-13 23:23:00 | Report this Comment\nކޮންއިރަކުން ދެން އަނެއް ބައި އަޕްލޯޑް ކުރާނީ؟؟؟؟؟ މިހާރު ނަވީން އައިސް ދެންވާނެގޮތެއް ބަލާލާހިތުން އިނދެވެނީ ކީ ނޫން... ޕްލީޒް އަޅެ އަނެއްބައި އަވަހަށް އަޕްލޯޑް ކޮށްލަަދެއްޗޭ! ވވވ... ސަޅި.. ހާދަ މޮޅޭ ... ކީޕް އަޕް ދަ ގުޑް ވަރކް... އޯލް ދަ ބެސްޓް... :)\nފަތިސްތަރި: ދެން ކޮންމެ ގޮތެއް ވިޔަސް މިރެއަކު ނުވާނެ އަނެއްބައެއް. ވަރަށް ވަރުބަލިވެފަ މިހިރީ...........އެކަމަކު ބަލާނަން މާދަމާ އަނެއްބައި ގެނެސްދެވޭތޯ އިނގޭ...!!! ތޭންކސް އަ ލޮޓް\nފަތިސްތަރި: ދެން އެހެން ނޫނަސް މިރޭ ހަތަރުދަމު އިންނާނެ ކަމެއް ނެތެއްނު. މިރޭ ދެން ނިދާލާ. އިރާދަކުރެއްވިއްޔާ އަނެއްބައި މާދަންރޭ . ރަނގަޅު ދޯ އެގ ޮތް؟\nPosted on 2011-04-13 23:37:21 | Report this Comment\nވަރަށް ރީތި. ތޭންކްސް ފޯ ދަ ކްއިކް އަޕްލޯޑު...............\nފެއަރީ ގާރލް: ވ ވ ވ ވ ވ ވ ނައިސް............\nPosted on 2011-04-14 07:59:03 | Report this Comment\nއަޅެ ސޮފާ ދެން ދިލްމާ ކުރިމަތީގައި ނަވީން އިނާދެކެ ލޯބިވާ ވާހަކަ ބުނަން ވެއްޖެއްނު..މިހާރު އެފަކީރު އެހަލާކުވަނީ އިނާއާ ނަވީންއާ ދެމީހުންގެ މެދުގައި އޮންނަ ހާއްސަ ގުޅުން ނޭންގިގެން ..ވަރަށް ސަޅި އިގޭ މިބައިވެސް ..ލަވް ޔޫ\nފަތިސްތަރި: ޝުކުރިއްޔާ ޝިއު..........އަދި އެނގޭނެ ތި ހުރިހާ ކަމެއްވެސް.......ކުޑަކުޑަ ހިތްވަރެއް........!!!\nޝިއު: މިހާރު ހިތްވަރު ކޮށް ކޮށް ވަރުބަލި ވެއްޖެ\nPosted on 2011-04-14 08:41:23 | Report this Comment\nކުޑަކޮށް ހަމަނުޖެހޭ ތަންކޮޅެއް އެބައިން ވާހަކައިގެ.... ފޯން ލޮކް ނުކުރާ ވާހަކަ.... މިހާރުގެ ގިނަކުދިން ބޭނުން ކުރާ ފޯނު ތައް އަމިއްލަ އަށް ސެޓިންގ ހަދާފަ އިންނަ ވަގުތު ހަމަވާ އިރަށް ލޮކް ވޭ ދޯ؟؟؟ އަޅުގަނޑު ފޯނު ވެސް 30 ސެކަންޑްސް ވާއިރަށް އޮޓަމެޓިކުން ލޮކް ވާނެ.... ފަހަރެއްގަ ވެދާނެ ދޯ އިނާގެ ފޯނަކީ މެނުއަލް ކޮށް ލޮކް ކުރާގޮތަށް އިންނަ ފޯނެއްކަމަށް ވެސް ..... :)\nފަތިސްތަރި: ފޯން ލޮކް ނުކުރާ ވާހަކައިގަ ވީ ގޮތް އެނގޭނެ ކުރިއަށް ހުރި ބައިތަކުގަ........އެކަމަކު ލައިލެކް ތިބުނީ ރަނގަޅަށް. އެންމެންވެސް ފޯން ލޮކް ކުރާނެ. މިޒަމާނުގަ އެންމެ މުހިއްމު އެއްޗަކީ ފޯން.............\nPosted on 2011-04-14 08:45:38 | Report this Comment\nވަރަށް ސަޅި. އަނެއްބަޔަށް ކެތްތެރިކަމެއްނެތި އިންތިޒާރުކުރަން. މިލިއަން ތޭންކްސް ޓު ޔޫ.\nފަތިސްތަރި: ޝުކުރިއްޔާ މިން. އެންމެ އުފާވަނީ ތިފަދަ އާ ނަންތަކުން އާ ކުދިން ސޮފާއަށް ކޮމެންޓް ކުރާތީ. އަނެއްބައިވެސް އަވަސް ކޮސްދެވޭތޯ ބަލާންން.\nPosted on 2011-04-14 09:02:46 | Report this Comment\nސޮފާ.. ޝިފޫ މިހިންނަނީ ބުނާނެ އެއްޗެއް ނޭނގިފަ... ހަމަ އަސްލު ވެސް އެއީ ނަވީން ތ... ދެން ދިލް އައް ވ ވ ބޮޑަށް ތެންކްސް.. ނަސީބެއް ނުން އިނާ ގެ މަމް އެން ޑޭޑް މަޑުނުކުރިކަން... ޕްލީޒް މިއަދު އަނެއްބައި ގެނއސްދީބަ.. އިނާ އަވަހަށް ރަގަނޅު ކުރުވާތި އިނގޭ\nފަތިސްތަރި: ހހެހެހެހެ..............އާނ ޝިފޫ.........އިނާ އެބަޖެހޭ އަވަހަސް ރަނގަޅުވާންވެސް.\nPosted on 2011-04-14 09:19:42 | Report this Comment\nވވވވވވ ސަޅި ، ސޮފާ ހާދަ ރަނގަޅޭ ކޮމްޕް ހަލާކުވެފަ ހުއްޓާވެސް އަޕްކޮއްދިނީތީ. ދިލް އެކުރީ ހަމަ ރައިޓް ޓައިމުގަ، ހަމ ރަނގަޅު ކަމެއް،ހެހެހހެ..ފްރައިންޑްސް ވެއްޖިއްޔާ އެހެން ވާންޖެހޭނެ..ބަޓް ނޮޓް އޯލްވޭސް ދޯ.ތޭންކްސް ލޮޓް ޑިޔަރ..\nފަތިސްތަރި: މިއީ ކޮން ސޮފާއެއް........އަނެއްކާ؟؟؟ ފްރެންޑްސް ވިޔަކަސް ހުރިހާ ކަމަކާ ބެހިގެން ނުވާނެ. އެކަމަކު......އަނެއް ރަހްމަތްތެރިޔާއަށް ރަނގަޅުގޮތެއްވާން އޮތް ހުރިހާ ކަމެއްގައިވެސް އެހީވުމަކީ އެއީ ކުރަން ރަނގަޅު ކަމެއް.\nPosted on 2011-04-14 10:50:17 | Report this Comment\nދެން އިނާއާ ނާވީން އާ ގުޅޭނި ދޯ. މި ބުނީ ނަވީންވެސް ވެއްޖެއްނު އިނާދެކެ ލޯބިވާ ވާހަކަ ބުނއން ދެން. އަލޭއެ ޚާލިދުގެ ހިތައްވެސް ޒިޔާދު ގަނުގެ ވާހަކަމީހަކު ކައިރީ ބުނަންވެސް ހިތައް ނާރާތަ އަދިވެސް...އެޓް ލީސްޓް ޝީލާ އެވަރަށް ފޮނި ޒިޔާދު ގަނޑުގެ ވާހަކަ އެވަރަށް ދައްކާއިރު..... ދެން ޝީލާ ގާތު ބުނާނެނަމަ ދޯ. ސޮފާ ލޮލް ޕްލީޒް ދެން ޒިޔާދު ގަނޑު އެރަށައް ނުގެންނައްޗޭ. ފޫހި މީހާގަނޑެއް. ހާދަ ލަދު ހަޔާތެއްވެސް ނެތިގެނޭދޯ އެއުޅެނީ.\n2668:ފަތިސްތަރި: ހެހެެހެހެ................ހިނގާ ދޯ ވާ ގޮތް ބަލަމާ...!!!\nPosted on 2011-04-14 11:35:00 | Report this Comment\nވަރަށްއުފާވެއްޖެ އަވަހަށް ވާހަކަ ނެރެދިނީމަ. ތެންކިޔޫސޯމަޗް ސޮފް. ތިނަންތަކަށް ބަދަލެއް ނުގެނެވޭނެތަ ސޮފް. ބާ ނަންތަކެއްހުރީމަ ދެން އެހެންކަހަލަގެ ގޮތެއްހެން ހީވަނީ. އެނީވޭސް . ކެއްތެރިކަމެއްނެތި އަނެއްބަޔަށް އިންތިޒާރު އެބަކުރަން. ލަވްޔޫ.\n2668:ފަތިސްތަރި: އައިންތު ބޭނުން ވަނީ ކޮން ނަންތަކަކަށް ބަދަލު ގެންނަންތަ ކަނބުލޯ؟\nPosted on 2011-04-14 13:49:44 | Report this Comment\nވާހަކަ ކިޔަމުން ދިޔައިރު ވަރަށް އަޅައިގަންނަ ކަހަލަ ނަމެއް ކިޔުނު "މެކްސް" ދެން މީގަ މޮޅުކަމަކީ ދިލް ހާދަ އަވަހޭދޯ ރިޕްލައި ކޮށްލިލެއް، ސަޅި އިނގޭ ވާހަކަ ....\n2668:ފަތިސްތަރި: މެކްސް ދޯ.........އެއީ ވަރަށް ޚާއްޞަ ނަމެކޭ. އެހެން އެކަކަށް ނޭނގުނަސް ފްރެންޑާ އަށް އެނގޭނެކަން ޔަގީން. ހެހެހެހެހެ........\nPosted on 2011-04-14 13:56:16 | Report this Comment\nއަޅޭ!! ސޮފް ސޮރީ އިގޭ ލަސްވީމަ ، އެގްޒާމް ނިމުނީމަ މާލެ ދާން ވެގެން ޝޮޕިން ހަދާތީވެ ، ވާހަކަ އަޕް ވިތޯ ބަލައެއްވެސް ނުލެވޭ!! އައްމި އެޑް ކޮށްފަ އިންނާނެ ސޮފާ އިނގޭ ، މިހާރު ވަހަކަ އަޕްވަނީ ރޭޣަނޑުތަ ؟ އަސްލުވެސް ސޮފްގެ ކޮމްޕް ހަލާކުވީތަ ، އައްމި ހަދާދީފާނަމޭ ފޮނުވާ ، އައްމި މާލެ ދިޔާމަ ، އިނާ އަށް ގެޓްވެލް ސޫން ކާރޑެއް ހިފައިގެން އެބަދަން ، ވެރީ ސޫން ، އިންޝާ ﷲ :)\n2668:ފަތިސްތަރި: އެގްޒާމް....!!1 ކިހިނެއް ވަނީ އެގްޒާމް....ސޮފާ އުއްމީދުކުރަނީ އައްމިގެ ރިޒަލްޓްސް ވަރަށް ރަނގަޅު ވާނެ ކަމަށް. މިހާރު ވާހަކަ އަޕްވާކަށް ަގުތެއް ވަގުތެއް ނޯވޭ. ސޮފާއަށް ވަގުތު ވީ ކޮންމެ އިރަކުވެސް އަޕްކުރަމުން މިދަނީ. އެ ނޫންގޮތެއް މިހާރު ނެތެއްނު ދޯ؟ ސޮފާ ވަރަށް އިންތިޒާރު ކުރިން އައްމިގެ ޚަބަރެއް އޮންލައިނުން ވޭތޯ. އެކަމަކު ދިމައެއް ނުވޭ އަދި. ބޮޑަށް ހީވަނީވެސް ސޮފާއަށް އޮންލައިން ވެވޭ ގަޑި މާ ލަހީކަންނޭނގެ ދޯ........!!! އައްމި މާލެ އަންނަނީތަ؟؟؟ ކޮމްޕް ވެސް ހަދާ ދޭނަން...؟؟؟ ހެހެހެހެހ........ހާދަ ރަނގަޅު ކުއްޖެކޭ...!!! އެކަމަކު އައްމިއަށް އެނގޭތަ. ނެތޭ ކޮމްޕް ހެދެންވެސް. ޖެހެނީ އާ އެއްޗެއް ގަންނަން....ދެރަ ކަމެއް ދޯ؟ އެކަމަކު އިރާދަކުރެއްވިއްޔާ ކޮންމެވެސް ރަނގަޅު ގޮތެއް ވާނެ. ސޮފާގެ އުއްމީދަކީ އެއީ...!!! އިރާދަކުރެއްވިއްޔާ ދޯ/..!!!\nPosted on 2011-04-14 15:53:22 | Report this Comment\nމިލިޔަން ތޭންކްސް އަޕްކޮށްދިނީތީވެ......ދެން އޮތް ބަޔަށް ކެތްތެރިކަމެއް ނެތި އިންތިޒާރުކުރެވޭ......ވާނެ ގޮތަކާއިދޭތެރޭ ވިސްނާލެވެނީ ހަމަ.......ވާހަކައިގެ ސިފަކުރުންތައް ވ ރީތި.........(: ހޯޕް ޔޫ ވިލް އަޕްލޯޑް ދަ ނެކްސްޓް ޕާރޓް ސޫން......ޓޭކް ކެއަރ..ބާއި.....(:


މެންބަރުންގެ ޚިޔާލު: ލާދީނީ ބަޔަކަށް މިގައުމުގެ ވެރިކަން ދީގެން ނުވާނެއެވެ! – Maldivian Democratic Party\nމެންބަރުންގެ ޚިޔާލު: ލާދީނީ ބަޔަކަށް މިގައުމުގެ ވެރިކަން ދީގެން ނުވާނެއެވެ!\nމިއީ ސައްތައިން ސައްތަ މުސްލިމު ގައުމެކެވެ. މިއަދު މިގައުމުގައި މިއޮތީ މަލްޓިޕާޓީ ޑިމޮކްރަސީއެއް ތަޢާރަފު ކުރެވި ގިނަ ކެންޑިޑޭޓުން ވާދަކޮށްގެން މިގައުމުގައި ބޭއްވުނު އެންމެ ފުރަތަމަ އިންތިޚާބުގައި ވާދަކޮށް ވެރިކަން ހޯދި ޕާޓީގެ ވެރިކަމެވެ. މިވެރިކަމަކީ ކުރިޔާ ޚިލާފަށް ރައްޔިތުންނަށްޓަކައި އެތަކެއް ވަޢުދުތަކެއް ވެދީގެން އެކަންކަން ފުރިހަމަ ކޮށްދިނުމަށް މަސައްކަތް ކުރުމުގެ ހެޔޮނިޔަތުގައި އެކުލަވާލި ވެރިކަމެކެވެ. ދައުލަތުގެ ތިންބާރުމެ ޖަވާބުދާރީ ކުރުވުމަށް އެއްބާރުން އަނެއްބާރަށް ފާރަވެރިވުމާ އެހީތެރިވުން ލާޒިމްކުރާ ވެރިކަމެކެވެ. ރައްޔިތުންނަށް އަދުލު އިންސާފު ގާއިމު ކޮށްދީ ގައުމުގެ އިޖުތިމާއީ ފޭރާން ހެޔޮކުރުމުގެ މަތިވެރި ނިޔަތުގައި ހެޔޮވެރިކަމެއް ކޮށްދިނުމަށް ވައުދުވެ އައި ސަރުކާރެކެވެ. އިސްލާމްދީން ހިމާޔަތް ކުރުމާއެކު ގާނޫނުއަސާސީ ދަމަހައްޓައި ބާރުވެރި ކުރުވުމަކީ މިވެރިކަމުގެ އެންމެ މުހިންމު އެއްސިފައެވެ. މިދަންނަވާލީ މައިގަނޑު ގޮތެއްގައި ރައްޔިތުން މިއަދު ގާއިމުކުރެވި ހިނގަމުން މިދާ ވެރިކަމާމެދު ދެކޭނެ ކަންކަމެވެ. މިނޫންވެސް ކިތަންމެ ކަންކަމެއް މިވެރިކަމުން ހާސިލްކުރާން ރައްޔިތުން ބޭނުންވާނެއެވެ.\nމިހިނދު ބަލާލަން ބޭނުންވާނީ މިވެރިކަން ހިނގައިގަނެ މިވީ މުއްދަތުގައި ސަރުކާރުން ރައްޔިތުންނަށް ވެފައިވާ ވަޢުދުތައް ފުއްދައިދެމުން ދޭތޯއެވެ. ނޫނީ ވެވިފައިވާ ވައުދުތައް ފުއްދައި ދިނުމަށް އެއްވެސް ވަރަކަށް މަސައްކަތް ކުރޭތޯއެވެ. އެހެނީ މިފަސް އަހަރުގެ ދައުރު ނިމިގެން އަލުން ބާއްވަންޖެހޭ ރިޔާސީ އިންތިޚާބާ މިކަންކަމާ ވަރަށްބޮޑު ގުޅުމެއް ވާނެތީއެވެ. މިސަރުކާރުން ވެފައިވާ ވައުދުތައް ދައުރުގެ ތެރެއިން ފުށްދައި ދީފިނަމަ ގައިމުވެސް ރައްޔިތުން މިވެރިކަން ބަދަލުކުރާކަށް ބޭނުމެއް ނުވާނެއެވެ. ނަމަވެސް އެއްވެސް ސަބަބަކާހުރެ ސަރުކާރުން ވެފައިވާ ވަޢުދުތައް ފުއްދައި ނުދެވިއްޖެނަމަ އޭގެ ފައިދާ ހުރިހައި ގޮތަކުންވެސް ކުރާނީ މިއަދުގެ އިދިކޮޅު ފަރާތްތަކަށެވެ.\nސަރުކާރުން ވެފައިވަނީ މައިގަނޑު ފަސް ވަޢުދެކެވެ. އެވައުދު ތަކުގެ ތެރެއިން ހުރިހައި ކަމެއްވެސް މިފެންނަނީ ފުރިހަމަ ވަމުންދާ ތަނެވެ. ދަތުރު ފަތުރުގެ ނިޒާމުން މުޅިރާއްޖެ މިއަދު މިވަނީ އެތަކެއް ގޮންޖެހުން ތަކަކާއި އެކުގައި ނަމަވެސް ގުޅާލެވިފައެވެ. އެކަމަކު އެންމެ ފުރިހަމަ ވާން އަދި މުއްދަތެއް ނަގާނެއެވެ. އެކަމާ ގުޅިފައިވާ އެތަކެއް އެހެން ކަންތައްތައް ހުރީތީއެވެ. ބޯހިޔާވަހިކަމުގެ މަޝްރޫޢުވެސް ހީނުކުރާހާ ހަލުއި ސްޕީޑުގައި މިދަނީ ކުރިއަށެވެ. ދައުރު ނިމޭއިރަށް މިމަސައްކަތް ނިންމާ ނުލެވޭނެ ކަމަކަށް ނުބުނެވޭނެއެވެ. މަސްތުވާ ތަކެއްޗަށް ކުރީގެ ސަރުކާރުން ހުޅުވައި ދީފައިވާ ދޮރުތައް މިސަރުކާރުން އެގެންދަނީ ބަންދު ކުރަމުންނެވެ. މުދަލާއި ޚިދުމަތުގެ އަގު އަތްފޯރާ ފަށަށް ގެނައުމަށް ބޭނުންވާ ހުރިހައި ނިޒާމެއް ގާއިމުކޮށް އިގްތިސާދީ އެޖެންޑާ ތަންފީޒުކުރެވެން ފެށުމާއިއެކު މިހާރުވެސް މިކަމުގެ ކުލަވަރުތައް އެދަނީ ފެނި ޔަގީން ވަމުންނެވެ. އާސަންދައިގެ ދަށުން މިހާރު ތައާރަފު ކުރެވިފައިވާ ބޭސްފަރުވާގެ ސަބަބުން ދެން ދިވެހި ރައްޔިތުންނަށް ބޭސްސިޓީއަށް ސަލާން ޖަހާން ނުޖެހޭނެކަން އެންމެން ނަށްވެސް ކަށަވަރުވެ ޔަގީންވެއްޖެއެވެ.\nސަރުކާރުގެ މައިގަނޑު ފަސްވައުދު ފުއްދަމުން ގެންދިއުމުގެ އިތުރުން ރާއްޖޭގެ ކަންކޮޅުތަކުގައި މީގެ ކުރީން މީހުން ހީނުކުރާފަދަ މެގަ ޕޮރޮޖެކްޓުތައް އެވަނީ ހިންގާފައެވެ. އައްޑޫ ސިޓީގައި ކުރެވުނު މަސައްކަތްތަކާއި ފުވައްމުލަކުގެ އެއާޕޯޓު އެންމެ ދެކުނުން ފެންނާން އޮތްއިރު އެންމެ އުތުރަށް ބަލާލުމުން ދިއްދޫގެ ބިންހިއްކުމާ މެދުތެރެއިން ތުޅާދޫއާއި ވެލިދޫ އަށް އެކަނި ބަލާލިޔަސް ބަޔަކު އަޖައިބުވެ އަންތަރީސްވާނެ އެވެ. ގުޅިފަޅަކީ އެފަޅެއް ހިއްކުމަށް ކުރީގެ ސަރުކާރުން ބަލިވެ އިންނާން ވެގެން އުމުރު ހުސްކޮށް ވައުދުވިއިރުވެސް ގަރުބަ ނުގަތް މަޝްރޫޢެކެވެ. މިއަދު އެއޮށްގެން ފެށިގެން ކުރިއަށް ދަނީއެވެ. އިސާހިތު ބޮޑެތި އިމާރާތްތައް ފެންނާން ފަށާނެ ކަމުގައި މިއަދު ގަބޫލު ކުރެވެއެވެ.\nކުރީގެ ސަރުކާރުން އަޅަނީ ، އަޅަނީ ،ގޮވި ބުރިޖާއި މިނޫންވެސް ކިތަންމެ ކަމެއް މިސަރުކާރުން ކުރުމަށް މިއަދު އަތުކުރި އޮޅާލައިފިއެވެ. ނެހެދިފައި އޮތް ކިތަންމެ ބަނދަރެއް ހަދައި ނިންމާލައިފިއެވެ. ނަރުދަމާތައް އެހެރަގެން އެޅިނިމެނީއެވެ. އަދި ކޮބައިތޯއެވެ. އެކިއެކި ނަންނަމުގައި ރައްޔިތުންގެ ތެރެއިން ދައުލަތުގެ އެހީތެރިކަން ބޭނުން ވެފައިވާ އެތައް ބަޔަކަށް އެގެންދަނީ އިޖްތިމާއީ އެހީތެރިކަން ފޯރުކޮށް ދެމުންނެވެ. ފަގީރުންނާއި މުއްސަނދީންގެ ތަފާތު ކުޑަކުރުމަށް މަސައްކަތް އެދަނީ ކުރެވެމުންނެވެ. މިހެންގޮސް ކިޔާނެ ކިތަންމެ ކަމެކެވެ.\nމިކަންކަމުގެ ސަބަބުން ރައްޔިތުންގެ ކުރިމަތީގައި މިސަރުކާރުގެ އަގު އެއްދުވަހުން އަނެއް ދުވަހަށް ބޮޑުވެ މިއަދު މުޅި ރާއްޖެއިންވެސް ފާޅުގައި ސަރުކާރަށް އޮތް ތާއީދު އެދަނީ ދައްކައި ދެމުންނެވެ. މިފަހަކަށް އައިސް ބޭއްވޭ އިންތިޚާބުތަކުގައި ސަރުކާރުން ހޯދަމުން ގެންދާ ކާމިޔާބުތަކުގެ ސަބަބުން ދެން މިސަރުކާރާއި އަރާ ހަމަނުކުރެވޭނެކަން އިދިކޮޅު ފަރާތްތަކަށް މިހާރު ޔަގީން ކުރެވޭނެއެވެ. މިކަން އެނގުމުން އިދިކޮޅިއްޔާ އިދިކޮޅު ހުރިހައި ފަރާތަކުން އަރުވާ ޖަހައިގެން ނުކުމެ މިއަދު މަގުމަތީގައި އެތިބަ ދެމޭދެމުންފެނި ބަޔަކު ސަހަރޯ ހީވާވަރު ވެއެވެ.\nކުރީގައި މިސަރުކާރުގެ ވައުދުތައް ނުފުއްދޭނެ ކަމުގައި ބުނެ ލިއުނު ” ދޮގުފޮތްތައް ” މިއަދު ލިއުނު މީހާގެ ބޮލަށް މެހި، ރާޑި ވެއްޖެއެވެ. ރައްޔިތުންގެ ކުރިމައްޗަށް އަރައި އެކޮޅުކޮޅުން އުކައި އިދިކޮޅު ބައެއް މީހުން އެކުޅުނު ކުޅިވަރު ތަކަކީ މިއަދަކު މީހުން ބަލާހިތްވާ ކަމަކަށް ނުވިއެވެ. އެހެނީ އެއަކު އާކަމެއް، ހާސިލްކުރާނެ އިބުރަތެއް ނެތީތީއެވެ. އެހެންކަމުން މިއަދު ދެން އެހެންއެއްވެސް ގޮތެއް ނެތިގެން މަގުތަކަށް ނުކުމެ މީހުން ނިދިޔަ ނުދީ، ހަޅޭއްލެވުމާއި އާންމުންނާއި ދައުލަތުގެ މުދާތައް ހަލާކުކޮށް ފުލުހުންނާއި ސިފައިން ބިރުގަންނުވައި ހަމަލާދީ، ސަރުކާރު ވައްޓާލަން އުޅޭ މަންޒަރު ފެނުމުން އެމީހުންނަށް ޖެހިފައި އެތިބަހާލާއި، ވެގެން މިއުޅޭގޮތް އެންމެންނަށްވެސް އެބައެނގެއެވެ.\nއިސްލާމްދީނުގައި ނަހީކުރައްވާފައިވާ މަގުން ވަލީއުލް އަމްރު ވަކިކުރަން އުޅުމާއި، މުސްލިމުންނާއި ދިމާލަށް ކާފަރުން ކަމުގައި ގޮވައި އުޅުމާއި މީހުންގެ މުދަލާއި އަބުރަށް އަރައި ގަތުމަކީ އިސްލާމްދީނުގައި ހަރާމް ކުރައްވާފައިވާ ބޮޑެތި ކުށްތަކެވެ. މިފަދަ ކަންކަމަށް އަރައިގަންނަ އެއްވެސް މީހަކީ ފުރިހަމަ މުސްލިމުންގެ ތެރޭގައި ގުނިގެން ދާނެ މީހެއް ނޫންކަން އެނގޭނެއެވެ. އަދި ތިމާއަކީ ކާފަރެއް ކަމުގައި ނުބުނާހާ ހިނދަކު މުސްލިމެއް ނޫނޭ ނުބުނެވުނެއް ކަމަކު އެފަދަ މީހުންނަކީ ލާދީނީ ފިކުރަށް ތަބާވާ ، މުނާފިގުން ކަމުގައި ޝައްކުކުރުމުގެ ފުރުސަތު އޮވެދާނެ ބައެކެވެ. މިއަދު އިދިކޮޅު ފަރާތްތަކުން މިކުރަމުން ގެންދާ ކޮންމެ ކަމަކަށް ބަލާލިޔަސް ފެންނަނީ މިފަދަ ލާދީނީ ސިޔާސަތުތައް މިގައުމުގައި ހިންގާން އުޅޭތަނެވެ. ރައްޔިތުން ފިތުނަވެރިކޮށް މަގުމަތީގެ އަމާންކަން ނަގާލާތަނެވެ. މީހުންގެ މުދަލާއި އަބުރަށް އަރައިގަންނަ ތަނެވެ. ޝައްކުން ފޯވެފައިހުރި މީހަކު ލައްވާ އަދުލު އިންސާފު ދަންޖައްސަން އުޅޭތަނެވެ. މިފަދަ ބަޔަކަށް ރާއްޖޭގެ ވެރިކަން ދީފިނަމަ ދެން މިގައުމަށް ވެގެންދާނީ ކިހިނެއްކަން ދަންނަވާލަން ނޭނގުނަސް ހުރިހަލާކެއްގެ ބޮޑުކަމާއޭ ދަންނަވާލަން ޖެހެއެވެ.


Ras Online - ކުރިން އޮތީ ހުސް ކުނި؛ މިހާރު އޮތީ ހުސް އަގުބޮޑު ޖެޓު\nކުރިން އޮތީ ހުސް ކުނި؛ މިހާރު އޮތީ ހުސް އަގުބޮޑު ޖެޓު\nއަހުމަދު މަސްނޫމް6ނޮވެމްބަރު 2020 - 17:25\nވެލާނާ އިންޓަނޭޝަނަލް އެއަރޕޯޓް ތަރައްޤީކުރުމުގެ މަސައްކަތަކީ ނިމިދިޔަ ރައީސް ޔާމީންގެ ސަރުކާރުން ވަރަށް ބޮޑު އިސްކަމެއް ދީގެން ކުރިއަށްގެންދިޔަ މަޝްރޫޢެކެވެ. އެމަޝްރޫޢުގެ ދަށުން އައު ރަންވޭއަކާއި، އައު ސީ ޕްލޭން ޓަރމިނަލަކާއި، އައު ޕެސެންޖަރ ޓަރމިނަލެއްގެ އިތުރުން ވީއައިީޕީ ޓަރމިނަލެއް ޤާއިމްކުރެވިގެންދާނެއެވެ. މިމަސައްކަތުގެ ތެރެއިން ގިނަ މަސައްކަތްތައް މިހާރު ވަނީ ނިމިފައެވެ.\nވެލާނާ އިންޓަނޭޝަނަލް އެއަރޕޯޓަށް އަންނަމުންދާ ތަރައްޤީއަކީ ގިނަ ބަޔަކު ބަލައިގަންނަ ތަރައްޤީއެކެވެ. އެއީ އެކަމުގެ ސަަބަބުން ރާއްޖޭގެ އިޤްތިޞާދަށް ވާނެ ފައިދާތައް ބޮޑުކަމުންނެވެ. މީގެކުރިން އިންޑިއާގެ ޖީއެމްއާރު ނަމަކަށްކިޔާ ކުންފުންޏަކާވެސް އެއަރޕޯޓް ހަވާލުކުރިއެވެ. ވީކަމެއް ހަމަ ހަރާމެވެ. ހަގީގަތުގައި އެކުންފުންޏަށް ދިނީ އެއަރޕޯރޓް ތަރައްގީ ކުރާކަށް ނޫނެވެ. އެއަރޕޯރޓް ހިންގާށެވެ. ނޫނީ ތަރައްގީ ކޮށްފައި އޮތް އެއަރޕޯރޓެއްގައި ކުލަކޮށްލައިގެން ވަގުތީ ގޮތުން ތަންތަން ހަދާލައިގެން އެކުންފުންޏަށް ލިބެން އޮތް މަންފާއެއް ހޯދުމަށް ކަހަލަ ގޮތަކަށެވެ. ނަމަވެސް ރައީސް ޔާމީންގެ ސަރުކާރުން ވެލާނާ އިންޓަނޭޝަނަލް އެއަރޕޯޓް ވަނީ ވަރަށް ބޮޑަށް ތަރައްޤީކޮށްފައެވެ.\nރަނގަޅު ވާހަކައެކެވެ. ބޮޑެތި ލޯނު ނަގައިގެންނެވެ. ބްރިޖް ހަދައިދިން ޗައިނާގެ ލޯނުން ތަރައްގީކުރާ އެއްތަނަކީ މި އެއަރޕޯރޓެވެ. އެންމެ ބޮޑެތި ބޯޓުފަހަރު ޖެއްސޭވަރުގެ ބިޔަ ރަންވޭއެއް އަޅާލާފައި ބޮޑު ޓާމިނަލް ތަކާއި ޚިދުމަތްދޭ އެހެނިހެން ތަންތަން ހަދައި ޒަމާނީ ފެންވަރަށް ތަރައްގީ ކޮށްލީމާ އިސާހިތަކު ދަރަނީގެ މަތިން ހަދާން ނެތިދާނެ ކަމަށް ރައީސް ޔާމިން ވިދާޅުވާ ފަލްސަފާއަކީ މާ ގޯސް ފަލްސަފާއެކޭ ދެންނެވޭކަށްނެތެވެ.\nޖީއެމްއާރު ކުންފުންޏާއި އެއަރޕޯޓް ހަވާލުކޮށްފައި އޮތްއިރު އެތަނަށް މާބޮޑު ސަމާލުކަމެއް ނުދިނަސް، ރައީސް ޔާމީންގެ ސަރުކާރުން އެއަރޕޯޓްގެ މަސައްކަތް ކުރިއަށްގެންދިޔައީ ވަރަށް ބޮޑަށް ޕްލޭންކޮށްގެނެވެ. އެގޮތުން ސޯޝަލް މީޑިއާއިން މިއަދު އެންމެ ބޮޑަށް ފާހަގަވެގެން ދިޔަ އަދި ގިނަ ބަޔަކު އެފޮޓޯއަކަށް ކޮމެންޓް ކުރި އެއް ފޮޓޯއަކީ ޖީއެމްއާރު ކުންފުނިން އޭރު ކުނި އަޅަން ބޭނުންކުރި ސަރަޙައްދު އޮތްގޮތުގެ ފޮޓޯއެކެވެ. ފޮޓޯއިން ފެންނަނީ ހުޅުލޭ އިރުމަތީ ފަރާތް ކުރިން އޮތް ގޮތާއި މިހާރު އޮތްގޮތެވެ. އެތަން ކުރިން އޮތީ ކުނިގޮނޑެއްހެނެވެ. ނަމަވެސް މިއަދު އެތަނަކީ އެންމެ މަތީފަންތީގެ މުއްސަނދިން ރާއްޖެ އަންނަ ޕްރައިވެޓް ޖެޓްތައް ޕާކްކުރާ ސަރަޙައްދެވެ.\nރައީސް ޔާމީންގެ ސަރުކާރުގައި އެއަރޕޯޓު ތަރައްޤީކުރުމުގެ މަސައްކަތުގައި އިސްކޮށް އުޅުއްވި އޭރުގެ އިކޮނޮމިކް މިނިސްޓަރ މުހައްމަދު ސައީދު ވިދާޅުވީ ޕްރައިވެޓް ޖެޓް ޕާކުކުރުމަށް ތަރައްޤީކޮށްފައިވާ ސަރަޙައްދަކީ ޖީއެމްއާރު ކުންފުނިން އެއަރޕޯރޓް ހިންގި އިރު ކުނި އަޅަން ބޭނުންކުރި ސަރަޙައްދެއްކަމަށެވެ. ނަމަވެސް އެތަނުން ކުނިތައް ނެގުމަށްފަހު، ޖެޓް ޕާކްކުރާ ސަރަޙައްދެއް ތަރައްޤީކުރީ ރައީސް ޔާމީންކަމަށް ސައީދު ވިދާޅުވިއެވެ. އަދި މިއަދު އެތަނުގެ ފައިދާކުރަމުންދާކަންވެސް ސައީދު ވަނީ ފާހަގަކުރައްވާފައެވެ.\nMiee Velana International Airport ga meege kureen GMR kiyaa kunfunnakun kuni valhulaafa vaathaneh. RY ge sarukaarun mithaange kuni negumaffahu hulhuley irumathee jet park kuraa sarahahdheh binaakuree. Mi photo in fenna gothugai 21 private jet ethanun eba feney. pic.twitter.com/aQSKeVY3a4\n— Mohamed Saeed (@em_saeed) November 6, 2020\nވެލާނާ އިންޓަނޭޝަނަލް އެއަރޕޯޓް "ވޯލްޑް ކްލާސް" ފެންވަރަށް ތަރައްޤީކުރުމަކީ ރައީސް ޔާމީންގެ ވަޢުދުފުޅެކެވެ. 2014 ވަނަ އަހަރުގެ ސެޕްޓެމްބަރު މަހުގެ ތެރޭގައި ޗައިނާގެ ރައީސް ރާއްޖެއަށް ކުރެއްވި ރަސްމީ ދަތުރުފުޅުގައި، އެއަރޕޯޓް ތަރައްޤީކުރުމުގެ އެއްބަސްވުމުގައި ޗައިނާ ސަރުކާރާއެކު ދިވެހި ސަރުކާރުން ވަނީ ސޮއިކުރައްވާފައެވެ. އަދި މި މަޝްރޫޢަށް ބޭނުންވާ 800 މިލިއަން ޑޮލަރުގެ ތެރެއިން 400 މިލިއަން ޑޮލަރު ޗައިނާ ސަރުކާރުގެ ފަރާތުން ލުއިލޯނުގެ ގޮތުގައި ސަރުކާރަށް ވަނީ ދީފައެވެ.\nމި މަޝްރޫޢުގެ އަމަލީ މަސައްކަތް ކުރުމަށް ސަރުކާރުން ހަވާލުކޮށްފައިވާ ޗައިނާގެ ބެއިޖިންގ އަރބަން ކޮންސްޓްރަކްޝަން ގްރޫޕް، ބީ.ޔޫ.ސީ.ޖީއަކީ މިދާއިރާއިން ދުނިޔޭގެ ފެންވަރުގައިވެސް ފާހަގަކޮށްލެވޭ ވަރަށްވެސް ކާމިޔާބު ކުންފުންޏެކެވެ.\nއެއަރޕޯޓް ތަރައްޤީކުރުމުގެ ބިޔަ މަޝްރޫޢު ހިންގުމަށް ހަމަޖެހިފައިވަނީ2ފިޔަވައްސަކަށް ބަހާލައިގެންނެވެ.\nވެލާނާ އެއަރޕޯރޓުގައި ކުރިން ކުނި އަޅާފައި އޮތްތަން ތަރައްގީ ކުރުމުގެ މަސައްކަތް ކުރަނީ؛ މިހާރު އެތަނަކީ އަގުބޮޑެތި ޖެޓް ޖައްސާ ތަން\nމިއަދު އެއަރޕޯރޓްގެ ތަރައްގީ ގެ ވާހަކަ ނުދެއްކި ނަމަވެސް އެއީ ވަކި ސަރުކާރަކުން ވަކި މީހަކު އިސްނަގައިގެން ފެށި ކަމަކަށްވާތީ ނުދައްކާ ވަރުގެ ވާހަކައެއް ނޫނެވެ. އަދި އެއީ ފަތުރުވެރިކަމަށް ބަރޯސާވެފައިވާ ދިވެހި ރާއްޖޭގައި ކުރަން ޖެހޭ، އަދި ކުރުން މާ ލަސްވެސް ވެފައިވާ މަސައްކަތެކެވެ. މިސަރަހައްދުގެ ހުރިހާ ގައުމަކަށްވުރެ އަގުބޮޑު، ދުނިޔޭގެ ނިސްބަތުންވެސް އެންމެ މަޝްހޫރު ފަތުރުވެރިކަމުގެ މަންޒިލުގެ އެއަރޕޯރޓް "ބާލިދީ އެއަރޕޯރޓެއް"ގެ ގޮތުގައި ސިފަ ކުރީމާ އޭގެ ހުތުރުނަން ހުރިހާ ދިވެހީންނަށް ލިބޭތީއެވެ.\nމި އަގުބޮޑު މަޝްހޫރު މަންޒިލްގެ ވައިގެ ބަނދަރު "ބާލިދީ" އެއަރޕޯޓެއްގެ ގޮތުގައި އޮއްވާ އަވަށްޓެރި ހުރިހާ ގައުމުތަކެއްގެ އެއަރޕޯރޓް އެވަނީ ޒަމާނީ ފެންވަރަށް ތަރައްގީކޮށް ނިމިފައެވެ. ބޮއްކުރާ ބައްތެލި ކައިރިއަށް ފަލި ޖަހާފައި ކައިރި ކުރާހެން ބިޔަ މަތިންދާބޯޓު ކައިރިއަށް ކަފުޖަހައިގެން ސިޑި ކައިރި ކުރުމަކީ މިއަދު ލަދުގަންނާން ޖެހޭނެ ކަމެކެވެ. މިއަދު ބޯޓު ޖައްސައިގެން ކައިރިކޮށްލަން ޖެހޭނީ ސީދާ ޓާމިނަލަށް ފޭބޭ ގޮތަށެވެ.\nދުނިޔޭގެ އެންމެ މަޝްހޫރު އެންމެ އަގުބޮޑު މަންޒިލަށް އަންނަ ފަތުރުވެރިޔާ ބޯޓަށް އަރަން ޖެހެނީވެސް ފައިބާން ޖެހެނީވެސް އަވިދެންޏާ އަވީގައެވެ. ވާރޭ ވެހެންޏާ ތެމިގެންނެވެ. އެކަމަކު މިދައްކަނީ އެކާވީސް ގަރުނުގެ ތަރައްގީގެ ވާހަކައެކެވެ. މިއީ ސަރުކާރު ތަކުގެ އެންމެ މަތީ ވެރިމީހާއިން ފެށިގެން އެންމެ ދަށް މީހާވެސް އަދި ކޮންމެ ދިވެއްސަކުމެ ލަދުގަންނަން ޖެހޭ ވަރުގެ ކަމެކެވެ.


Zinmaa Adhaa Nukuravvaathee Nahula Committee Ah Haazirukoh Dheyn Jabir Edhijje – adduLIVE\nނަހުލާ ކޮމިޓީއަށް ހާޒިރުކޮށްދޭން ޖާބިރު އެދިއްޖެ\n1 May 22, 2020, 20:30 ހަސަން ރަޝީދު\nޒިންމާ އަދާނުކުރައްވާތީ ޓްރާންސްޕޯޓު މިނިސްޓަރު އައިޝަތު ނަހުލާ ރައްޔިތުންގެ މަޖިލީހުގެ ސަރުކާރު މަސްއޫލިއްޔަތު އަދާކުރާ މިންވަރު ބަލާ ކޮމިޓީ އަށް ހާޒިރުކޮށްދޭން ކާށިދޫ ދާއިރާގެ މެމްބަރު އަބްދުﷲ ޖާބިރު އެދިވަޑައިގެންފިއެވެ.\nޖާބިރު މިކަމަށް އެދިވަޑައިގެންނެވީ ސަރުކާރު މަސްއޫލިއްޔަތު އަދާކުރާ މިންވަރު ބަލާ ކޮމިޓީގެ މުގައްރިރު އިބްރާހިމް ފަލާހަށް ފޮނުއްވި ސިޓީއެއްގައެވެ.\nއެގޮތުން ޖާބިރު ފޮނުއްވި ސިޓީއެއްގައި ވިދާޅުވީ ރާއްޖޭގެ ރަށްރަށަށް އަރާ ފޭބުމުގެ ދަތިކަން ނައްތާލުމަކީ މި ސަރުކާރުގެ އެންމެ މުހިއްމު އެއް ވައުދު ކަމަށާއި ނަމަވެސް ރަށްރަށުގައި މިހާރު ހެދިފައިވާ ބަނދަރުތައް ބޭނުން ކުރުމުގައި އެއްވެސް ހަމައެއް ލަމައެއް ނެތްކަން ތަޖުރިބާ ކުރެވިފައިވާ ކަމަށެވެ.\nއަދި މަސްދޯނި ފަހަރުގައި ބިދޭސީން މަސައްކަތް ކުރުން މަނާކުރެވިފައިވީ ނަމަވެސް މިކަން ބޮޑުކޮށް ކުރަމުންދާކަން ފާހަގަކުރެވިފައިވާ ކަމަށް ޖާބިރު ވިދާޅުވިއެވެ. މި ކަންކަން މި ދިމާވަނީ ރަށްރަށުގެ ބަނދަރުތައް ބޭނުން ކުރުމަށް ޓްރާންސްޕޯޓު މިނިސްޓްރީން ހަދަންޖެހޭ ގަވާއިދާ އުސޫލުތައް ފުރިހަމަނުވުމުން ކަމަށް ވެސް ޖާބިރު ވިދާޅުވިއެވެ.\n"ވީމާ، މިކަން މިގޮތަށް ދިމާވާ ސަބަބު ބެލުމާއި ޒިންމާއަދާ ނުކުރެވި ޓްރާންސްޕޯޓު މިނިސްޓަރު އައިޝަތު ނަހުލާ އޮތަތީ އެކަމާ ކޮމިޓީއަށް ހާޒިރުކޮށް ސުވާލުކުރަން އަޅުގަނޑު ބޭނުންވާނީ އެކަން ހަމަޖައްސަވައިދެއްވުމަށް އެދި ދެންނެވީމެވެ" ޖާބިރު ވިދާޅުވިއެވެ.


Icom ge furathama aammu adu ehun baavaifi\nއިންފޮމޭޝަން ކޮމިޝަނަރުގެ އޮފީހުން ބޭއްވި އަޑުއެހުމުގެ ތެރެއިން-- ފޮޓޯ: އައިކޮމް\nއިންފޮމޭޝަން ކޮމިޝަނަރުގެ އޮފީހުން ފުރަތަމަ ފަހަރަށް އާއްމު އަޑުއެހުމެއް ބާއްވައިފި\nއިންފޮމޭޝަން ކޮމިޝަނަރުގެ އޮފީސް (އައިކޮމް) ގައި އާއްމުކޮށް ހުޅުވައިލައިގެން ބޭއްވި ފުރަތަމަ އާއްމު އަޑުއެހުން އިއްޔެ ބާއްވައިފި އެވެ.\nއެ މައްސަލައަކީ އިލެކްޝަންސް ކޮމިޝަން (އީސީ) އިން ހޯދަން ބޭނުންވި މައުލޫމާތެއް އަމިއްލަ ފަރާތެއް ކަމަށްވާ އައްފާން ޝާފިއީ އަށް ނުލިބިގެން ބަލަން ފެށި މައްސަލަ އެކެވެ.\nއެ އަޑުއެހުން ބޭއްވީ އިންފޮމޭޝަން ކޮމިޝަނަރު އެ މައުލޫމާތަށް އެދުމުން ވެސް އީސީން އެ މައުލޫމާތު ދިނުމަށް ދެކޮޅަށް ހެދުމުންނެވެ.\nއެހާލަތުގައި މިފަދަ އަޑުއެހުމެއް ބާއްވާން މައުލޫމާތު ހޯދައި ލިބިގަތުމުގެ ހައްގުގެ ގާނޫނުގެ 59 ވަނަ މާއްދާއިން އިންފޮމޭޝަން ކޮމިޝަނަރަށް ލާޒިމު ކުރެއެވެ.\nއިންފޮމޭޝަން ކޮމިޝަނަރުގެ އޮފީހުން ބުނީ، މީގެ ކުރީން ދައުލަތުގެ އެއްވެސް އިދާރާއަކުން މައުލޫމާތެއް ބޭނުންވެގެން ގާނޫނުން ލިބިދޭ ބާރުގެ ދަށުން ހުށަހެޅުއްވުމުން ދައުލަތުގެ ހުރިހާ އިދާރާއަކުން ވެސް އިންފޮމޭޝަން ކޮމިޝަނަރަށް އެއްބާރުލުންދެއްވައި މައުލޫމާތު ދޫކުރައްވައިފައި ވާތީ އާއްމު އަޑުއެހުމަކަށް ނުގޮސް ހުރިހާ މައްސަލަތަކެއް ވެސް ހައްލު ކުރެވިފައިވާ ކަމަށެވެ.\nމި މައްސަލައިގެ އަޑުއެހުމެއް މިއަދުވެސް ބޭއްވުމަށް ވަނީ ނިންމާފަ އެވެ. އިންފޮމޭޝަން ކޮމިޝަނަރުގެ އޮފީހުން ބުނީ އަޑުއެހުންތަކަށް ޖާގަ އޮތް މިންވަރަކުން އަޑުއަހާން ވަނުމުގެ ފުރުސުތު ހުޅުވާލާފައިވާ ކަމަށެވެ.\nމައުލޫމާތު ނުދިން މައްސަލާގައި އީސީން ބުނެފައި ވަނީ އަމިއްލަ ފަރާތަކުން އެދިގެން އިންފޮމޭޝަން ކޮމިޝަނަރުގެ އޮފީހުން ހޯދަން މަސައްކަތް ކުރަނީ ތިން ވަނަ ފަރާތެއްގެ މަސްލަހަތު ހިމެނޭ މައުލޫމާތެއް ކަމަށެވެ. އެ މައުލޫމާތު ނުދީ ހިފަހައްޓާފައި ވަނީ އެހެންވެ އެވެ.\nއިންފޮމޭޝަން ކޮމިޝަން އީސީ


ރާއްޖެ - ކައުންސިލް އިންތިހާބް\nއިންތިހާބަށް ރީރަޖިސްޓްރީ ކުރުމުގެ ފުރުސަތު ވަރަށް އަވަހަށް ހުޅުވާލާނަން: އިލެކްޝަންސް\nއަލުން ރަޖިސްޓްރީ ކުރަން ބޭނުންވާ ފަރާތްތަކަށް އެ ފުރުސަތު ލިބޭނެ\nކ. މާލެ 20 ޖެނުއަރީ 2017 | ހުކުރު 05:00 1,344\nއިލެކްޝަންސް ކޮމިޝަންގެ އިދާރާ - ފޭސްބުކް\nއެޕްރީލް މަހުގެ 8 ވަނު ދުވަހު ބޭއްވުމަށް ހަމަޖެހިފައިވާ ލޯކަލް ކައުންސިލް އިންތިހާބަށް ރީރަޖިސްޓްރީ ކުރުމުގެ ފުރުސަތު ވަރަށް އަވަހަށް ހުޅުވާލާނެ ކަމަށް އިލެކްޝަންސް ކޮމިޝަނުން ބުނެފިއެވެ.\nރާއްޖެއެމްވީ އަށް މައުލޫމާތު ދެއްވަމުން އިލެކްޝަންސް ކޮމިޝަންގެ މެމްބަރު އަހުމަދު އަކްރަމް ވިދާޅުވީ ރީރަޖިސްޓްރީ ކުރަން ޖެހޭނީ މިހާރު ވޯޓުލުމަށް ރަޖިސްޓްރީ ކޮށްފައިވާ ތަން ނޫން އެހެން ތަނެއްގައި ވޯޓްލާން ބޭނުންވާ ނަމަ އެކަނި ކަމަށެވެ.\nމީގެ އިތުރުން އަކްރަމް ވިދާޅުވީ ރީރަޖިސްޓްރީ ކުރުމުގެ ފުރުސަތު ހުޅުވާލާއިރު ކުރިން އެއްވެސް ތަނެއްގައި ވޯޓުލުމަށް ރަޖިސްޓްރީ ކޮށްފައި ނުވާ ފަރާތްތަކަށް ވެސް ރަޖިސްޓްރީ ކުރުމުގެ ފުރުސަތު ލިބިގެންދާނެ ކަމަށެވެ. ނަމަވެސް ރަޖިސްޓްރީ ކުރުމަށް ހުޅުވާލެވޭނެ ވަކި ތާރީހެއް ދަންނަވަން ނޭނގޭ ކަމަށް އަކްރަމް ވިދާޅުވިއެވެ.\nލޯކަލް ކައުންސިލް އިންތިޚާބުގައި ވާދަކުރުމަށް ކުރިން ހުޅުވާލި ފުރުޞަތުގައި 900 އަށް ވުރެ ގިނަ ފަރާތަކުން އިންތިޚާބުގައި ވާދަކުރެއްވުމަށް ފޯމް ހުށަހަޅާފައި ވެއެވެ. އޭގެ ތެރޭގައި ޕީޕީއެމް ނޫން އެހެން ހުރިހާ ސިޔާސީ ޕާޓީތައް ވެސް ހިމެނެއެވެ\nއިލެކްޝަންސް ކޮމިޝަންގެ މެމްބަރ އަޙްމަދު އަކްރަމް ވިދާޅުވީ، ލޯކަލް ކައުންސލް އިންތިޚާބުގައި ވާދަކުރެއްވުމަށް އިލެކްޝަންސް ކޮމިޝަނުން އަލުން ޢިއުލާން ކުރުމާ ގުޅިގެން އެ އިންތިޚާބާ ގުޅޭ ގޮތުން އެކޮމިޝަނުން މީގެކުރިން ކުރެއްވި ހުރިހާ އިއުލާނެއް ބާތިލްވެގެންދާނެ ކަމަށެވެ.\nލޯކަލް ކައުންސިލް އިންތިޙާބު އަންނަ އޭޕްރިލްމަހުގެ 8 ވަނަދުވަހު ބާއްވާއިރު މިހާރު ތިއްބެވި ކައުންސިލަރުންގެ ދައުރު އަންނަ މަހު ހަމަވާނެއެވެ. އެހެން ނަމަވެސް އާ ކައުންސިލަރުން ހުވާކުރައްވަންދެން މިހާރު ތިއްބެވި ކައުންސިލަރުން އެ މަޤާމުގައި ދެމި ތިއްބަވާނެ ކަމަށް ސިވިލްކޯޓުން ކުރެއްވި ޙުކުމްގައި ވެއެވެ.


ދ. އަތޮޅު މަދަރުސާ، ދ. މީދޫގެ އިޢުލާނުތައް\nޖުމްލަ 102 އިޢުލާން\nދ. އަތޮޅު މަދަރުސާ، ދ. މީދޫ . 1 އަހަރު ކުރިން\nތާރީޚު: 08 އޮގަސްޓް 2019\nތާރީޚު: 24 ޖުލައި 2019\nހެލްތް އޮފިސަރއެއް ބޭނުންވެއްޖެ\nތާރީޚު: 18 ޖުލައި 2019\nޓީޗަރަކު ހޯދުމަށް (ކްރިއޭޓިވް އާރޓްސް )\nތާރީޚު: 20 މޭ 2019\nތާރީޚު: 19 މޭ 2019\nދަރިވަރުންނަށް ހެނދުނުގެ ނާސްތާ ތައްޔާރުކުރާނެ ފަރާތެއް ހޯދުމަށް\nތާރީޚު: 12 މޭ 2019